কৃষ্ণফলক লিখন কৌশল | Social Science Black Board Writing Skill Micro Plan - Assam Bed Help\nIn this post, you will learn how to makeasocial science micro lesson plan for the skill of blackboard writing in micro-teaching for B.Ed. course. These Social Science blackboard writing skill micro-teaching lesson plan is in the Assamese language. So, it will be very helpful for those who are pursuing B.Ed. Assamese medium. এই postটোত সমাজ বিজ্ঞান বিষয়ৰ বাবে এটা অণুশিক্ষণ পাঠ পৰিকল্পনা দিয়া হৈছে। পাঠ পৰিকল্পনাটো অণুশিক্ষণৰ কৃষ্ণফলক লিখন কৌশল (ব্লেকবোৰ্ড লিখনৰ কৌশল) কাৰণে দিয়া হৈছে।\nঅণুশিক্ষণ পাঠ পৰিকল্পনা | কৃষ্ণফলক লিখন কৌশল | সমাজ বিজ্ঞান\nশিক্ষাদানত সততে ব্যৱহাৰ কৰা আৰু অতি প্ৰ্যোজনীয় আহিলা হ’ল ব্লেকবোৰ্ড বা কৃষ্ণফলক। প্ৰতিজন প্ৰশিক্ষণপ্ৰাপ্ত শিক্ষকে ব্লেকবোৰ্ড ব্যৱহাৰৰ কৌশল সমূহ আয়ত্ত কৰাতো অতি প্ৰয়োজনীয়। ব্লেকবোৰ্ড লিখনৰ কৌশলৰ মূল ওপকৰণ কেইটা তলত আলোচনা কৰা হ’ল।\nসমাজ বিজ্ঞান বা অন্য কোনো বিষয়ৰ বাবে কৃষ্ণফলক লিখন কৌশল (ব্লেকবোৰ্ড লিখনৰ কৌশল) বাবে এটা অণুশিক্ষণ পাঠ পৰিকল্পনা প্ৰস্তুত কৰিবৰ বাবে কৌশল্টোৰ উপকৰণ সমূহ ভালদৰে জানি বুজি লোৱাটো উচ্চিত। তলত ব্লেকবোৰ্ড লিখনৰ উপকৰণ (Components on the skill of blackboard writing in Assamse are given below) সমূহ দিয়া হ’ল।\nলিখনৰ স্পষ্টতা (Legibility)\nআখৰৰ আকাৰ আৰু যথাৰ্থস্থিতি (Size ang allignment)\nমূলকথা আলোকপাত কৰা (Highlighting the main point)\nবোৰ্ডৰ ঠাইৰ সদ্ব্যৱহাৰ (Utilization of Space)\nব্লেকবোৰ্ড সাৰাংশ (Blackboard Summary)\nশিক্ষকৰ অৱস্থান (Position of the teacher)\nছাত্ৰ-ছাত্ৰীৰ লগত যোগাযোগ (Contact with pupils)\nWhile practicing the skill of blackboard writing in micro-teaching you have to keep in mind to follow all components of the skill wherever necessary. আপোনালোকে অণুশিক্ষণৰ সময়ত এই আটাইকেইতা কৃষ্ণফলক লিখন কৌশলৰ উপকৰণ সমূহ ব্যৱহাৰ কৰিবলৈ নাপহৰিব।\nSocial Science Micro Lesson Plan On Skill of BlackBoard Writing in Assamese For B.Ed.\nBefore we start our Social science micro-teaching lesson plan in Assamese for B.Ed., please havealook at the overview of this micro lesson plan. সমাজ বিজ্ঞানৰ (সমাজ অধ্যয়ন) অণুশিক্ষণ পাঠ পৰিকল্পনাটোৰ বিৱৰণ তলত দিয়া হ’ল।\nকৌশল (Skill of the micro Plan): কৃষ্ণফলক লিখন কৌশল (Skill of Blackboard Writing)\nশ্ৰেণী (Class): সপ্তম (Seven)\nপাঠ (Topic): সম্পদ (Resources)\nপাঠ অৱতাৰণা কৌশল – সমাজ বিজ্ঞান\nতথ্য চিনাক্তকৰণ (Identification of Data) :\nবিষয়: সমাজ বিজ্ঞান\nশ্ৰেণী: সপ্তম শিক্ষক প্ৰশিক্ষাৰ্থীৰ নাম :\nসময় : ৭ মিনিট\nশিক্ষণীয় সঁজুলি (Teaching Point): চক, দাস্তাৰ, ৰঙীন চক , নিৰ্দেশাতুক দত্ত ।\nপ্ৰস্তাৱনা (Introduction to Blackboard Skill):\nশিক্ষকজনে পাঠৰ নাম ঘোষণা কৰাৰ পাছত পাঠৰ নামটো কৃষ্ণফলকৰ ওপৰভাগৰ সোঁমাজত স্পষ্টকৈ লিখি দিব আৰু ৰঙীন চকেৰে আঁচতানি দিব ।\nবিকাশ (Development of the Skill of Blackboard Writing) :\nশিক্ষকজনে পাঠৰ মূল বিষয়ত ছাত্ৰ-ছাত্ৰীৰ লগত চমুকৈ আলোচনা কৰিব আৰু আলোচিত বিষয়বস্তু সমূহ কৃষ্ণফলক লিখনৰ বিভিন্ন কৈশল যেনে স্পষ্টতা , শুদ্ধতা, যথাৰ্থস্থিতি, ছাত্ৰ-ছাত্ৰীৰ লগত সংযোগ স্থাপন আদি উপকৌশল সমূহ অৱলম্বন কৰি তলত দিয়াধৰণে কৃষ্ণফলকত লিখিব লাগিব ।\nসংজ্ঞা : মানুহৰ জীৱনধাৰণৰ বাবে প্ৰয়োজনীয় সকলোবোৰ বস্তুকেই সম্পদ বুলি কোৱা হয় । উদাহৰণ স্বৰূপে : বায়ু, পানী, সূৰ্যৰ ৰশ্মি, গছ-গছনি, ঘৰ-দুৱাৰ ।\nসম্পদৰ প্ৰকাৰ : সম্পদ তিনিপ্ৰকাৰ :\n১) প্ৰাকৃতিক সম্পদ\n২) মানৱ সম্পদ\n৩) মানৱসৃষ্ট সম্পদ\n১) প্ৰাকৃতিক সম্পদ : যিবোৰ বস্তু বা সামগ্ৰী প্ৰকৃতিৰ পৰা আহৰণ কৰা হয় তাকে প্ৰাকৃতিক সম্পদ বুলি কোৱা হয় ।\nউদাহৰণ : বায়ু, পানী, মাটি, গছ-গছনি\n২) মানৱ সম্পদ : যিসকল ব্যক্তি শাৰীৰিক আৰু মানসিকভাৱে কোনো উৎপাদন মুখী কাম কৰি সমাজৰ বিকাশত অৰিহনা আগবঢ়াবলৈ সক্ষম হয় সেইসকল ব্যক্তি হৈছে মানৱ সম্পদ ।\nউদাহৰণ : শিল্পী, সাহিত্যিক, খেলুৱৈ ইত্যাদি ।\n৩) মানৱসৃষ্ট সম্পদ : মানুহে জ্ঞান, বুদ্ধি, কৌশল খটুৱাই প্ৰাকৃতিক উপাদানসমূহ মানুহৰ প্ৰয়োজনীয় কামত ব্যৱহাৰ কৰাকে মানৱসৃষ্ট সম্পদ বোলে ।\nউদাহৰণ : ৰাস্তা, ঘাট, দলং, বাসগৃহ, উদ্যোগ ।\nসামৰণি (Conclusion of Social Science micro Plan in Assamese):\nছাত্ৰ-ছত্ৰীসকলে বিষয়বস্তুসমূহ নিজৰ টোকাবহীত লিখি লোৱাৰ পাছত শিক্ষকে দস্তাৰৰ সহায়ত কৃষ্ণফলকখন পৰোষ্কাৰ কৰি শ্ৰেণীকক্ষ ত্যাগ কৰিব ।\nPDF – Blackboard Writing Skill Micro Plan for Social Science in Assamese | সমাজ বিজ্ঞান ব্লেকবোৰ্ড লিখন পাঠ পৰিকল্পনা\nIf you are facing any difficulties in reading and understanding the this Assamese language micro plan of social science than you may refer the PDF attachted below for your convience. তলত ওপৰত দিয়া সামাজ অধ্যয়ন অণুশিক্ষণ পাঠ পৰিকল্পনাটোৰ PDF দিয়া হৈছে।\nThe above PDF is of two pages. Click the up and down button to view the corresponding pages. There is also another method of making this Assamese language socal science micro plan. This is by making tables. I have given tabular versin of the above lesson plan.\nওপৰত ব্লেকবোৰ্ড লিখনৰ কৌশল কাৰণে অন্য এটা আৰ্হিত পাঠ পৰিকল্পনাটোঅ দিয়া হৈছে। You can write in any of this format according to your needs. If you find any mistake in this micro plan please let us know in the comment box.\nTags:অণুশিক্ষণ পাঠ পৰিকল্পনাকৃষ্ণফলক লিখনসমাজ বিজ্ঞান অণুশিক্ষণ পাঠ পৰিকল্পনা


মনৰ কথাঃ অখিল গগৈৰ মুক্তি, সমালোচনা আৰু ভৱিষ্যত :: অজন্ত কুমাৰ বৰা - অসমীয়াৰ সুখ-দুখ\nHome AJANTA MONOR KATHA MONOR-KATHA RECENT অজন্ত-কুমাৰ-বৰা মনৰ কথা মনৰ-কথা মনৰ কথাঃ অখিল গগৈৰ মুক্তি, সমালোচনা আৰু ভৱিষ্যত :: অজন্ত কুমাৰ বৰা\nমনৰ কথাঃ অখিল গগৈৰ মুক্তি, সমালোচনা আৰু ভৱিষ্যত :: অজন্ত কুমাৰ বৰা\nxukhdukh.com July 03, 2021 AJANTA, MONOR KATHA, MONOR-KATHA, RECENT, অজন্ত-কুমাৰ-বৰা, মনৰ কথা, মনৰ-কথা,\nঅখিল গগৈৰ মুক্তি, সমালোচনা আৰু ভৱিষ্যত\nআশা কৰা ধৰণেই কৃষক নেতা তথা ৰাইজৰ দলৰ সভাপতি অখিল গগৈ নিৰ্বাচনত জিকিল আৰু আশা কৰা ধৰণেই তেওঁ মুকলি আকাশৰ তললৈ আহিল। বহুতেই অখিলৰ এই মুক্তিক গণতন্ত্ৰৰ বিজয় বুলি অভিহিত কৰিছে। এবছৰতকৈয়ো অধিক কাল বন্ধ কোঠাত আবদ্ধ হৈ থকা অখিলৰ মুক্তিয়ে জাতীয় সংগ্ৰামখনক পুনৰ সমুজ্জ্বল কৰি তুলিব বুলি বহুতেই আশা কৰিছে । উল্লেখ্য যে বিধান সভাৰ নিৰ্বাচনত কংগ্ৰেছ আৰু বিজেপিৰ অহংকাৰ ধূলিসাৎ কৰি ১০৮ নং শিৱসাগৰ বিধান সভা সমষ্টিৰ পৰা ৰাইজৰ দলৰ হৈ প্ৰতিদ্বন্দ্বিতা কৰা কৃষক নেতাগৰাকী বিজয়ী হোৱাৰ লগে লগে ৰচনা হৈছিল এক নতুন ইতিহাস। আৰু এই ইতিহাস ৰচনা কৰিছিল জাতীয়তাবাদৰ চিন্তা চৰ্চাৰে অভিজ্ঞ শিৱসাগৰবাসীয়ে। হাই প্ৰফাইল সমষ্টি হিচাপে চিহ্নিত হোৱা শিৱসাগৰ সমষ্টিত এইবাৰ অসমবাসীৰ দৃষ্টি নিবন্ধ আছিল। সমষ্টিটোত প্ৰধান মন্ত্ৰী নৰেন্দ্ৰ মোডী, কেন্দ্ৰীয় নেত্ৰী স্মৃতি ইৰাণী, সৰ্বানন্দ সোণোৱাল, হিমন্ত বিশ্ব শৰ্মাকে ধৰি বহুকেইগৰাকী নেতাই বিজেপি প্ৰাৰ্থীগৰাকীৰ হৈ প্ৰচাৰ চলোৱাৰ সমান্তৰালভাবে কংগ্ৰেছৰ ৰাহুল গান্ধীকে ধৰি বহুকেইজনে কংগ্ৰেছ প্ৰাৰ্থী গৰাকীৰ হৈ প্ৰচাৰ চলাইছিল । কিন্তু শিৱসাগৰবাসীয়ে কাৰো প্ৰলোভনৰ কাৰচাজিত বন্দী নহৈ অখিল গগৈক জিকাবৰ বাবে পণ লয়। অৱশেষত অখিল গগৈয়ে ৫৭,১৭৩ টা ভোট লাভ কৰি নিৰ্বাচিত হয় । বিজেপি প্ৰাৰ্থী সুৰভী ৰাজ কুঁৱৰীয়ে লাভ লাভ কৰে ৪৫,৩৯৪ টা ভোট ।\nআজি অখিল গগৈ মুকলি আকাশৰ তলত । আইনৰ নিজৰ বাট এটা আছে। আইনে নিজৰ বাট নিজেই লয়। এই বাট স্বচ্ছ আৰু নিকা বুলিয়েই আজিও সাধাৰণ মানুহৰ মনত ধাৰণা অদ্যপি বৰ্তি আছে ।\nঅখিল গগৈয়ে মুক্তি লাভ কৰিছে যদিও আমাৰ মনত সন্দেহ হৈছে যে বিধায়কৰূপে আগৰ দৰে অখিল গগৈয়ে অসমৰ বিভিন্ন সমস্যা সমাধানৰ বাবে ৰাজপথত প্ৰতিবাদ কৰিব পাৰিবনে । কৃষক নেতা গৰাকীক ৰাজনৈতিকভাৱে বন্দী কৰা হ'ল নেকি ? কাৰণ তেওঁ এতিয়া ভাৰতীয় সংবিধানৰ আধাৰত অনুষ্ঠিত নিৰ্বাচনৰ বিজয়ী প্ৰাৰ্থী ।বোধহয় কৰো বুলি ভাবিলেও তেওঁ বহু কাম কৰিব নোৱাৰিব । তথাপি আমি আশাকৰোঁ , আশা কৰিমেই যে অসমীয়া জাতীয় জীৱনৰ বহু প্ৰশ্ন বিধায়ক অখিল গগৈয়ে বিধান সভাত তুলি ধৰিব । এই কথা নক'লেও হ'ব যে দীৰ্ঘ দিনৰ পিছত অখিল গগৈয়ে মুক্তি লাভ কৰাৰ লগে লগে ন্যায় ব্যৱস্থাৰ প্ৰতি সাধাৰণ মানুহৰ আস্থা বৃদ্ধি হৈছে ৷ এই দীঘলীয়া যুঁজখনত অখিল গগৈৰ অধিবক্তাসকলেও অখিল গগৈৰ মুক্তিক এক প্ৰত্যাহ্বান হিচাপেই গ্ৰহণ কৰিছিল । বৰ নিষ্ঠাৰে তেওঁলোকে এই যুঁজখন চলাই নিছিল । কিন্তু ইয়াৰ মাজতো আমাৰ মনত প্ৰশ্ন উদয় হয় যে এনে ধৰণৰ আইনী যুঁজ এখন সাধাৰণ মানুহ এজনে চলাই নিব পাৰিবনে? নিজকে দোষ মুক্ত কৰিবলৈ এজন সাধাৰণ মানুহে আইনী খৰচ বহন কৰিব পাৰিবনে?\nএকাংশ মানে বিশেষকৈ শাসকীয় নেতা, সাংবাদিক, ট্ৰল আদিয়ে অভিযোগ কৰি কৈছে যে অখিল গগৈ ভণ্ড আৰু ভণ্ড হোৱাৰ বাবেই বেমাৰ হোৱাৰ ভাও ধৰি জেলৰ পৰিৱৰ্তে চিকিৎসালয়ৰ কেবিনত আছিলগৈ । একাংশৰ মতে অখিল গগৈ নৈতিকভাবে দুৰ্বল । অখিল গগৈৰ কোনো ৰোগত আক্ৰান্ত হোৱাই নাছিল । এইসকল লোকে অখিলক প্ৰশ্ন কৰিছে যে আপুনি চিকিৎসালয়ৰ কেবিনত কিয় আছিল? সামাজিক মাধ্যমতো এই সন্দৰ্ভত তীব্ৰ বাদ- বিবাদ চলিছে । আমাৰ বোধেৰে এই ধৰণৰ প্ৰশ্নৰ অৱতাৰণা কৰাসকলে মহামান্য আদালতকহে অপমান কৰিছে । অখিলৰ নৈতিকতাৰ ওপৰত প্ৰশ্ন তুলিবলৈ তেওলোকৰ নৈতিক অধিকাৰ আছেনে ইয়ো এক প্ৰশ্ন ? আচলতে এই প্ৰশ্নবোৰৰ উত্তৰ স্বাস্থ্য বিভাগে দিয়াহে উচিত । আমি ভাবো এই সকলো তথ্য স্বাস্থ্য বিভাগৰ হাততে আছে । যদি নাই তেন্তে স্বাস্থ্য বিভাগ বা বিভাগীয় মন্ত্ৰীক প্ৰশ্ন কৰাহে উচিত হ'ব । তদুপৰি ইমানদিনে অখিল গগৈক বিনা দোষত জেলত বন্দী কৰি ৰখাৰ বাবে সেইসকল লোকে কাক জবাবদিহি কৰিব !\nআজি গুৱাহাটী মেডিকেল কলেজৰ কৰ্তৃপক্ষই এই বিষয়ত মতামত ব্যক্ত কৰি সংবাদ মাধ্যমক জনাইছে যে, অখিল গগৈয়ে নিজৰ ৰিক্সত মেডিকেল কলেজৰ পৰা ডিচাৰ্জ লৈ গৈছে। এই বিষয়ত বিভাগীয় প্ৰ-পত্ৰ পূৰণ কৰি গৈছে বিধায়কজনে।\nএসময়ত অখিল গগৈক ' নি:স্ব জনৰ কণ্ঠ' বুলি অভিহিত কৰিছিল । কিন্তু সময় অতিক্ৰম কৰাৰ লগে লগে পৰিৱেশ পৰিস্থিতিও সলনি হৈছিল । মাজে মাজে অখিল গগৈ বিতৰ্কৰ মাজতো সোমাই পৰিছিল। বহুজনে অখিলৰ সংগ এৰিছিল । কিন্তু পুনৰ সকলো লগ হৈছে আৰু এক নতুন উদ্যমেৰে আগবাঢ়ি যোৱাৰ পণ লৈছে । এতিয়া অখিল গগৈয়ে শিৱসাগৰবাসীৰ বাবে কাম কৰাৰ সময় । সমান্তৰালভাবে ৰাইজৰ দলৰ সাংগঠনিক ভেটি টনকিয়াল কৰিবৰ বাবেও যথেষ্ট কাম কৰিব লাগিব । সুবিধাবাদী সকলক চিনাক্ত কৰিব পাৰিব লাগিব। প্ৰচাৰকামিতাৰ বিপৰীতে নীৰৱে ৰাইজৰ দলক ২০২৬ ৰ বাবে শক্তিশালী কৰিব লাগিব । এক শক্তিশালী গ্ৰাম্য অৰ্থনীতি গঢ়ি তুলিবৰ বাবে কাম কৰিব লাগিব । আমি আশা কৰিম অখিল গগৈ সংযমীও হ'ব। অযথা চিঞৰ বাখৰৰ পৰা মুক্ত হৈ এক বিকল্প আঞ্চলিকতাবাদ, বিকল্প জাতীয়তাবাদ তথা বৈকল্পিক ৰাজনীতিৰ এক আকৰ্ষণীয় মডেল গঢ় দিব । অখিল গগৈয়ে এই কাম কৰিব পাৰিব লাগিব , পাৰিবই লাগিব, এয়া হৈছে সাধাৰণ অসমীয়াৰ মনৰ কথা।\nলেখক যোৰহাট নিবাসী এগৰাকী সাংবাদিক, কবি-সাহিত্যিক। তেখেতৰ ফোন ৯৭০৬৭৩৯৯৩০, তেখেতৰ অসমীয়া সুখ-দুখৰ পাতত প্ৰকাশিত লেখাবোৰ পঢ়িবলৈ একত্ৰ লিংকঃ\nBy xukhdukh.com on July 03, 2021


বিজ্ঞানসন্মত ছাগলী প্ৰতিপালনৰ ব্যৱস্থাৱলী – Pashu Samriddhi\n~ড০ এচ.এম. ৰহমান, ডাঃ কন্দৰ্প বৰুৱা, ডাঃ কৰুণা শইকীয়া, ড০ সিদ্ধাৰ্থ শংকৰ পাঠক, ডাঃ দিপান্বীতা বৰ্মন\nভাৰতকে ধৰি বিশ্বৰ বিভিন্ন প্ৰান্তৰ দেশসমূহত অতীজৰে পৰা ছাগলী পালনে বিশেষ জনপ্ৰিয়তা অৰ্জন কৰি আহিছে। অসমৰ লগতে উত্তৰ-পূব ভাৰতৰ আটাইকেইখন ৰাজ্যতে সামাজিক আৰু অৰ্থনৈতিক উন্নয়নত ছাগলী পালনৰ ভূমিকাও অতিকৈ গুৰুত্বপূৰ্ণ। ক্ৰমবৰ্ধমানভাৱে কৃষি ভূ-খণ্ড হ্ৰাস তথা উৎপাদকতা আৰু উৰ্বৰতা হ্ৰাস পোৱাৰ ফলত কৃষকসকল পশুপালনৰ ওপৰত অধিক নিৰ্ভৰশীল হৈ পৰিছে। সাম্প্ৰতিক সময়ত ছাগলী পালন কৃষকসকলৰ মাজত উপাৰ্জনৰ এক সহজ আহিলা হিচাপে পৰিগণিত হৈছে।\nবিজ্ঞানসন্মতভাৱে ছাগলীপালন এক লাভজনক ব্যৱসায়। ছাগলীক দৰিদ্ৰৰ গাই বুলিও কোৱা হয়। যিহেতু দুখীয়া-নিচলা পৰিয়াল এটায়ে সহজতে কেইজনীমান ছাগলী বিজ্ঞানসন্মতভাৱে পালন কৰি লাভৱান হ’ব পাৰে।\nবৈজ্ঞানিক পদ্ধতিৰে ছাগলী প্ৰতিপালন কৰিবলৈ যাওঁতে কিছুমান দিশ ভালকৈ মন দিব লাগিব। তলত এই দিশসমূহ চমুকৈ আলোকপাত কৰা হৈছে।\nক) ছাগলী প্ৰতিপালনৰ পদ্ধতি:-\n১) এৰাল দিয়া পদ্ধতি\n২) গৰালত আৱদ্ধ কৰি ৰখা পদ্ধতি\n৩) গোটেই দিনটো চৰোৱা পদ্ধতি\n৪) দিনৰ আধা সময় চৰোৱা আৰু আধা সময় গৰালত ৰখা পদ্ধতি\nবহুতো পৰীক্ষা-নিৰীক্ষা কৰি দেখা গৈছে যে ছাগলী পালনত অধিক লাভৱান হ’বলৈ হলে দিনৰ আধা সময় চৰোৱা আৰু আধা সময় গৰালত ৰখা পদ্ধতিটো অৱলম্বন কৰাই শ্ৰেয়।\nএই পদ্ধতিটোত ছাগলীবোৰক দিনটোৰ অধিকাংশ সময় পথাৰত চৰোৱা হয় আৰু দিনৰ শেষৰফালে গৰালত ৰাখি দানা-পানী, ঘাঁহ আদি গৰালত দিয়া হয়।\nখ) ছাগলীৰ বাবে ঘৰ: ব্যৱসায়িক ভিত্তিত ছাগলী পালনৰ বাবে অন্য এক অপৰিহাৰ্য্য অংশ হ’ল বিজ্ঞানসন্মতভাৱে সজা এটা ছাগলী ৰখা ঘৰ। এই ঘৰৰ আৰ্হি, ঘৰৰ নিৰ্ধাৰিত স্থান আৰু পৰিৱেশৰ পৰিষ্কাৰ-পৰিচ্ছন্নতা আদিয়ে ছাগলী পালন ব্যৱসায়ৰ কৃতকাৰ্য্যতাত যথেষ্ট প্ৰভাৱ পেলায়।\nগ) ঘৰ নিৰ্মাণৰ বাবে স্থান নিৰ্বাচন: ছাগলী ঘৰ নিৰ্মাণ কৰা পূৰ্বে কিছুমান দিশ ভালকৈ মন কৰিব লাগে। তাৰ ভিতৰত ঠাইখিনিৰ উচ্চতা, সহজে পানী জমা নোহোৱা, সূৰ্য্যৰ পোহৰ পৰি থকা ঘাঁহ খেতি বা চৰাবলৈ কিছু মাটি, পানীৰ ব্যৱস্থা, যাতায়তৰ ব্যাৱস্থা, ওচৰৰ জনবসতি বা হাবি-জংঘল, ইত্যাদি।\nঘ) উত্তৰ-পূব ভাৰতৰ জলবায়ুৰ বাবে উপযোগী ঘৰ:\nউত্তৰ পূৰ্বাঞ্চলৰ জলবায়ু সেমেকা আৰু যথেষ্ট বৰষুণ হয়। ইয়াত পেলুৰ সংখ্যাও বেছি। ছাগলী সাধাৰণতে শুকান, পৰিষ্কাৰ থকা ঠাই ভাল পায়। সেয়েহে উত্তৰ-পূৰ্বাঞ্চলৰ বাবে চাংঘৰ উপযোগী।\nচাংঘৰৰ বাবে সজা ঘৰৰ মজিয়াখন মাটিৰ পৰা ৩-৪ ফুটমান ওখ হোৱা উচিত। মজিয়াখন ফলা বাঁহ বা তক্তাৰে সাজিলে আৰু প্ৰতিটো বাঁহ বা তক্তাৰ মাজত অলপ ফাঁক (প্ৰায় আধা ইঞ্চিমান) ৰাখিব লাগে যাতে মল-মূত্ৰখিনি তললৈ সৰকি চাংখন চাফা হৈ থাকে।\nসাধাৰণতে এজনী পূৰ্ণবয়ষ্ক ছাগলীক ১০ বৰ্গফুট, পূৰ্ণবয়ষ্ক মতা ছাগলীক ১৫ বৰ্গফুট, আৰু বাঢ়নীয়া পোৱালীক ৪ বৰ্গফুট মজিয়াৰ প্ৰয়োজন।\nছাগলীৰ বয়স আৰু লিংগ অনুসৰি ইহঁতক বেলেগ বেলেগ কোঠালিত ৰখাৰ ব্যৱস্থা কৰিলে ভাল। প্ৰজননৰ কাৰণে ৰখা ছাগলীক পৰাপক্ষত গাইগুটীয়াকৈ ৰখাৰ আৱশ্যক।\nঙ) গাভিনী ছাগলীৰ পৰিচৰ্যা:\nগাভিনী সময়ত ছাগলীজনীক তলত উল্লেখ কৰা দিশসমূহ ভালদৰে মন কৰিব লাগে।\n১) গাভিনী ছাগলীবোৰক পৰাপক্ষত আন ছাগলীৰ লগত ৰাখিব নালাগে। সম্ভৱ হলে সুকীয়া কোঠাত ৰখা উচিত।\n২) খাল, নলা-নৰ্দমা আদি জপিয়াই পাৰ হবলৈ বাধ্য কৰোৱা অনুচিত।\n৩) অতিমাত্ৰা খোজ কঢ়োৱা আৰু লাঠী, এচাৰি আদিৰে মৰিওৱা বিপদজনক।\n৪) পোৱালী জন্ম দিবলগীয়া নিৰ্ধাৰিত দিন, তাৰিখ ওচৰ চাপি অহাৰ লগে লগে ছাগলীজনীক আচুতীয়াকৈ ৰাখি সঘনাই নজৰ ৰখা উচিত।\n৫) এই অৱস্থাত ছাগলীজনীক পৰ্যাপ্ত পৰিমাণৰ সুষম খাদ্য, ঘাঁহৰ লগতে পৰিষ্কাৰ বিশুদ্ধ পানী অহৰহ যোগান অতি আৱশ্যক।\n৬) ঠাণ্ডা দিনত কোঠালীটো গৰম কৰাৰ লগতে মজিয়াখনত খেৰ পাৰি দিব লাগে।\nচ) পোৱালী জগাৰ সময়ত লবলগীয়া সাৱধানতা:\n১) পোৱালী জন্ম দিয়া কোঠালীটো ভালদৰে পৰিষ্কাৰকৈ ৰাখিব লাগে যাতে নৱজাতক পোৱালীবোৰক সংক্ৰামক ৰোগে আক্ৰমণ কৰিব নোৱাৰে।\n২) পোৱালী জন্ম দিয়াৰ আধা ঘণ্টাৰ পৰা চাৰি ঘণ্টাৰ ভিতৰত জল সৰি পৰাটো নিশ্চিত কৰিব লাগে। যদি নপৰে তেন্তে ওচৰৰ পশু চিকিৎসকৰ সহায় লব লাগে।\n৩) সকলো সময়তে এজন পাম পৰিচাৰ্যক ৰখাৰ ব্যৱস্থা কৰিব লাগে।\nসাধাৰণতে প্ৰসৱৰ লক্ষণ দেখুওৱাৰ আধাঘণ্টামান সময়ৰ ভিতৰত পোৱালী জন্ম হয়। এই সময়ত ছাগলীজনীক কোনো ধৰণৰ আমণি কৰা উচিত নহয়। মাত্ৰ অলপ দূৰৰ পৰা নিৰীক্ষণ কৰা উচিত যাতে আৱশ্যক অনুসৰি সহায় কৰিব পাৰি। সৰহ সংখ্যক ছাগলীৰ ক্ষেত্ৰতে দেখা যায় যে ছাগলীজনীয়ে কোনো বাহ্যিক সহায় নোহোৱাকৈয়ে পোৱালী জন্ম দিয়ে। যদি ছাগলীজনীয়ে অশেষ চেষ্টা কৰিও এঘণ্টা বা ডেৰঘণ্টাৰ ভিতৰত পোৱালী জন্ম দিব নোৱাৰে, তেনেক্ষেত্ৰত পশু চিকিৎসকৰ সহায় লোৱা আৱশ্যক।\nছ) পোৱালী জন্মৰ পিছত ছাগলীজনীৰ যতন:\n১) পোৱালী জন্ম দিয়াৰ পিচত কেতিয়াবা ছাগলীজনীৰ পিছফালৰ অংশত লাগি থকা বিজলুৱা পদাৰ্থ বা তেজ আদিবোৰ কুহুমীয়া পটাচ পানীৰে ধুই দিয়া উচিত। নতুবা মহানিমৰ পাত পানীত উতলাই তাক কুহুমীয়া কৰিও পটাচ পানীৰ সলনি ব্যৱহাৰ কৰিব পাৰি।\n২) পোৱালী জন্ম দিয়া পিচত ছাগলীজনীক কেতিয়াও ঠাণ্ডা লাগিব দিব নালাগে, বিশেষকৈ ঠাণ্ডা দিনত। বৰং তাইক অলপ কুহুমীয়া পানী অথবা ভাতৰ মাৰ বা গুৰৰ পানী আদি খাব দিয়া উচিত।\n৩) জলখন ছাগলীজনীক খাব দিব নালাগে।\n৪) পোৱালী জন্ম দিয়াৰ পিচত ছাগলীজনীক বেছিকৈ খাদ্য যোগান ধৰা অনুচিত। অলপমান সেউজীয়া কোমল ঘাঁহ খাবলৈ দিয়া উচিত।\nজ) ছাগলী পোৱালীক লবলগা যতন:\n১) ছাগলী পোৱালী জন্মাৰ লগে লগে নাকৰ পৰা শ্লেষ্মা আতৰাই দিব লাগে। সাধাৰণতে পোৱালী জন্মৰ পিছত মাকে পোৱালীৰ গাত লাগি থকা বিজলুৱা পদাৰ্থবোৰ চেলেকি আঁতৰাই শুকুৱাবলৈ যত্ন কৰে।\n২) প্ৰতিটো পোৱালীয়ে জন্মৰ এঘণ্টাৰ ভিতৰত মাকৰ ওহাৰত থকা ফেঁহু খাবলৈ পোৱা উচিত।\n৩) সদ্যজাত পোৱালী বোৰক নাভিৰ পৰা ২.৫ চে.মি. দূৰত সংলগ্ন নাভিডোখৰ কাটিব লাগে আৰু টিনচাৰ আয়ডিন প্ৰয়োগ কৰিব লাগে।\n৪) অত্যন্ত ঠাণ্ডা, গৰমৰ পৰা পোৱালীবোৰক আঁতৰাই ৰাখিব লাগে।\nঝ) মাউৰা ছাগলী পোৱালীৰ যতন:\n১) বটলেৰে গাখীৰ খোৱাব লাগে। তাৰবাবে অলপমান গৰুৰ গাখীৰ কুহুমীয়া গৰম পানীত মিহলাই দিনটোত ৫-৬ বাৰ মানকৈ খোৱাব লাগে।\n২) বজাৰত সহজে উপলব্ধ মানুহৰ কেচুৱাক খোৱাবলৈ ব্যৱহৃত “লেক্টজেন” পাউদাৰ, কুহুমীয়া গৰম পানীত মিহলাই খুৱালেও সুফল পোৱা যায়।\n৩) ধাই মাকৰ গাখীৰ খুৱাইও এই সমস্যা দূৰ কৰিব পাৰি।\nঞ) প্ৰজননৰ বাবে ৰখা মতা ছাগলীৰ যতন:\n১) উপযুক্ত শাৰীৰিক ব্যায়ামৰ অভাৱত মতা ছাগলীৰ কাৰ্য্যদক্ষতা কমি যায়। সেয়েহে প্ৰজননৰ বাবে ৰখা মতা ছাগলীটোক দৈনিক ঘাঁহনি পথাৰত চৰিবলৈ দিব লাগে যাতে ছাগলীটোৱে দৈনিক তিনি-চাৰিমাইল খোজ কাঢ়িব পাৰে।\n২) ভৰিৰ খুৰাবিলাক সময়ে সময়ে লক্ষ্য কৰা উচিত যাতে বেছি দীঘল নহয়।\n৩) পৰাপক্ষত প্ৰজননৰ বাবে ৰখা মতা ছাগলীটো অন্যান্য মাইকী ছাগলীৰ পৰা আঁতৰত ৰাখিব লাগে।\n৪) পৰ্যাপ্ত পৰিমাণৰ সেউজীয়া ঘাঁহ তথা দানাৰ উপৰিও বুটমাহৰ যোগান ধৰিব লাগে।\n৫) প্ৰজননক্ষম মতা ছাগলীটোৰ লিংগ আৰু শুক্ৰাশয়ৰ ঠাইখিনি ভালকৈ চাফা কৰি ৰাখিব লাগে।\nট) ছাগলী প্ৰতিপালনৰ অন্যান্য দিশসমূহ:\n১) পেলুৰ দৰব খুওৱা: জন্মৰ পৰা চাৰি সপ্তাহৰ পিছত প্ৰথমবাৰৰ বাবে পোৱালীক পশু চিকিৎসকৰ পৰামৰ্শ অনুসৰি পেলুৰ ঔষধ দিয়া উচিত। তাৰ পাছত প্ৰতি ৩-৪ মাহৰ অন্তৰালত নিৰ্দ্দিষ্ট সময়ত পেলুৰ দৰব খুৱাব লাগে।\n২) ছাগলীৰ খাহীকৰণ: মাংস উৎপাদনৰ বাবে মতা পোৱালীক দুইৰ পৰা তিনিমাহ বয়সৰ ভিতৰত খাহী কৰাব লাগে। যিহেতু খাহী কৰোৱা পোৱালীৰ মাংস উৎপাদনৰ হাৰ অধিক হোৱাৰ উপৰিও মাংস উচ্চ গুণমানৰ হয় বুলি প্ৰমাণিত হৈছে, খাহী নকৰোৱা পোৱালীক মাইকী ছাগলীৰ পৰা আঁতৰাই পৃথকে ৰখা উচিত।\n৩) চিনাক্তকৰণ: পৰাপক্ষত জন্মৰ দুই-তিনিমাহৰ ভিতৰত প্ৰতিটো ছাগলী পোৱালীৰ কাণত একোটা সংখ্যা ব্যৱহাৰ কৰি কাণফুলি পিন্ধাব লাগে। এই চিনাক্তকৰণ প্ৰক্ৰিয়াৰ দ্বাৰা ছাগলী উৎপাদনৰ বিভিন্ন তথ্য সংগ্ৰহ কৰাৰ উপৰিও ছাগলী বীমাকৰণ কাৰ্য্যত সহায় হয়।\n৪) ছিটাকৰণ: সচৰাচৰ ছাগলীবোৰ কেইটামান নিৰ্দ্দিষ্ট বেমাৰত সহজে মৃত্যুমুখত পৰি পামখনৰ আৰ্থিক অৱস্থা দুৰ্বল কৰা দেখা যায়। গতিকে নিৰ্দ্দিষ্ট সময়ৰ অন্তৰালত, এণ্টেৰ’টক্সেমিয়া, পি.পি.আৰ., চবকা, ছাগলী বসন্ত ইত্যাদি ৰোগৰ প্ৰতিৰোধৰ হকে ছিটা কৰাব লাগে।\nলিখকৰ ঠিকনা- ড০ এচ.এম. ৰহমান, ডাঃ কন্দৰ্প বৰুৱা, ডাঃ কৰুণা শইকীয়া, ড০ সিদ্ধাৰ্থ শংকৰ পাঠক, ডাঃ দিপান্বীতা বৰ্মন\n← সেউজীয়া ঘাঁহৰ খেতি আৰু ঘাঁহৰ নাটনিৰ কালত খুৱাবলৈ ইয়াৰ সংৰক্ষণ\nছাগলীৰ প্ৰজননৰ সফলতাৰ বাবে মন কৰিবলগীয়া বিজ্ঞানসন্মত দিশসমূহ →


ৰাষ্ট্ৰীয় জলপানী সেৱা — Vikaspedia\nৰাষ্ট্ৰীয় জলপানী সেৱা\nৰাষ্ট্ৰীয় জলপানী সেৱা পৰ্টেল:\nএই সেৱা আপুনি কত লাভ কৰিব পাৰিব?\nএই ৰাষ্ট্ৰীয় জলপানী সেৱা পৰ্টেলৰ মুল লক্ষ্য কি?\nএই পৰ্টেলৰ মূল উদ্দেশ্যসমূহ হল:\nলাভলাভ বা সুবিধাসমূহ:\nজলপানীৰ বাবে অনলাইন আৱেদন প্ৰক্ৰিয়া:\nবিদ্যালয়,কলেজ,প্ৰতিষ্ঠান অনলাইন পঞ্জীয়ন প্ৰক্ৰিয়া:\nৰাষ্ট্ৰীয় জলপানী সেৱা পৰ্টেলত শিক্ষাৰ্থীৰ লগত জড়িত বিভিন্ন সেৱা যেনে শিক্ষাৰ্থীৰ জলপানীৰ আৱেদন পত্ৰ,এই আৱেদন পত্ৰৰ ৰছিদ পত্ৰ তথা ইয়াৰ শেহতীয়া অৱস্থিতিৰ বিষয়ে এই পৰ্টেলৰ পৰা শিক্ষাৰ্থীয়ে অৱগত হব পাৰিব।\nআপোনাৰ এলেকাৰ ওচৰৰ অৰুনোদয় কেন্দ্ৰত আপুনি এই সেৱা লাভ কৰিব পাৰিব।\nএই ৰাষ্ট্ৰীয় জলপানী সেৱা পৰ্টেলৰ মূল উদ্দেশ্য হল এক নিকা খৰকটীয়া তথা স্বচ্ছ ব্যৱস্থা তৈয়াৰ কৰা যাৰ দ্বাৰা শিক্ষাৰ্থীয়ে কোনো জটিলতা অবিহনে হিতাধিকাৰিয়ে নিজৰ বেংকৰ একাউণ্টত প্ৰাপ্য জলপানী লাভ কৰা।\nসময়মতে শিক্ষাৰ্থীক জলপানী প্ৰাপ্য কৰোৱাঁ।\nএখন উমৈহতীয়া মঞ্চ প্ৰদান কৰা বিভিন্ন কেন্দ্ৰীয় আৰু ৰাজ্য চৰকাৰৰ বিভিন্ন জলপানী আচঁনিকলৈ।\nসমগ্ৰ জলপানী ব্যৱস্থাক নিকা আৰু স্বচ্ছ কৰা।\nজলপানী ব্যৱস্থাৰ পৰা জালিয়াতী দূৰ কৰা।\nহিতাধিকাৰীক সহজতে জলপানী সুবিধা প্ৰদান কৰা\nশিক্ষাৰ্থীৰ সুবিধাসমূহ হল:\nসকলো ধৰনৰ জলপানী বাবে এখন উমৈহতীয়া আৱেদন পত্ৰ।\nএবাৰেই মাথোন পঞ্জীয়ন প্ৰয়োজন।\nযোগ্যতাৰ ভিত্তিত এই ব্যৱস্থাই নিজেই কেনেধৰনৰ জলপানী শিক্ষাৰ্থী যোগ্য তাক অৱগত কৰাব।\nসমগ্ৰ জলপানী ব্যৱস্থাটো উন্নয়ন:\nজলপানী ব্যৱস্থাত জালিয়াতী দূৰীকৰন।\nজলপানীৰ লাভলাভ পোনে পোনে শিক্ষাৰ্থীৰ একাউন্টত জমা।\nসমগ্ৰ জলপানী প্ৰক্ৰিয়াকৰনৰ শেহতীয়া তথ্য ইমেইল আৰু মেছেজৰে শিক্ষাৰ্থীক অৱগতকৰন।\nপ্ৰথমতে শিক্ষাথীয়ে এই অনলাইন পৰ্টেলত পঞ্জিয়ন বুটমত ক্লিক কৰিব লাগিব।\nতাৰ পিছত এই অনলাইন পঞ্জিয়ন আৱেদন পত্ৰত পূৰন কৰি তাক সংৰক্ষন কৰক।এই আৱেদন পত্ৰত আৱেদনকাৰীৰ নাম,অভিভাৱকৰ নাম,ঠিকনা আদিকে ধৰি প্ৰাথমিক পৰিচয়সূহ ইয়াত বিচৰা হয়।\nএই অনলাইন আৱেদন পত্ৰ সংৰক্ষন কৰাৰ পিছত শিক্ষাথীয়ে এক ক্ষন্তেকীয়া সাংকেতিক চিহ্ন লাভ কৰিব।\nএবাৰ এই অনলাইন আৱেদন পত্ৰ পূৰন হোৱাৰ পিছত তাক সংৰক্ষন কৰক তেতিয়া শিক্ষাৰ্থীয়ে এক স্থায়ী পঞ্জীয়ন চিহ্ন লাভ কৰিব যিটো শিক্ষাৰ্থীয়ে পিছত পুনৰ নতুনীকৰন তথা আৱেদন পত্ৰৰ শেহতীয়া অৱস্থিতিৰ বিষয়ে জানিব পাৰিব।এবাৰ শিক্ষাৰ্থীয়ে এই আৱেদন পত্ৰ সংৰক্ষন কৰাৰ পিছত পৰৱৰ্তী সময়ত ইয়াক সম্পাদিত কৰিব নোৱাৰিব যেতিয়ালৈকে এই জলপানী আৱেদন পত্ৰৰ প্ৰক্ৰিয়া সমাপ্ত নহয়।\nঅধিক জানিবৰ বাবে তলত দিয়া লিংকত ক্লিক কৰক:\nএই লিংকত ক্লিক কৰক-\nপঞ্জীয়ন কৰিব বিচৰা আগতে এবাৰ অনুসন্ধান কৰি চাওঁক ইতিমধ্যে পঞ্জীয়ন হয় আছে নে নাই।\nযদি ইতিমধ্যে পঞ্জিয়নভুক্ত হোৱা নাই বুলি নিশ্চিত হয় তেতিয়া পঞ্জিয়ন বুটমত ক্লিক কৰি অনলাইন আৱেদন পত্ৰত পূৰন কৰক।\nএবাৰ এই অনলাইন আৱেদন পত্ৰ পূৰন হোৱাৰ পিছত তাক সংৰক্ষন কৰক।\nএই অনলাইন আৱেদন পত্ৰ এবাৰ সংৰক্ষন হোৱাৰ পিছত ইয়াৰ পুনৰীক্ষন হব তথা সংলিষ্ট ৰাজ্যিক বিষয়াই ইয়াক অনুমোদন জনাব।ৰাজ্যিক সংশিষ্ট বিষয়াৰ বিষয়ে অধিক জানিবলৈ ইয়াত ক্লিক কৰক।\nএবাৰ এই পুনৰীক্ষন আৰু অনুমোদন প্ৰক্ৰিয়া সমাপ্ত হোৱাৰ পিছত ব্যক্তিগত আইডি তথা গুপ্তশব্দ স্ংলিষ্ট ৰাজ্যিক বিষয়াই মবাইল বাৰ্তাৰ দ্বাৰা প্ৰেৰন কৰিব।


xukhdukh.com November 23, 2013 goodnews,\n১. মাও অধ্যুষিত অঞ্চলত সেনা বাহিনীৰ ২২টাকৈ বিশেষ নিযুক্তি প্ৰক্ৰিয়াঃ ছত্তীশগড়, উৰিষ্যা আৰু ঝাৰখণ্ডত ৬৫০০ যুৱকক নিযুক্তিৰে মাওবাদী হোৱাৰ ধাৰাৰ পৰা ৰক্ষা কৰিবলৈ কেন্দ্ৰীয় চৰকাৰে গ্ৰহণ কৰিছে বিশেষ ব্যৱস্থা।\nগুৱাহাটীত অনুষ্ঠিত হৈছিল এই অনুষ্ঠান।\n২. ৰঘুৰাম ৰাজনৰ নতুন উদ্যোগঃ মহিলা সৱলীকৰণৰ অৰ্থে মহিলাৰ আত্ম-সহায়ক গোট সমূহলৈ মাত্ৰ ৭শতাংশ সুতৰ হাৰত ঋণ প্ৰদানৰ বাবে বেংক সমূহলৈ পৰামৰ্শ দিলে ৰিজাৰ্ভ বেংকে।\n৩. ৰাষ্ট্ৰীয়কৃত বেংকৰ কৰ্মচাৰীলৈ ৰিজাৰ্ভ বেংকৰ জাননীঃ লেনদেন বা ঋণৰ ক্ষেত্ৰত সৌদাৰ্যমূলক আচৰণৰ নকৰিলে শাস্তি বিধান কৰাৰ ব্যৱস্থাৰে প্ৰৱৰ্তন কৰিবলৈ ওলাইছে নতুন নীতি।\n৪. দক্ষিণ এছিয়া সাহিত্য পুৰস্কাৰৰ বাবে নিৰ্বাচিত হৈছে তিনি গৰাকীকৈ ভাৰতীয় সাহিত্যিক ক্ৰমে আনন্দ, বেন্যামিন আৰু ছাইৰাছ মিষ্ট্ৰিঃ দক্ষিণ এছিয়াৰ বিভিন্ন সমস্যাক লৈ ৰচিত গ্ৰন্থৰ ইংৰাজী অনুবাদৰ বাবে আগবঢ়োৱা হৈছে এই বঁটা।\n৫. ধেমাজিত পদ্মনাথ গোহাঞিবৰুৱা সোঁৱৰণি সদৌ অসম ভিত্তিক একাংকিকা নাট প্ৰতিযোগিতাৰ সফলভাৱে আয়োজিতঃ স্মৰণিকা "নাট্যপ্ৰজ্ঞা" উন্মোচন কৰিলে মৰিঢল কলেজৰ অধ্যক্ষ কমল গগৈদেৱে।\n৬. ডনবস্ক ইনষ্টিটিউটলৈ ভাৰতীয় ষ্টেট বেংকে আগবঢ়ালে এখন বাছঃ এই বাছেৰে প্ৰশিক্ষাৰ্থীক ঔদ্যোগিক প্ৰতিষ্ঠান সমূহ ভ্ৰমণ কৰাই ক্ষেত্ৰ ভিত্তিক শিক্ষা প্ৰদান কৰাৰ বাবেই সামাজিক দ্বায়বদ্ধতা আঁচনিৰ অধীনত এই বাছ আগবঢ়াইছে।\n৭. ডিব্ৰুগড় বিশ্ববিদ্যালয়ৰ ৰংঘৰ প্ৰেক্ষাগৃত অনুষ্ঠিত হ'ল নৰ্থ বিজনেচ চামিটঃ ষ্ট্ৰীলৱেল পথ পুনৰ খোলাৰ বাবে ম্যানমাৰ চৰকাৰ আগ্ৰহী বুলি প্ৰকাশ কৰিলে এই সন্মিলনৰ উদ্বোধনী অনুষ্ঠানত সেই দেশৰ এখন ৰাজ্যৰ মুখ্যমন্ত্ৰীয়ে।\n৮. আম আদমী পাৰ্টিৰ বিৰুদ্ধে গোপন কেমেৰাৰে অভিযান চলোৱা মেডিয়াচৰকাৰ.কমক স্বয়ম্ভু ষ্টিং অপাৰেচন বিশেষজ্ঞ আখ্যা দিলে ইণ্ডিয়ান এক্সপ্ৰেছেঃ এডিটেট ভাৰচন মেডিয়ালৈ মেলি দিয়া বুলি মানি লোৱা মেডিয়া চৰকাৰৰ প্ৰতিস্থাপক অনুৰঞ্জন ঝা আৰু সেই চিডি চলাই মানহানি কৰা টিভি চেনেলৰ বিৰুদ্ধে নিৰ্বাচন আয়োগ আৰু ন্যায়ালয়ত গোচৰ দিলে আম আদমী পাৰ্টিয়ে।\n৯. গঁড় হত্যাৰ বিৰুদ্ধে সজাগতাৰ সমদল উলিয়াই ব্যতিক্ৰমী প্ৰচাৰ চলালে জনছ মহলীয়া পৰিচালিত কালি মুক্তি পোৱা কথা ছবি মহাসমৰৰঃ তেজপুৰত গ্ৰহণ কৰিলে এনে প্ৰচাৰ কাৰ্যসূচী।\n১০. ৰঙিয়াত হিতাধিকাৰীৰ মাজত চিলাই মেচিন বিতৰণ কৰি মহিলা সৱলীকৰণৰ ক্ষেত্ৰত অৰিহণা আগবঢ়ালে নৱম পঞ্জাৱ ৰেজিমেণ্টে, তুলসীবাৰীৰ কাৰ্যালয়ে।\n১১. ৰাসায়নিক সাৰৰ বিপৰীতে নতুন যুঁজঃ বঙাইগাঁৱতো জিলা কৃষি বিভাগে ৰূপায়ন কৰিছে “জৈৱিক কৃষিপাম আঁচনি”।\n১২. নগাঁৱত অকণি সাহিত্য সভাৰ উদ্যোগত বিভিন্ন স্থানত পালিত হ'ল ১৪নৱেম্বৰৰ পৰা আৰম্ভ হোৱা ৰাষ্ট্ৰীয় গ্ৰন্থ সপ্তাহ।\n১৩. ডিব্ৰুগড়ত সাংবাদিক সংস্থাই পালন কৰিলে ৰাষ্ট্ৰীয় গ্ৰন্থ সপ্তাহঃ অসমীয়া কিতাপৰ পাঠক বৃদ্ধি হোৱা খবৰেও পালে সংবাদ শিৰোনামত স্থান।\nগোৱাৰ চলচ্চিত্ৰ মহোতসৱত সম্বৰ্ধনা গ্ৰহণ কৰিলে\nছবি পৰিচালক পুলক গগৈয়ে\n১৪. গোৱাত চলি থকা আন্তঃৰাষ্ট্ৰীয় চলচ্চিত্ৰ মহোসৱত উন্মোচিত হ'ল “ভাৰতীয় চিনেমা কা চফৰনামা” শীৰ্ষক গ্ৰন্থঃ দেশৰ আগশাৰীৰ চিত্ৰ নিৰ্মাতা-কলা-কুশলীৰ প্ৰৱন্ধৰ সতে প্ৰকাশ পালে অসমীয়াৰ গৌৰৱ জাহ্নু বৰুৱাদেৱৰো সাক্ষাতকাৰ।\n১৫. অসমৰ নিয়ন্ত্ৰণত আগৰতলাত চলি থকা ৰঞ্জী ট্ৰফীৰ মেচঃ ধীৰাজ যাদৱৰ অনবদ্য ১৯৪ৰাণৰ বাবেই অসম দল উপনীত হ'ল সুৰক্ষিত স্থিতিত।


Calcium Chloride - ৰ ব্যৱহাৰ, পালি, পাৰ্শ্চক্ৰিয়া, উপকাৰ, ক্ৰিয়া-প্ৰতিক্ৰিয়া আৰু সতৰ্কতাবাণী - Calcium Chloride in Assamese\nCalcium Chloride ৰ লাভ আৰু ব্যৱহাৰসমূহ- Calcium Chloride Benefits & Uses in Assamese- Calcium Chloride ar laabh aaru byavaharsamuh\nCalcium Chloride ৰ পালি আৰু সেয়া কেনেদৰে ল'ব- Calcium Chloride Dosage & How to Take in Assamese - Calcium Chloride ar paali aaru xeya kenedore lobo\nCalcium Chloride ৰ পাৰ্শ্চক্ৰিয়াসমূহ- Calcium Chloride Side Effects in Assamese- Calcium Chloride ar parshwakriyasamuh\nCalcium Chloride সংক্ৰান্ত সতৰ্কতাবাণীসমূহ- Calcium Chloride Related Warnings in Assamese- Calcium Chloride xonkranta xatarkatabanisamuh\nঅইন দৰৱৰ সৈতে Calcium Chlorideৰ গুৰুতৰ ক্ৰিয়া-প্ৰতিক্ৰিয়া- Severe Interaction of Calcium Chloride with Other Drugs in Assamese- Oinor xoite Calcium Chloride ar gurutor kriya-pratikriya\nCalcium Chloride মতভেদসমূহ- Calcium Chloride Contraindications in Assamese- Calcium Chloride nishedhsamuh\nCalcium Chloride ৰ বিষয়ে সততে সোধা প্ৰশ্নসমূহ- Frequently asked Questions about Calcium Chloride in Assamese- Calcium Chloride ar bikhoye satate xodha prashnasamuh\nখাদ্য আৰু মদৰ সৈতে Calcium Chloride ক্ৰিয়া-প্ৰতিক্ৰিয়া- Calcium Chloride Interactions with Food and Alcohol in Assamese- khadya aaru modor xoite Calcium Chloride kriya-pratikriya\nCalcium Chloride ৰ লাভ আৰু ব্যৱহাৰসমূহ - Calcium Chloride Benefits & Uses in Assamese - Calcium Chloride ar laabh aaru byavaharsamuh\nCalcium Chloride তলত দিয়াবোৰৰ চিকিত্সাৰ ক্ষেত্ৰত ব্যৱহাৰ কৰা হয় -\nCalcium Chloride ৰ পালি আৰু সেয়া কেনেদৰে ল'ব - Calcium Chloride Dosage & How to Take in Assamese - Calcium Chloride ar paali aaru xeya kenedore lobo\nCalcium Chloride-ৰ উপাদানসমূহ - Calcium Chloride Active Ingredients in Assamese - Calcium Chloride-ar upadaansamuh\nCalcium Chloride ৰ পাৰ্শ্চক্ৰিয়াসমূহ - Calcium Chloride Side Effects in Assamese - Calcium Chloride ar parshwakriyasamuh\nগৱেষণাৰ ভিত্তিত, Calcium Chloride ব্যৱহাৰৰ ক্ষেত্ৰত তলত দিয়া পাৰ্শ্চক্ৰিয়া প্ৰত্যক্ষ কৰা হৈছে -\nCalcium Chloride সংক্ৰান্ত সতৰ্কতাবাণীসমূহ - Calcium Chloride Related Warnings in Assamese - Calcium Chloride xonkranta xatarkatabanisamuh\nCalcium Chloride-ৰ ব্য়ৱহাৰ গৰ্ভৱতী মহিলাৰসকলৰ বাবে নিৰাপদনে?\nCalcium Chloride এ গৰ্ভৱতী মহিলাৰ ক্ষেত্ৰত অপ্ৰয়োজনীয় প্ৰভাৱ পেলাব পাৰে। আপুনি যদি তেনেকুৱা পাৰ্শ্ব-প্ৰতিক্ৰিয়া অনুভৱ কৰে, Calcium Chloride খোৱা লগে লগে বন্ধ কৰক। ইয়াক পুনৰাই ব্যৱহাৰ কৰাৰ পূৰ্বে আপোনাৰ চিকতসকৰ পৰামৰ্শ লওক।\nCalcium Chloride-ৰ ব্য়ৱহাৰ কেচুৱাক বুকুৰ গাখীৰ খুৱাই থকা মহিলাসকলৰ বাবে নিৰাপদনে?\nস্তন্যপায়ী মহিলাসকলে Calcium Chloride ৰ মধ্যমীয়া পাৰ্শ্ব-প্ৰতিক্ৰিয়া অনুভৱ কৰিব পাৰে। আপুনি যদি কোনো পাৰ্শ্ব-প্ৰতিক্ৰিয়া লক্ষ্য কৰে লগে লগে Calcium Chloride গ্ৰহণ কৰা বন্ধ কৰে। আপোনাৰ চিকিতসকৰ সৈতে যোগাযোগ কৰক আৰু আপোনাৰ চিকিতসকে সুৰক্ষিত বুলি কোৱাৰ পিছতহে পিছত ব্যৱহাৰ কৰিব।\nবৃক্কত Calcium Chloride কি প্ৰভাৱ দেখা গৈছে?\nবৃক্ক can be affected by Calcium Chlorideৰ দ্বাৰা [Organ] প্ৰভাবিত হব পাৰে। আপুনি যদি এইবিধ ঔষধৰ ক্ষতিকৰ প্ৰভাৱ অনুভৱ কৰে, তেন্তে এই ঔষধটো গ্ৰহণ কৰা বন্ধ কৰক। চিকিতসকৰ পৰামৰ্শৰ পিছতহে আপুনি ইয়াক পুনৰাই গ্ৰহণ কৰা উচিত।\nযকৃতত Calcium Chloride কি প্ৰভাৱ দেখা গৈছে?\nCalcium Chlorideৰ কলিজা ত মধ্যমীয়া পাৰ্শ্ব-প্ৰতিক্ৰিয়া হব পাৰে। আপুনি যদি ইয়াৰ কোনো পাৰ্শ্ব-প্ৰতিক্ৰিয়া দেখা পায় তেন্তে এই ঔষধটো গ্ৰহণ কৰা লগে লগে বন্ধ কৰক। এই ঔষধটো পুনৰাই ব্যৱহাৰ কৰাৰ পূৰ্বে চিকতসকৰ পৰামৰ্শ লওক।\nহৃদযন্ত্ৰৰ ক্ষেত্ৰত Calcium Chloride ৰ কি প্ৰভাৱ দেখা গৈছে?\nCalcium Chlorideএ বৃক্কত ক্ষতিকাৰক প্ৰভাৱ পেলাব পাৰে। আপুনি যদি তেনেকুৱা প্ৰভাৱ অনুভৱ কৰে তেন্তে এই ঔষধটো গ্ৰহণ কৰা বন্ধ কৰক আৰু চিকিতসকৰ পৰামৰ্শৰ পিছতহে পুনৰ আৰম্ভ কৰক।\nঅইন দৰৱৰ সৈতে Calcium Chlorideৰ গুৰুতৰ ক্ৰিয়া-প্ৰতিক্ৰিয়া - Severe Interaction of Calcium Chloride with Other Drugs in Assamese - Oinor xoite Calcium Chloride ar gurutor kriya-pratikriya\nCalcium Chloride তলত দিয়া দৰৱৰ সৈতে লোৱা উচিত যিহেতু ই ৰোগীৰ ক্ষেত্ৰত গুৰুতৰ পাৰ্শ্চক্ৰিয়াৰ সৃষ্টি কৰিব পাৰে -\nCalcium Chloride মতভেদসমূহ - Calcium Chloride Contraindications in Assamese - Calcium Chloride nishedhsamuh\nআপুনি যদি তলত দিয়া যিকোনো এবিধ ৰোগৰ সমুখীন হৈ আছে, আপুনি তেন্তে ডাক্তৰৰ পৰামৰ্শ অবিহনে Calcium Chloride লোৱা অনুচিত যাতে -\nCalcium Chloride ৰ বিষয়ে সততে সোধা প্ৰশ্নসমূহ - Frequently asked Questions about Calcium Chloride in Assamese - Calcium Chloride ar bikhoye satate xodha prashnasamuh\nএই Calcium Chloride-এ অভ্য়াস বা নিচাৰ সৃষ্টি কৰে নেকি?\nনহয়, Calcium Chloride লোৱাটোৱে কোনো আসক্তিৰ সৃষ্টি নকৰে।\nহয়, আপুনি Calcium Chloride লোৱাৰ পিছত বাহন অথবা গধুৰ মেচিন অপাৰেট কৰিব পাৰে যিহেতু ই কোনোধৰণৰ তন্দ্ৰাভাৱৰ সৃষ্টি নকৰে।\nCalcium Chloride লোৱাৰ পিছত কোনো পাৰ্শ্চক্ৰিয়া নাই।\nমানসিক ৰোগৰ চিকিত্সাৰ বাবে Calcium Chloride লৈ কোনো লাভ নাই।\nখাদ্য আৰু মদৰ সৈতে Calcium Chloride ক্ৰিয়া-প্ৰতিক্ৰিয়া - Calcium Chloride Interactions with Food and Alcohol in Assamese - khadya aaru modor xoite Calcium Chloride kriya-pratikriya\nখাদ্য আৰু Calcium Chlorideৰ ক্ৰিয়া-প্ৰতিক্ৰিয়া\nCalcium Chloride সৈতে লোৱা কেতবোৰ খাদ্যই প্ৰতিক্ৰিয়াত সালসলনি ঘটাব পাৰে। এয়া ডাক্তৰৰ সৈতে আলোচনা কৰি লওক।\nমদ আৰু Calcium Chlorideৰ মাজৰ প্ৰতিক্ৰিয়া\nগৱেষণাৰ অভাৱত, Calcium Chloride লোৱাৰ সময়ত মদ্যাপন কৰা সম্পৰ্কত একো ক'ব পৰা নাযায়।


Candid Chronicles ..বিক্ষিপ্ত : পথবন্ধ\nদেশৰ কিবাকিবি গুৰুতৰ সমস্যা সমাধানৰ বাবে এটা যুৱ সংগঠনে পথ অৱৰোধ কৰিছে, টায়াৰ জ্বলাই, শ্লোগান দি সকলো যাতায়ত বন্ধ কৰি দিয়া হৈছে। কিমান দেৰি আন্দোলন চলিব তাৰ কোনো ঠিকনা নাই। ইতিমধ্যে ৰৈ থকা এঘণ্টামানেই হবৰ হ’ল, মানুহজন মানে ল’ৰাটোৰ দেউতাকে, দুজনমান আন্দোলনকাৰীৰ লগত কথা পতাৰ চেষ্টা কৰিছিল; লগতে ড্ৰাইভাৰজনেও। পিছে আন্দোলনকাৰীসকল ইমানেই উত্তেজিত হৈ আছে, কাৰো কথা শুনিবৰ সময় নাই। কাষত দুজনমান সশস্ত্ৰ পুলিচো আছে, যদিও নীৰৱ দৰ্শক। এইবাৰ মানুহজন পুলিচ এজনৰ ওচৰ চাপিল, পুলিচজনে অৱশ্যে তেওঁৰ কথাখিনি শুনিলে, বুজিও পোৱা যেন লাগিল।\n- কথাটো বুজিছোঁ যদিও আপোনাক আমি এতিয়া যাবলে’ অনুমতি দিব নোৱাৰিম, দেখিছেই নহয় কিমান উত্তেজিত হৈ আছে তেওঁলোক। হঠাতে গাড়ীত জুই-চুই লগাই দিব পাৰে, আইনা ভাঙি দিব পাৰে, তাৰ দায়িত্ব কোনে ল’ব? আৰু যেনিবা আপোনাক যাবলে’ দিলোঁৱেই, আপুনি গাড়ী খন উলিয়াব কেনেকৈ? আপোনাৰ আগে পিছে থকা গাড়ীবোৰ দেখা নাই? উপায় নাই বুজিছে, ধৈৰ্য্য ধৰক।”\n- “আৰু কিমান দেৰি লাগিব পাৰে বাৰু?” – মানুহজনৰ মাতটো আকুল শুনালে!!\n- “আমি সেইবিলাক নাজানোঁ। যাওক যাওক, পিছুৱাই যাওক, আৰু গৰমা-গৰমী হ’ব পাৰে।”\nকথাখিনি যুক্তিপূৰ্ণ। ক্ষোভ, হতাশা আৰু দুখত মানুহজনৰ চকুপানী ওলাই অহাৰ উপক্ৰম হ’ল। আকৌ এবাৰ আন্দোলনকাৰীসকলৰ ফালে চালে তেওঁ, আন্দোলন তীব্ৰতৰহে হৈছে ক্ৰমাৎ, কোনোবাই আৰু দুটামান টায়াৰ জাপি দিছে জুইত। কিবা ন্যায্য অধিকাৰ, সংসদৰ মৰ্য্যাদা আদি শ্লোগান চলি আছে। হঠাৎ মানুহজনে মাৰুতি ভানখনৰ বনেটখনতে জোৰেৰে ভুকু মাৰি দিলে। সৰু ল’ৰাটোৱে মূৰ তুলি দেউতাকৰ ফালে চালে, বুঢ়ীয়েও চকু মেলিলে।\n- “আন্দোলন চলি আছে মা, অলপ দেৰি ৰ’ব লাগিব। মই কথাটো বুজাই কবলৈকে সুবিধা পোৱা নাই নহয়, ৰ চোন বাৰু, আকৌ এবাৰ চেষ্টা কৰোঁ।”- মানুহজনে নিজকে শান্ত কৰি কথাকেইষাৰ ক’লে যদিও মাতটোত হতাশাৰ সুৰটো লুকুৱাব নোৱাৰিলে। সৰু ল’ৰাটোৰ চকুদুটা এক অজান আশংকাই চানি ধৰিলে।\nতেনেতে বুঢ়ীয়ে জানো ক’ৰ পৰা শক্তি পালে, নিজৰ ওঁঠ কেইখন জিভাৰে তিয়াই সেহাই সেহাই ক’বলৈ ধৰিলে,\n- “ৰ’ চোন অ’ বোপাই, নেলাগে যাব তই। মোৰ ওচৰতে থাক। সিহঁতে কিবা ভালৰ কাৰণেহে আন্দোলন কৰিছে ছাগে’, কৰক দে। দহৰ ভাল হোৱা কামত বাধা নিদিবি; মই বুঢ়ীজনী মৰিলেও কাৰনো কি হানি হব? তোৰ আৰু নাতিটোৰ কাষত মৰিবলে’ পোৱাটোও মোৰ ভাগ্যই দেচোন।”\nসেয়াই আন্দোলনবোৰৰ আচল ৰূপ আৰু সেইকাৰণেই বেছিভাগ আন্দোলনৰে কোনো ধনাত্মক ফলাফল নাই৷ কিন্তু অনুভূতিখিনি ভাল লাগিল পঢ়ি৷ বহুদিনৰ মূৰত আপোনাৰ লেখা এটা পঢ়িবলৈ পালো৷ ধন্যবাদ৷\nবৰ ভাল লাগিল পঢ়ি লগতে তেনেকুৱা এক পৰিস্হিতিৰ কথা ভাবি বুকুখন কিবা চেঙ মাৰি ধৰিলে ।\nগণতন্ত্ৰত প্ৰতিবাদৰ এই পথ বন্ধ, পথ অৱৰোধ কাৰ্যসূচীয়ে মানৱ অধিকাৰ ভংগ কৰি আহিছে । বন্ধক 'সংস্কৃতি' বুলি কৈ থাকিলে বন্ধ আহবান হৈ থাকিব ; বিসৰ্জন কোনো কালে নহয় । গণতন্ত্ৰৰ বাবেই এই ব্যৱস্থা লজ্জাজনক ।\nবহুদিনৰ মূৰত অভিজিত দা! অলপ লাগিলেও 'অতি নাটকীয়' লগা নাই কিন্তু\nআজিৰ দিনৰ এটা স্পৰ্শকাতৰ বিষয়, পথ অৱৰোধ বা আন্দোলন ।\nPosted by ABHIJIT KALITA at 1:25 AM


ভাস্কো দা গামা - অসমীয়া ৱিকিপিডিয়া\n(ভাস্কো ডা-গামাৰ পৰা পুনঃনিৰ্দেশিত)\nভাস্কো দা গামা পৃথিৱী বিখ্যাত পৰ্তুগীজভ্ৰমণকাৰী৷ তেওঁ সম্পূৰ্ণ সাগৰীয় পথেৰে ভাৰতত উপস্থিত হোৱা প্ৰথমগৰাকী ইউৰোপীয় ব্যক্তি আছিল৷ তেওঁৰ ভ্ৰমণে এছিয়া আৰু ইউৰোপক সংযোগ কৰাৰ লগতে আটলাণ্টিক মহাসাগৰ আৰু ভাৰত মহাসাগৰকো সংযোগ কৰিছিল৷ তেওঁ প্ৰথমটো ভাৰতমুখী ভ্ৰমণতে(১৪৯৭-১৪৯৯) এই কাম সম্পূৰ্ণ কৰিছিল৷ ভাস্কো দা গামাৰ এই আৱিষ্কাৰ গোলকীয় সাম্ৰাজ্যবাদৰ ইতিহাসত অতি তাৎপৰ্য্যপূৰ্ণ আছিল কাৰণ এই ভ্ৰমণৰ দ্বাৰাই এছিয়া মহাদেশত দীৰ্ঘকালীন উপনিৱেশ স্থাপনৰ পথ মুকলি হৈছিল৷ তেখেতৰ দ্বাৰা আৱিষ্কৃত পথটোৱে বিবাদপূৰ্ণ ভূমধ্য সাগৰ আৰু বিপদজনক আৰবীয় উপদ্বীপ পাৰ হোৱাৰ পৰা ৰেহাই দিছিল কাৰণ গোটেই পথটো আছিল সাগৰীয়৷ তেওঁ অহা যোৱা মিলাই অতিক্ৰম কৰা দূৰত্বৰ দৈৰ্ঘ্য সেই সময়ৰ সৰ্বাধিক ভ্ৰমণ দৈৰ্ঘ্য আছিল আৰু এই দৈৰ্ঘ্য বিষুৱৰেখাৰ দৈৰ্ঘ্যতকৈয়ো বেছি আছিল৷ ১৪৯৮চনৰ ২০মে’ত ভাস্কো দা গামাই ভাৰতৰ কালিকট(Calicut) বন্দৰত উপস্থিত হ’বলৈ সক্ষম হৈছিল৷ইয়াৰ পিছতো তেওঁ আৰু দুটা ভাৰত অভিমুখী নৌযাত্ৰাৰ নেতৃত্ব দিছিল৷ ১৫১৯চনত তেখেতক ভাইচৰয় উপাধি দি ভাৰতত থকা পৰ্তুগীজসাম্ৰাজ্যৰ গভৰ্ণৰ হিচাপে নিযুক্তি দিয়া হৈছিল৷ ১৫১৯চনত নগঠিত ভিডিগুৱেৰা(Vidiguera)ৰ কাউণ্টৰ পদবী প্ৰদান কৰা হৈছিল৷ তেখেতৰ প্ৰথম ভ্ৰমণটো বিশ্ব বুৰঞ্জীত মাইলৰ খুঁটি বুলি বিবেচনা কৰা হয় কাৰণ এই ভ্ৰমণৰ ফলতেই গোলকীয় বহুসাংস্কৃতিক ধাৰণাৰ ঢৌ আৰম্ভ হয়৷.\n2 ভাস্কো দা গামাৰ আগৰ অভিযানসমূহ\n3 প্ৰথম ভ্ৰমণ\n3.1 কেপলৈ যাত্ৰা\n3.6 ওভতনি যাত্ৰা\n6 দ্বিতীয় যাত্ৰা\n7 তীৰ্থযাত্ৰী জাহাজৰ ঘটনা\n9 তৃতীয় ভাৰত অভিযান আৰু মৃত্যু\n১৪৬০ বা ১৪৬৯চনত পতুৰ্গালৰ দক্ষিণ পশ্চিম উপকূলৰ চাইন্ছ(Sines) নামে ঠাইত ভাস্কো দা গামাৰ জন্ম হৈছিল৷ তেখেতৰ দেউতাক ইষ্টিভাও দা গামা(Estevao da Gama) ১৪৬০ চনলৈ ইনফেণ্ট ফাৰ্ডিনাণ্ড,ডিউক অৱ ভিছেউ(Infant Ferdinand,Duke of Viseu)ৰ নাইট(Knight) হিচাপে কাৰ্যনিৰ্বাহ কৰিছিল৷ তাৰ পৰা তেওঁ অৰ্ডাৰ অৱ্ চাণ্টিয়াগো(Order of Santiago)ৰ সামৰিক বিষয়াৰ মৰ্যাদা পাইছিল৷ ইয়াৰ পিছত ১৪৬০ চনৰ পৰা ১৪৭৮চনলৈ চাইন্ছ(Sines)ৰ গভৰ্ণৰৰ বাব চম্ভালিছিল৷ ইষ্টিভাও দা গামাই জোৱাও চ’ড্ৰে( João Sodré)ৰ জীয়েক ইছাবেল চ’ড্ৰে( Isabel Sodré)ক বিয়া কৰায়.৷ তেওঁলোকৰ পাঁচটা সন্তানৰ ভিতৰত ভাস্কো দা গামা তৃতীয় আছিল৷ তদুপৰি তেওঁৰ এজনী ভনীয়েকো আছিল৷ তেওঁৰ ভায়েককেইজনৰ নাম আছিল পউল’ দা গামা(Paulo de Gama),জোৱাও চ’ড্ৰে,পেড্ৰো দা গামা(Pedro da Gama) আৰু আয়াৰ্ছ দা গামা(Aires da Gama)৷ ভনীয়েকৰ নাম আছিল টেৰেছা দা গামা(Teresa da Gama)৷ \nভাস্কো দা গামাৰ প্ৰাৰম্ভিক জীৱনৰ বিষয়ে খুব কম কথা জনা যায়৷পৰ্তুগীজইতিহাসবিদ টেক্জেইৰা দে আৰাগাও(Texeira da Gama)ৰ মতে গামাই ইভ’ৰা(Evora) চহৰত পঢ়িছিল৷য’ত তেওঁ সম্ভৱত গণিত আৰু জাহাজ চালনৰ বিষয়ে শিকিছিল৷এইবুলিও দাবী কৰা হয় যে তেখেতে জ্যোতিৰ্বিদ আব্ৰাহাম জাকুটো(Abraham Zacuto)ৰ অধীনত অধ্যয়ন কৰিছিল৷\n১৪৮০চনত গামাই পিতৃৰ পদাংক অনুসৰণ কৰি অৰ্ডাৰ অৱ্ চান্তিয়াগোত যোগদান কৰে৷সেই সময়ত মুৰব্বী আছিল ৰাজকুমাৰ জন(Prince John)৷যিয়ে পিছত গৈ জন দ্বিতীয়(John II) হিচাপে পৰ্তুগালৰ ৰজা হৈছিল৷১৪৯২ চনত জন দ্বিতীয়ই চেতুবাল(Setubal) আৰু এলগাৰ্ভ(Algarve) বন্দৰত যুদ্ধবিহীন সময়ত ফ্ৰান্স জাহাজে পতুৰ্গাল জাহাজত কৰা আক্ৰমণৰ প্ৰতিশোধ স্বৰূপে ফ্ৰান্স জাহাজবোৰ জব্দ কৰিবলৈ ভাস্কো দা গামাক পঠিয়ালে৷যিটো কাম তেওঁ খুব সোনকালে আৰু ফলপ্ৰসুভাৱে সমাপন কৰিছিল৷\nভাস্কো দা গামাৰ আগৰ অভিযানসমূহ[সম্পাদনা কৰক]\nপঞ্চদশ শতিকাৰ প্ৰথমভাগত ৰজা হেনৰীৰ উদ্যোগত আফ্ৰিকাৰ উপকূলৰ কিছু অংশত অভিযান চলোৱা হৈছিল৷১৪৬০চনত হেনৰীৰ মৃত্যুৰ পিছত পৰ্তুগীজৰজাই সেই অভিযানবোৰ বন্ধ ৰাখিলে৷১৪৬৯ চনত আফ্ৰিকাৰ আৱিষ্কৃত অংশসমূহ ফেৰ্ণাও গম্ছ(Fernao Gomes)য়ে নেতৃত্ব দিয়া এটা ব্যক্তিগত লিছবন ব্যৱসায়ী সংস্থাক বিক্ৰী কৰা হ’ল৷সংস্থাটোৱে ব্যৱসায়ৰ স্বাৰ্থত গাল্ফ অৱ্ গিনিয়া(Gulf of Guinea) পৰ্য্যন্ত আগুৱাব সক্ষম হ’ল৷১৮৭৪ চনত জন দ্বিতীয়ই ফেৰ্ণাও গম্ছৰ আফ্ৰিকা ভ্ৰমণৰ অধিকাৰ পত্ৰ পুনৰ নিজৰ হাতলৈ আনিব বিচাৰিলে৷১৪৮১ চনত ৰজা হৈ তেওঁ বহুতো দীৰ্ঘকালীন সংস্কাৰ সাধন কৰিলে৷তেওঁৰ উদ্যোগতে আফ্ৰিকাৰ সোণ আৰু দাস ব্যৱসায় বহুলভাৱে প্ৰসাৰিত হ’ল৷ইয়াৰ লগতে তেওঁ আফ্ৰিকা মহাদেশৰ কাষেৰে ভ্ৰমি এছিয়াত উপস্থিত হ’ব পৰাকৈ সাগৰীয় ৰাস্তা বিচৰাৰ আঁচনি ল’লে৷১৪৮৭চনত ই পঠোৱা দুজন গুপ্তচৰে স্থলপথেৰে ইজিপ্ত,পূব আফ্ৰিকা হৈ ভাৰত পৰ্য্যন্ত ভ্ৰমণ কৰি মছলা বজাৰ(Spice Trade) আৰু বাণিজ্য পথৰ সন্ধান লৈ আহিল৷আকৌ ১৪৮৮ চনত বাৰ্তল’মিউ ডায়াছ নামৰ জন দ্বিতীয়ৰ কেপ্টেইনজনে কেপ্ অফ্ গুড্ হ’প(Cape of Good Hope) ভ্ৰমণ কৰি মৎস্য নৈ(Fish River) পৰ্য্যন্ত ভ্ৰমণ কৰিলে আৰু এইবুলি প্ৰতিবেদন দিলে আফ্ৰিকাৰ অনাৱিষ্কৃত অঞ্চল উত্তৰ পূব দিশলৈ বিয়পি আছে৷এতিয়া কেৱল এই তথ্যসমূহৰ ওপৰত ভিত্তি কৰি ভাৰতলৈ এটা সুগম সাগৰীয় বাণিজ্য পথ বিচৰা কাম বাকী ৰ’ল৷ইয়াৰ বাবে আগবাঢ়ি আহিল ভাস্কো দা গামা৷\nপ্ৰথম ভ্ৰমণ[সম্পাদনা কৰক]\n১৪৯৭ চনৰ ৮ জুলাইত ৪খন জাহাজ আৰু ১৭০জন মানুহ লৈ ভাস্কো দা গামাই লিছবন(Lisbon)ৰ পৰা যাত্ৰা আৰম্ভ কৰিলে৷নাবিক হিচাপে তেওঁৰ লগত আছিল পতুৰ্গালৰ আটাইতকৈ অভিজ্ঞ পেৰ’ দি আলেনকুৱেৰ(Pero de Alenquer),পেড্ৰ’ ইস্ক’বাৰ( Pedro Escobar),জোৱাও দি ক’ইম্ব্ৰা( João de Coimbra) আৰু আফঞ্চ’ গনক্লেভচ(Afonso Gonçalves)৷যাত্ৰাৰ শেষত ৫৫জন মানুহহে ঘূৰি আহিছিল আৰু দুখন জাহাজ হেৰুৱাব লগা হৈছিল৷যাত্ৰাৰ বাবে দুখন জাহাজ নতুনকৈ নিৰ্মাণ কৰা হৈছিল৷\nতেওঁৰ লগত যোৱা চাৰিখন জাহাজ আছিল\nচাও গেব্ৰিয়েল(Sao Gabriel),নেতৃত্ব দিছিল ভাস্কো দা গামা\nচাও ৰাফেইল(Sao Rafael),নেতৃত্ব দিছিল ভাস্কো দা গামাৰ ভাতৃ পউল’ ডা গামাই\nমালবাহী বেৰিও(Berrio)যিখনক পিছত চাও মিগুৱেল(Sao Miguel) নাম দিয়া হয়,নেতৃত্ব দিছিল নিক’লউ কোৱেলহ’(Nicolau Coelho)\nএখন নাম নজনা মালবাহী জাহাজ,যিখন আফ্ৰিকাৰ পূব উপকূলৰ ওচৰত ধ্বংস হয়,নেতৃত্ব দিছিল গনকেল’ নানছ(Goncalo Nunes) \nকেপলৈ যাত্ৰা[সম্পাদনা কৰক]\nভাস্কো দা গামাই পূৰ্বৰ ভ্ৰমণকাৰীসকলৰ দ্বাৰা বৰ্ণিত তেনেৰিফা(Tenerifa) আৰু কেপ ভাৰ্ডি(Cape Verde) দ্বীপপূঞ্জ হৈ আফ্ৰিকাৰ উপকূলৰ দাঁতিয়েদি যোৱা পথটো অনুসৰণ কৰিলে৷বৰ্তমানৰ চিয়েৰি লিয়নি(Sierre Leone) উপকূল পোৱাৰ পিছত দলটোৱে মুক্ত সাগৰৰ দক্ষিণে পথ ললে৷তাৰ পিছত বিষুৱৰেখা পাৰ হৈ বাৰ্তল’মিউ ডায়াছে ১৪৮৭ চনত আৱিষ্কাৰ কৰা উত্তৰ আটলাণ্টিকৰ পশ্চিমমুখী বতাহৰ সন্ধান কৰিলে ৷ইয়াত তেওঁ সফল হ’ল আৰু ১৪৯৭ চনৰ ৪নৱেম্বৰত আফ্ৰিকাৰ উপকূলত ভৰি থলে৷তিনি মাহত তেওঁলোকে দহ হাজাৰ কিঃমিঃ ভ্ৰমণ কৰিলে যিটো আছিল সেইসময়ৰ আটাইতকৈ দীঘলীয়া সাগৰীয় ভ্ৰমণ৷\n১৬ডিচেম্বৰত তেওঁলোক বিশাল মৎস্য নৈ পাৰ হ’ল৷তেতিয়ালৈকে কোনো ইউৰোপীয় ব্যক্তিয়ে মৎস্য নৈ পাৰ হোৱা নাছিল৷কাৰণ বাৰ্তল’মিউ ডায়াছ মৎস্য নৈৰ পৰা ঘূৰি গৈছিল৷খ্ৰীষ্টমাছৰ সময় হোৱা হেতুকে সেই উপকূল অঞ্চলৰ নাম দিয়া হৈছিল নাটাল(Natal) মানে পৰ্তুগীজভাষাত যীশুখ্ৰীষ্টৰ জনম৷\nভাস্কো দা গামাই ১৪৯৮চনৰ ২ৰ পৰা ২৯মাৰ্চলৈ মোজাম্বিকত কটালে৷স্থানীয় মুছলিম মানুহবোৰ খ্ৰীষ্টানৰ প্ৰতি আক্ৰমণাত্মক হব পাৰে বুলি ভাবি গামাই এজন মুছলিমৰ বেশেৰে মোজাম্বিকৰ চুলতানক লগ কৰিলে৷কিন্তু তেওঁ চুলতানক সন্তোষজনক উপহাৰ আগবঢ়াব নোৱাৰাত স্থানীয় বাসিন্দাবোৰ গামাৰ দলটোৰ প্ৰতি সন্দেহী হৈ পৰিল৷অৱশেষত এটা আক্ৰমণাত্মক দলৰ খেদাত তেওঁলোক পলাবলৈ বাধ্য হ’ল৷অৱশ্যে যোৱাৰ সময়ত প্ৰতিশোধস্বৰূপে গামাই চহৰখনত গুলিবৰ্ষণ কৰি গ’ল৷\nকেনিয়াৰ এই চহৰখনত গামাৰ দলটোৱে ১৪৯৮ চনৰ ৭ এপ্ৰিলৰ পৰা ১৩ এপ্ৰিললৈ থাকিল৷পতুৰ্গীজসকলেই হ’ল ত ভৰি থোৱা প্ৰথম ইউৰোপীয়৷ তাত গামাৰ দলটোৱে আৰবৰ বাণিজ্যিক জাহাজত লুটপাত কৰাত স্থানীয় লোকৰ প্ৰতিশোধৰ বলি হৈ পলাব লগা হ’ল৷\nভাস্কো দা গামাই উত্তৰলৈ যাত্ৰা অব্যাহত ৰাখি ১৪৯৮ চনৰ ১৪ এপ্ৰিলত মালিন্দী বন্দৰত উপস্থিত হ’ল৷ইয়াত তেওঁলোকে ভাৰতীয় ব্যৱসায়ী দেখিবলৈ পালে৷গামা আৰু তেওঁৰ সহযোগীসকলে এনে এজন পৰিচালক বিচাৰিলে যাৰ ভাৰতলৈ যাব পৰা অনুকূল মৌচুমী বতাহৰ জ্ঞান আছে৷অৱশেষত এজন পৰিচালক যোগাৰ হ’ল৷এই পৰিচালকজনৰ পৰিচয় সম্পৰ্কে কেইবাটাও মত পোৱা যায়৷এটা প্ৰচলিত কাহিনী মতে পৰিচালকজন আছিল আৰবৰ মহান নাৱিক ইবন মজিদ(Ibn Majid)৷কিন্তু বহুতে এই কাহিনীটো মানি নলয়৷. ১৪৯৮চনৰ ২৪এপ্ৰিলত গামাৰ দলটো মালিন্দীৰ পৰা ভাৰত অভিমুখে ৰাওনা হ’ল৷\n১৪৯৮ চনৰ ২০ মে’ত ভাস্কো দা গামা কালিকটৰ ওচৰৰ কাপ্পাডুত উপস্থিত হ’ল৷কালিকটৰ ৰজা জামৰিণ সেইসময়ত তেওঁৰ দ্বিতীয়খন ৰাজধানী পোন্নানি(Ponnani)ত আছিল যদিও বিদেশী নৌবহৰ অহা খবৰ অহা শুনি ততাতৈয়াকৈ কালিকটলৈ ঘূৰি আহিল৷জাহাজৰ নাবিকসকলক পৰম্পৰাগতভাৱে অভ্যৰ্থনা জনোৱা হ’ল৷ভাস্কো দা গামাই সম্ৰাটক উজ্জল ৰঙা কাপোৰ,পিতলৰ বাচন,টুপী,চেনি,তেল,মৌ আদি উপহাৰ স্বৰূপে আগবঢ়ালে৷কিন্তু জামৰিণৰ বিষয়াবৰ্গই উপহাৰৰ তালিকাত সোণ বা ৰূপ নেদেখি আচৰিত হ’ল৷আন মুছলিম সদাগৰ যিসকলে গামাক প্ৰতিপক্ষ বুলি ভাবিছিল সেইসকলে পৰামৰ্শ দিলে যে গামা এজন জলদস্যুহে কোনোধৰণৰ ৰাজকীয় প্ৰতিনিধি নহয়৷গামাই ভাৰতত ব্যৱসায় কৰিবলৈ অনুমতি বিচাৰিলে যদিও সম্ৰাটৰ ফালৰ পৰা জনোৱা হ’ল যে ভাৰতত ব্যৱসায় কৰিবলৈ হ’লে আন ব্যৱসায়ীৰ দৰে কৰ হিচাপে সোণ দিব লাগিব৷এই কথাত ক্ষুণ্ণ হৈ গামাই কেইবাজনো নায়াৰ আৰু ষোল্লজন মাছমৰীয়া জোৰ-জবৰদস্তি ধৰি লৈ গ’ল৷ \nওভতনি যাত্ৰা[সম্পাদনা কৰক]\n১৪৯৮ চনৰ ২৯ আগষ্টত ই কালিকট বন্দৰৰ পৰা ওভতনি যাত্ৰা আৰম্ভ কৰিলে৷এইবাৰ তেওঁ অনুকূল মৌচুমী বতাহৰ জ্ঞান আওকাণ কৰি গৈ থাকিল৷সেই বছৰৰে ৩ অক্টোবৰত তেওঁলোকে ভাৰত মহাসাগৰ পাৰ হ’ল৷অনুকূল মৌচুমী বতাহৰ বাবে ভাৰতলৈ অহাসময়ত তেওঁলোকক ভাৰত মহাসাগৰ পাৰ হ’বলৈ মাথো ২৩ দিন লাগিছিল৷কিন্তু যাওতে লাগিল ১৩২ দিন৷১৪৯৯ চনৰ ২ জানুৱাৰীত তেওঁলোক মোগাদিশ্বু(Mogadishu)ৰ উপকূলীয় চহৰ ছোমালি পাৰ হ’ল৷তেওঁলোকে কতো নৰখি যাত্ৰা অব্যাহত ৰাখিলে৷অজ্ঞাত দিনলিপি লিখোতাৰ পৰা জনা যায় যে মোগাদিশ্বুত চাৰি বা পাঁচতলীয়া ঘৰ,সুদৃশ্য প্ৰাসাদ আৰু বহুতো বেলানাকৃতিৰ মিনাৰবিশিষ্ট মছজিদ আছিল৷ভাস্কো দা গামাৰ নৌবহৰ ১৪৯৯ চনৰ ৭ জানুৱাৰীত মালিন্দীত উপস্থিত হ’ল৷ইতিমধ্যে তেওঁলোকৰ অৱস্থা শোচনীয় হৈ পৰিছিল৷প্ৰায় আধা সংখ্যক জাহাজকৰ্মীৰ মৃত্যু ঘটিছিল আৰু বাকীবিলাকো স্কাৰ্ভি ৰোগত আক্ৰান্ত হৈছিল৷পৰ্যাপ্ত জাহাজকৰ্মী নথকাত তেওঁৰ তিনিখন জাহাজ পৰিচালনা কৰা অসুবিধা হৈ পৰিল৷সেইবাবে চাও ৰাফেইল নামৰ জাহাজখন পূব আফ্ৰিকাৰ উপকূলত ডুবাই দিয়াৰ আদেশ দিলে৷আৰু তিনিখন জাহাজৰ কৰ্মীবোৰ দুখন জাহাজত ভগাই দিলে৷এতিয়া জাহাজ সুকলমে চলিল৷২৫ এপ্ৰিলত তেওঁলোকে পশ্চিম আফ্ৰিকাৰ উপকূলত উপস্থিত হ’ল৷\nতাৰ পৰা কেপ ভাৰ্দি পোৱাৰ পিছত নিক’লউ কোৱেলহ’য়ে পৰিচালনা কৰা বেৰিওনামৰ জাহাজখন গামাৰ চাও গেব্ৰিয়েলৰ পৰা পৃথক হৈ পৰিল৷১৪৯৯চনৰ ১০জুলাইত নিক’লউ কোৱেলহ’য়ে ৰজা প্ৰথম মেনুৱেল(Manuel I)ক সাক্ষাৎ কৰি ৰাজকীয় আদালতত ভ্ৰমণ বৃত্তান্ত জনালে৷ইপিনে গামাৰ ভায়েক পউল’ ডি গামা ভীষণভাৱে বেমাৰত পৰাত তেওঁ ভায়েকৰ সৈতে চান্তিয়াগো দ্বীপত কিছুদিন ৰ’ল আৰু জাহাজৰ কেৰাণী জোৱাও দে চা(Joao de Sa)ক চাও গেব্ৰিয়েলখনৰ সৈতে ঘৰলৈ পঠিয়াই দিলে৷জুলাইৰ শেষ বা আগষ্টৰ প্ৰথম ভাগত চাও গেব্ৰিয়েল গৈ লিছবনত উপস্থিত হ’ল৷গামাই ৰুগীয়া ভায়েকৰ সৈতে পতুৰ্গাললৈ আহিব বিচাৰিছিল যদিও যাত্ৰাপথত ভায়েকৰ মৃত্যু হয়৷তেতিয়া তেওঁ এজ’ৰেছলৈ গৈ ভায়েকক সমাধিস্থ কৰে৷তাৰ পিছত ১৪৯৯চনৰ ২৯আগষ্টত লিছবনত উপস্থিত হ’ল৷গৃহভূমিত তেখেতক বীৰৰ দৰে আদৰণি জনোৱা হয়,সন্মানেৰে ওপচাই পেলোৱা হয়৷লগতে তেওঁক লৈ শোভাযাত্ৰাৰ আয়োজন কৰা হয়৷এইদৰে গামাৰ প্ৰথম অভিযানৰ অন্ত পৰে৷এই অভিযানত তেওঁ অৰ্ধসংখ্যক মানুহ আৰু এখন জাহাজ হেৰুৱায়৷তদুপৰি তেওঁ ভাৰতৰ ৰজাৰ সৈতে কোনোধৰণৰ বাণিজ্যিক সম্পৰ্ক স্থাপন কৰিব নোৱাৰিলে৷কিন্তু গুৰুত্বপূৰ্ণ কথা এইটোৱে যে তেওঁ ভাৰতলৈ এটা পোনপটীয়া সাগৰীয় পথ আৱিষ্কাৰ কৰাত সফল হ’ল৷\n১৪৯৯ চনত ভাস্কো দা গামাক পতুৰ্গালৰ ৰজা প্ৰথম মেনুৱেলে চাইন্ছ চহৰখন পুৰস্কাৰ হিচাপে আগবঢ়ালে৷কিন্তু সেই চহৰ অৰ্ডাৰ অফ্ চান্তিয়াগোৰ মুৰব্বী জৰ্জ দি লেনকেষ্ট্ৰি(Joerge de Lancastre) অমান্তি হোৱাত গামা সেই উপহাৰৰ পৰা বঞ্চিত হয়৷তেওঁক বংশানুক্ৰমিক হিচাপে ভোগ কৰিবলৈ তিনি লাখ ‘ৰেইছ’(টকা) প্ৰদান কৰা হ’ল৷লগতে সন্মানীয় ডম(Dom) উপাধি দিয়া হ’ল৷যিটো তেওঁৰ পিছৰ পুৰুষসকলেও ব্যৱহাৰ কৰিব পাৰিব৷ ১৫০২ চনৰ ৩০ জানুৱাৰিত গামাক আৰব,পাৰ্ছিয়া,ভাৰত আৰু সুদূৰ প্ৰাচ্যৰ গোটেই সমুদ্ৰৰ এডমিৰেল হিচাপে ঘোষণা কৰা হ’ল৷ক্ৰিষ্টোফাৰ কলম্বাছকো মহাসমুদ্ৰৰ এডমিৰেল বুলি স্বীকৃতি দিয়া হৈছিল৷তাৰ পৰা অনুপ্ৰাণিত হৈয়েই প্ৰথম মেনুৱেলে গামাক এই উপাধি প্ৰদান কৰিলে৷১৫০১ চনত ৰাজগৃহৰ পৰা পঠিওৱা এখন চিঠিৰ জৰিয়তে গামাক পৰ্তুগালৰ পৰা ভাৰতলৈ পঠিওৱা যিকোনো অভিযানত অংশ লবলৈ অনুমতি দিয়া হ’ল৷\nভাস্কো দা গামাই ১৫০১ চনত এলভেইৰ' দি এটেইদিৰ জীয়েক কেটেৰিনা দি এটেইদি(Catarina de Ataíde)ক বিয়া কৰায়৷তেওঁলোকৰ ছটা পুত্ৰসন্তান আৰু এজনী কন্যাসন্তান জন্ম পায়৷\n১৫০০ চনত হোৱা দ্বিতীয় পৰ্তুগীজভাৰত অভিযানৰ নেতৃত্ব দিছিল পে’ড্ৰো আলভাৰেছ কেব্ৰেল(Pedro Alvares Cabrel)য়ে৷অভিযানৰ উদ্দেশ্য আছিল জামৰিণৰ সৈতে চুক্তি কৰি চহৰখনত এটা উদ্যোগ স্থাপন কৰা৷কিন্তু পে’ড্ৰো আলভাৰেছ কেব্ৰেলৰ আৰবৰ ব্যৱসায়ীসকলৰ সৈতে সংঘৰ্ষ হয়৷যাৰ ফলত উদ্যোগটোত থকা সত্তৰজন পৰ্তুগীজৰ মৃত্যু হয়৷প্ৰতিশোধস্বৰূপে পে’ড্ৰো আলভাৰেছ কেব্ৰেলে চহৰখনত বোমাবৰ্ষণ কৰি আতৰি আহে৷\n১৫০২চনত ই চতুৰ্থ পৰ্তুগীজভাৰত অভিযানত যোগদান কৰে৷এইটো আছিল তেওঁৰ দ্বিতীয় ভাৰত অভিযান৷অভিযানৰ উদ্দেশ্য আছিল কালিকটৰ ৰজা জামৰিণক এসেকা দিয়া আৰু পৰ্তুগালৰ ওচৰত আত্মসমৰ্পণ কৰোৱা৷অস্ত্ৰ-শস্ত্ৰেৰে সুসজ্জিত পোন্ধৰখন জাহাজ আৰু আঠশ মানুহ লৈ ১৫০২ চনৰ ১২ ফেব্ৰুৱাৰীত তেওঁলোকে যাত্ৰাৰম্ভ কৰিলে৷এপ্ৰিল মাহত আৰু পাঁচখন জাহাজ ভাৰত অভিমুখে ৰাওনা হ’ল৷\n১৫০২চনৰ অক্টোবৰত সেই বিশাল নৌবহৰটো ভাৰতত উপস্থিত হ’ল৷সেই সময়ত কালিকটৰ পৰা মক্কালৈ গৈ থকা মিৰি নামৰ এখন তীৰ্থযাত্ৰীৰে পৰিপূৰ্ণ জাহাজত আক্ৰমণ চলাই গামাই গোটেই যাত্ৰীবোৰক হত্যা কৰিলে৷তাৰ পৰা গামাই কালিকটলৈ গৈ পে’ড্ৰো আলভাৰেছ কেব্ৰেলে কৰা চুক্তিৰ সংশোধন কৰিলে৷আনহাতে জামৰিণে নতুন চুক্তিত চহী কৰিবলৈ ইচ্ছা কৰিলে৷কিন্তু গামাই কোনো সিদ্ধান্তলৈ অহাৰ পূৰ্বে গোটেই মুছলিমবোৰক চহৰৰ পৰা উলিয়াই দিবলৈ দাবী জনালে৷জামৰিণে সেই দাবী খাৰিজ কৰাত পৰ্তুগীজ যুদ্ধ জাহাজে প্ৰায় দুদিন ধৰি চহৰখনত প্ৰচণ্ড গোলাবৰ্ষণ কৰিলে৷যাৰ ফলত চহৰখনৰ বিস্তৰ ক্ষতি হ’ল৷তদুপৰি গামাই কিছুমান ভাৰতীয় জাহাজ আটক কৰি কৰ্মীসকলৰ হাত,নাক,কাণ আদি কাটিলে৷\nকিন্ত জামৰিণে সেও নামানি যুদ্ধ চলাই গ’ল৷গামা যুদ্ধত জিকিল যদিও তেওঁৰ বাবে ভাৰতত উদ্যোগ স্থাপন আৰু ব্যৱসায় চলাই নিয়াটোহে বেছি গুৰুত্বপূৰ্ণ হৈ পৰিছিল৷সেইবাবে তেওঁ চুবুৰীয়া কোচিন আৰু কান্নানৰ লগত সন্ধি কৰি তাতে উদ্যোগ স্থাপন কৰিলে৷ ১৫০৩ চনত কেইবাখনো নাও আৰু কিছু সৈন্য কোচিন আৰু কান্নানত থৈ গামা গৃহাভিমুখে ৰাওনা হ’ল৷ছেপ্টেম্বৰ মাহত তেওঁ পৰ্তুগালত উপস্থিত হ’ল৷\nতীৰ্থযাত্ৰী জাহাজৰ ঘটনা[সম্পাদনা কৰক]\nদ্বিতীয় ভ্ৰমণৰ সময়ত গামাই ব্যৱসায়ী আৰু স্থানীয় লোকৰ প্ৰতি নিষ্ঠুৰতা প্ৰদৰ্শন কৰিছিল.৷তেওঁ কালিকটৰ পৰা মক্কালৈ গৈ থকা জাহাজ এখন বন্দী কৰে৷জাহাজখনত থকা চাৰিশ যাত্ৰীৰ পঞ্চা গৰাকট আছিল মহিলা৷গামাই জাহাজখনত লুটপাত চলায় আৰু সকলোকে জীৱন্তে জলাই হত্যা কৰে৷গামাই খিৰিকীৰে দেখিছিল যে মহিলাসকলে নিজৰ সোণ আৰু অলংকাৰবোৰ আগবঢ়াই প্ৰাণভিক্ষা মাগিছিল৷কিন্ত তেওঁ সকলোকে হত্যা কৰি নিজৰ নিষ্ঠুৰতাৰ পৰিচয় দিয়ে৷\nইয়াৰ উপৰি গামাই তালাপ্পানা নাম্বুথিৰি নামৰ এজন ব্ৰাহ্মণক গুপ্তচৰ বুলি সন্দেহ কৰি ব্ৰাহ্মণজনৰ ওঁঠ আৰু কাণ কাটি কটা কাণৰ ঠাইত কুকুৰৰ কাণ লগাই দিবলৈ নিৰ্দেশ দিয়ে৷\nইয়াৰ পিছৰ প্ৰায় দুটা দশক গামাই নিৰলে জীৱন কটালে৷১৫১৯ চনত তেখেতক ৰজা প্ৰথম মেনুৱেলে ভিডিগুৱেৰা(Vidigueira)ৰ কাউণ্ট হিচাপে নিযুক্তি দিলে৷উল্লেখযোগ্য যে এই পদবী তেওঁৰ উত্তৰাধিকাৰীসকলেও ভোগ কৰিব পাৰিব,৷গামাই আছিল প্ৰথমগৰাকী কাউণ্ট যি ৰাজবংশৰ নাছিল৷\nতৃতীয় ভাৰত অভিযান আৰু মৃত্যু[সম্পাদনা কৰক]\n১৫২১ চনত ৰজা প্ৰথম মেনুৱেলৰ মৃত্যু হোৱাত তেওঁৰ পুতেক তৃতীয় জন(John III) ৰাজপাটত উঠিল৷তেওঁ আকৌ ন-উদ্যমেৰে সাগৰীয় অভিযানবোৰ চলাই ৰাখিব বিচাৰিলে৷ইয়াৰ বাবে তেওঁ পুনৰ অভিজ্ঞ ভাস্কো দা গামাক সাগৰ অভিযানৰ দায়িত্ব দিব বিচাৰিলে৷সেইসময়ত ভাৰতত থকা পৰ্তুগীজগভৰ্ণৰ আছিল ডুৱাৰ্টে দি মেনেজেচ্(Duarte de Menezes)৷কিন্ত তেওঁ আছিল অপটু আৰু দুৰ্নীতিগ্ৰস্ত৷গতিকে ৰজা তৃতীয় জনে মেনেজেচক আতৰাই ভাস্কো দা গামাক সাগৰ অভিযানৰ দায়িত্ব দিব বিচাৰিলে৷ৰজাৰ দৃঢ় বিশ্বাস আছিল যে গামাৰ পূৰ্বৰ সুনাম আৰু অভিজ্ঞতাই সফলতা কঢ়িয়াই আনিব৷১৫২৪চনত ৰাজকাৰ্যালয়ৰ পৰা পঠিওৱা এখন চিঠিৰ জৰিয়তে গামাক ভাইচৰয় উপাধি দি ভাৰতত থকা পৰ্তুগীজগভৰ্ণৰ হিচাপে নিযুক্তি দিয়া হ’ল৷ভাইচৰয় সন্মান লাভ কৰা তেওঁ আছিল দ্বিতীয়জন পৰ্তুগীজ৷তেওঁৰ দ্বিতীয় পুত্ৰ ইষ্টিভাও দা গামা(Estêvão da Gama)ক ভাৰত মহাসাগৰৰ নৌবাহিনীৰ কমাণ্ডাৰ হিচাপে নিযুক্তি দিয়া হ’ল৷\n১৫২৪ চনৰ এপ্ৰিল মাহত পোন্ধৰখন জাহাজৰ এটা নৌবাহিনী লৈ ভাস্কো দা গামা ভাৰতলৈ যাত্ৰা কৰিলে৷লগত তেওঁৰ দুই পুত্ৰ ইষ্টিভাও দা গামা আৰু পউল’ দা গামাও ওলাল৷তেওঁলোকে ছেপ্টেম্বৰ মাহত লক্ষ্যস্থানত উপস্থিত হ’ল৷অৱশ্যে যাত্ৰাপথত তেওঁলোকে চাৰি বা পাঁচখন জাহাজ হেৰুৱাব লগা হ’ল৷ভাৰতত উপস্থিত হৈয়েই গামাই নিজৰ কাম-কাজ আৰম্ভ কৰিলে৷পুৰণি অযোগ্য বিষয়াক আতৰাই নতুন মানুহ নিযুক্তি দিলে৷কিন্তু ভাৰতত উপস্থিত হোৱাৰ তিনিমাহ পিছতেই খ্ৰীষ্টমাছৰ আগৰ দিনা মেলেৰিয়া ৰোগত আক্ৰান্ত হৈ ভাস্কো দা গামাই মৃত্যুক সাৱটি ললে৷তেওঁৰ মৃত্যুৰ লগে লগে তেওঁৰ পুতেক কেইজনেও নিজৰ পদবী হেৰুৱায় আৰু ১৫২৫ চনত পৰ্তুগাললৈ যাত্ৰা কৰে৷গামাৰ নশ্বৰ শৰীৰ প্ৰথমে কোচিৰ চেইণ্ট ফ্ৰান্সিচ গীৰ্জাত সমাধিস্থ কৰা হয়৷যদিও পিছত তেওঁৰ শৰীৰটো সোণ আৰু অলংকাৰেৰে সুসজ্জিত কৰি কফিনত ভৰাই ভিডিগুৱেৰালৈ নিয়া হয়৷আৰু পিছত ৰজা প্ৰথম মেনুৱেল আৰু তৃতীয় জনৰ ওচৰত সমাধিস্থ কৰা হয়৷\n↑ 4.0 4.1 Ames, Glenn J. (2008). The Globe Encompassed. পৃষ্ঠা. 27. ISBN 0-13-193388-4. .\n↑ The Sodrés were said to have been descended from Frederick Sudley, of Gloucestershire, who accompanied the Earl of Cambridge to Portugal in 1381, and subsequently settled down there (Subrahmanyam, 1997, p. 61).\n↑ Diffie, Bailey W.; Winius, George D. (1977). Foundations of the Portuguese Empire, 1415–1850. Europe and the World in the Age of Expansion 1. p. 177. ISBN 978-0-8166-0850-8..\n↑ Fernandez-Armesto, Felipe (2006). Pathfinders: A Global History of Exploration. W. W. Norton & Company. পৃষ্ঠা. 177–178. ISBN 0-393-06259-7. .\n↑ Fernandez-Armesto, Felipe (2006). Pathfinders: A Global History of Exploration. W. W. Norton & Company. পৃষ্ঠা. 178–179. ISBN 0-393-06259-7. .\n↑ Nevertheless, da Gama's expedition was successful beyond all reasonable expectation, bringing in cargo that was worth sixty times the cost of the expedition.\n↑ João de Barros (1552, pp. 23-24) dates this appointment in January 1502, just before da Gama's departure on his second voyage. But Subrahmanyan (1997, p. 169), following Braancamp Freire, conjectures this award may have been made as early as January 1500.\n↑ Vasco da Gama Arrives in India 1498 at the Wayback Machine (archived January 18, 2004) Dana Thompson, Felicity Ruiz, Michelle Mejiak; 15 December 1998. Retrieved 8 July 2006.\n↑ M. G. S. Narayanan, Calicut: The City of Truth (2006) Calicut University Publications.\n↑ Vasco Da Gama, Ernest George Ravenstein, "A journal of the first voyage of Vasco da Gama, 1497–1499", p. Hakluyt Society, Issue 99 of Works issued by the Hakluyt Society, ISBN 81-206-1136-5.\n"https://as.wikipedia.org/w/index.php?title=ভাস্কো_দা_গামা&oldid=181448"ৰ পৰা সংকলিত\nএই পৃষ্ঠাখন ১৪ আগষ্ট, ২০১৮ তাৰিখে ১৪:৪২ বজাত অন্তিম সংশোধন কৰা হৈছিল।


কৰোনা কালত তেজপাতৰ চাহ খোৱাৰ9টা লাভালাভ, বিশেষজ্ঞই কি কয় জানক ।9Benefits Of Tejpatta Or Bay Leaves Tea - Dimpu Baruah\nHome HEALTH TIPS কৰোনা কালত তেজপাতৰ চাহ খোৱাৰ9টা লাভালাভ, বিশেষজ্ঞই কি কয় জানক ।9Benefits Of Tejpatta Or Bay Leaves Tea\nকৰোনা কালত তেজপাতৰ চাহ খোৱাৰ9টা লাভালাভ, বিশেষজ্ঞই কি কয় জানক ।9Benefits Of Tejpatta Or Bay Leaves Tea\nDATA ONE May 07, 2021 HEALTH TIPS,\n9 Benefits Of Tejpatta Or Bay Leaves Tea\nআজিলৈকে আপুনি নিশ্চয় তুলসী পাতৰ চাহ, নেমুৰ চাহ, জালুক চাহ আদি নিশ্চয় খাইছে, কিন্তু আপুনি কেতিয়াবা তেজপাতৰ চাহ পাইছেনে? যদি নাই পোৱা, তেন্তে আজি আমি আপোনাক তেজপাতৰ চাহ বনোৱাৰ পদ্ধতিৰ লগতে ইয়াক সেৱন কৰাৰ ফলত হবলগীয়া লাভালাভবোৰৰ বিষয়ে জনাম । তেজপাতত ভিটামিন চি, লো, পটাছিয়াম, কেলচিয়াম, মেগনেছিয়াম আদিৰ দৰে বহুমূলীয়া গুণ পোৱা যায় । এই চাহ স্বাস্থ্যৰ বাবে অতি উপকাৰী। যদি আপোনাৰ টোপনি নাইবা হজমৰ সমস্যা আছে তেন্তে তেজপাতৰ চাহ অৱশ্য়েই সেৱন কৰক ।\nতেজপাতৰ চাহ কিদৰে প্ৰস্তুত কৰিব Bay Leaves Tea Recipe\nপোনপ্ৰথমে পানী গৰম কৰক।\nপানীত দুইৰ পৰা তিনিটা তেজপাত দি উতলাওক।\nসোৱাদ অনুসৰি চেনী যোগ দিয়ক।\nইয়াৰ পাছত কুহুমীয়া হ'লে ইয়াক পান কৰক।\nতেজপাত চাহৰ লাভালাভসমূহ Bay Leaves Tea Benefits\n1. মাইগ্ৰেইন(মাথা বিষ) আৰোগ্য হয় - মাইগ্ৰেইনৰ সমস্যাত ভূগি থকা লোকসকলে তেজপাতৰ চাহ খাব পাৰে। মাইগ্ৰেইনৰ চিকিৎসাত ই অতি উপকাৰী।\n2. হজমত সহায় কৰে - কৰোনা কালত এতিয়া মানুহে কিছু খাদ্য উন্নত খাবলৈ চেষ্টা কৰিছে যাতে ৰোগ প্ৰতিৰোধ ক্ষমতা বৰ্তি থাকে । কিন্তু তাৰ আগতে অধিকাংশ লোকেই জাংক ফুডপ্ৰিয় আছিল যাৰ ফলত তেওঁলোক হজম সমস্যাৰ সম্ভাৱনা অধিক আছিল। তেজপাতত এটা এনজাইম থাকে যিয়ে প্ৰ'টিনবোৰ ভাঙি হজমৰ সমস্যাৰ পৰা সকাহ দিয়া কাম কৰে ।\n3. অনিদ্ৰা দূৰ কৰে - কৰোনাৰ চিন্তাত বহু লোকৰে নিদ্ৰা হৰণ হৈছে । আনকি যিসকল কভিড পজিটিভ নহয় তেওঁলোকৰো একাংশই ভয়ে ভয়ে জীয়াই আছে। যদি আপুনি তেজপাতৰ চাহ খায়, তেন্তে ই আপোনাক টোপনি যোৱাত সহায় কৰিব। এই চাহ খালে যথেষ্ট ভাল টোপনি অহা দেখা যায় । নিয়ুট্ৰিচিয়ানসকলৰ মতে দিনে দুকাপ তেজপাতৰ চাহ খোৱাটো উপকাৰী।\n4. টাইপ2ডায়েবেটিচ হ্ৰাস কৰে - টাইপ2ডায়বেটিচ যেন আজিকালি প্ৰায় মানুহৰে এটা সচৰাচৰ সমস্যা হৈ পৰিছে। এই সমস্যাটোৰ নিৰাময় আপোনাৰ পাকঘৰতেই আছে। তেজপাতৰ চাহে টাইপ2ডায়বেটিচ হ্ৰাস কৰাত সহায় কৰে।\n5. ব্লাড প্ৰেচাৰ নিয়ন্ত্ৰণ কৰে - আজিকালি, যিকোনো কাৰণতেই মানুহৰ ব্লাড প্ৰেচাৰ বৃদ্ধি হয়। এনে পৰিস্থিতিত, তেজপাতৰ চাহ তেওঁলোকৰ বাবে এক ৰামবাণ নিৰাময় হব পাৰে । তেজপাতৰ চাহে উচ্চ ৰক্তচাপ হ্ৰাস কৰে।\n6. ঘা শুকোৱাৰ সহায় কৰে - তেজপাতৰ চাহে ঘাঁ নিৰাময় কৰাত সহায় কৰে । লগতে ই এণ্টিঅক্সিডেণ্ট কাৰ্যকলাপ, বেক্টেৰিয়া-প্ৰতিৰোধী কাৰ্যকলাপ, এণ্টিভাইৰেল কাৰ্যকলাপ, ভেঁকুৰ-ৰোধী কাৰ্যকলাপতো যথেষ্ট সহায় কৰে ।\n7. সতেজতা অনুভৱ কৰায় - তেজপাতৰ চাহে আপোনাক আৰাম দিয়ে। নিয়ুট্ৰিচিয়ানসকলৰ মতে তেজপাতত লীনাউল নামৰ এটা যৌগ থাকে যিয়ে উদ্বেগ হ্ৰাস কৰাত সহায় কৰে । গতিকে তেজপাতৰ চাহ খোৱাৰ বহুতো লাভালাভ আছে।\n8. কোভিডত সহায়ক - কোভিডত আক্ৰান্ত লোকসকলক ভিটামিন চি সমৃদ্ধ বস্তু খাবলৈ উপদেশ দিয়া হয় । আনহাতে তেজপাততো ভিটামিন চি থাকে, যি কোভিড ৰোগীৰ বাবে উপকাৰী। বহুতো মানুহে তেজপাতৰ ভাপো লৈ থকা দেখা গৈছে । তেজপাতৰ চাহ এণ্টিভাইৰেল।\n9. চুগাৰ নিয়ন্ত্ৰণত সহায় কৰে - তেজপাতৰ চাহ খালে চুগাৰ নিয়ন্ত্ৰণ কৰাত সহায় কৰে। ইয়াত থকা phytochemicals polyphenol আৰু essential oilsৰ বাবে চুগাৰ নিয়ন্ত্ৰণ কৰাত সহায় হয়।\nএইদৰে তেজপাত বহু গুণেৰে পৰিপূৰ্ণ। এই চাহ স্বাস্থ্যৰ বাবে অতি উপকাৰী। কিন্তু তেজপাতৰ চাহ প্ৰতিদিনে মাত্ৰ একৰ পৰা দুই কাপহে খাব লাগে, অত্যাধিক পান কৰিলে পেট বেয়া হ'ব পাৰে।\nআমাৰ লিখনিটো কেনে পালে জনাব । যদি সময়োপযোগী বুলি ভাবে তেন্তে বন্ধুবৰ্গৰ লগত শ্বেয়াৰ কৰিব নাপাহৰিব । আপোনালোকৰ শ্নেয়াৰে আমাক এনে লিখনি প্ৰস্তুত কৰাত অনুপ্ৰেৰণা যোগাব ।\nWritten by DATA ONE at May 07, 2021


আন্না কাৰেনিনা - অসমীয়া ৱিকিপিডিয়া\nআন্না কাৰেনিনা (ইংৰাজী: Anna Karenina) ৰুচ লেখক লিঅ' টলষ্টয়ৰ প্ৰখ্যাত উপন্যাস। দ্য ৰাচিয়ান মেচেঞ্জাৰত ১৮৭৩ চনৰ পৰা ১৮৭৭ চনলৈ এইখন ধাৰাবাহিক ৰূপত প্ৰকাশ পাইছিল। গ্ৰন্থ আকাৰে প্ৰকাশ পায় ১৮৭৮ চনত। বহু লেখকে এই উপন্যাসখনক এতিয়ালৈকে লিখিত শ্ৰেষ্ঠ সাহিত্যকৰ্মবোৰৰ অন্যতম বুলি গণ্য কৰে আৰু টলষ্টয়ে নিজেও এইখনক তেওঁৰ প্ৰথম সঁচা উপন্যাস বুলি আখ্যায়িত কৰিছিল।\nকঞ্চটেন্স গাৰ্নেট (প্ৰথম অনুবাদক)\nদ্য ৰাচিয়ান মেচেঞ্জাৰ\nঅনুবাদ আৰু প্ৰকাশৰ ওপৰত নিৰ্ভৰ কৰি আন্না কাৰেনিনা ৮০০ পৃষ্টাতকৈও অধিক বিস্তৃত এখন বৃহৎ উপন্যাস আৰু সাধাৰণতে দুটা খণ্ডত প্ৰকাশ পায়। এডজনতকৈও অধিক প্ৰধান চৰিত্ৰ থকা ই এখন জটিল উপন্যাস। ই বিশ্বাসঘাতকতা, আস্থা, পৰিয়াল, বিবাহ, ইম্পেৰিয়েল ৰাছিয়ান সমাজ, আকাংক্ষা আৰু গ্ৰাম্য বনাম চহৰজীৱন আদি বিষয়বস্তুৰ সৈতে সম্পৰ্কিত। আন্না আৰু তজবজীয়া, আকৰ্ষণীয় অশ্বাৰোহী বিষয়া কাউণ্ট এলেক্সি কিৰিলোভিচ ব্ৰ’নস্কিৰ মাজত বিবাহ বহিৰ্ভূত সম্পৰ্কৰ ওপৰত উপন্যাসখনৰ কাহিনী কেন্দ্ৰীভূত হৈছে যি ছেইণ্ট পিটাৰ্ছবাৰ্গৰ সমাজখনক কলুষিত কৰে আৰু যুৱ প্ৰেমিকদ্বয়ে সুখৰ সন্ধানত ইটালীলৈ পলাই যাবলৈ বাধ্য হয়; কিন্তু তেওঁলোক ৰাছিয়ালৈ উভতি অহাৰ পিছত তেওঁলোকৰ জীৱনৰ পাকবোৰ উন্মোচিত হবলৈ ধৰে।\n↑ McCrum, Robert (4 March 2007). "Can I make up my own mind?". TheGuardian.com. https://www.theguardian.com/books/2007/mar/04/1। আহৰণ কৰা হৈছে: 14 October 2018. "The answers to this survey, [What are the 10 Greatest Works of Literature of All Time?], supply the meat of [The Top Ten: Writers Pick Their Favourite Books], in which Anna Karenina emerges as the All Time Number One Work of Literature."\n↑ Todd, William M. III (2003). “Anna on the Installment Plan: Teaching Anna Karenina through the History of Its Serial Publication,” Approaches to Teaching Tolstoy’s “Anna Karenina,” ed. Liza Knapp and Amy Mandeleker, New York: Modern Language Assoc. of America, p. 55.\n"https://as.wikipedia.org/w/index.php?title=আন্না_কাৰেনিনা&oldid=312451"ৰ পৰা অনা হৈছে\nশেষ সম্পাদনা কৰা হৈছে 1 February 2022 তাৰিখে 05:03 বজাত\nএই পৃষ্ঠাখন ০১ ফেব্ৰুৱাৰী, ২০২২ তাৰিখে ১০:৩৩ বজাত অন্তিম সংশোধন কৰা হৈছিল।


জয়ন্তীয়া ৰাজ্য - অসমীয়া ৱিকিপিডিয়া\nবেংগল গেজেটাৰত খাছী আৰু জয়ন্তীয়া পাহাৰ, ১৯০৭\nৰাজধানী জয়ন্তীয়া ৰাজবাৰী, জয়ন্তীপুৰ\nধৰ্ম হিন্দু ধৰ্ম\n- (১৫০০-১৫১৬) প্ৰভাত ৰায়\n- (১৮৩২-১৮৩৫) ৰাজেন্দ্ৰ সিং\n- স্থাপিত ১৫০০\n- পতন ১৮৩৫\n3.1 ব্ৰিটিছ অঞ্চলত অন্তৰ্ভুক্তি\nকোনো কোনোৰ মতে "জয়ন্তীয়া" শব্দটো হিন্দু দেৱী দূৰ্গাৰ ৰূপ জয়ন্তী দেৱী বা জয়ন্তেশ্বৰীৰ পৰা আহিছে। কিছুমানৰ মতে শব্দটো নাৰ (শাসকসকলৰ জাতি) শব্দ পূৰ্বৰ স্থান চুটনুগাৰ পৰা আহিছে। জয়ন্তীয়া দেৱীৰ কিংবদন্তি সম্ভৱতাঃ জয়ন্তীয়া ৰাজ্যত হিন্দু প্ৰভাৱৰ পাছত সৃষ্টি হৈছে।\nনাৰ (জয়ন্তীয়া) আৰু ৱাৰ লোকসকলে খাছী ভাষা।খাছীৰ লগত সম্পৰ্ক থকা মন-মাৰ ভাষা কয়।\nজয়ন্তীয়া ৰাজ্য বৰ্তমানৰ মেঘালয়ৰ শ্বিলং মালভূমিৰ পূবৰ পৰা দক্ষিণৰ সমতললৈকে, আৰু উত্তৰে অসমৰ বৰাক নদীৰ উপত্যকালৈ বিস্তৃত আছিল।\nবৰ্তমান ধ্বংসপ্ৰাপ্ত ৰাজধানী জয়ন্তীপুৰ জয়ন্তীয়া পাহাৰৰ তলৰ সমলতল্ত আছিল। সম্ভৱতঃ জয়ন্তীয়া পাহাৰত এখন জহকালিৰ ৰাজধানীও আছিল, কিন্তু তাত এতিয়া এটা দূৰ্গা মন্দিৰ আৰু কিছুমান প্ৰাচীন স্মৃতিচিহ্নৰ বাহিৰে একো নাই।\nবাংলাদেশৰ চিলেটৰো বহুখিনি অঞ্চল জয়ন্তীয়া ৰজাৰ অধীনত আছিল।\nজয়ন্তীয়া ৰাজ্যৰ আৰম্ভণিৰ ইতিহাস স্পষ্ট নহয়। অনুমান কৰা মতে প্ৰায় পঞ্চদশ শতিকাত প্তভাত ৰায় নামৰ ৰজা এজনে এই ৰাজ্য স্থাপন কৰিছিল। সপ্তদশ শতিকাৰ আৰম্ভণিত ধন মাণিক নামৰ জয়ন্তীয়া ৰজাই কছাৰীৰ লগত ৰণত পৰাস্ত হৈ আহোম ৰজা প্ৰতাপ সিহৰ লগত বৈবাহিক সম্পৰ্ক স্থাপন কৰে আৰু আহোমৰ লগ লাগি কছাৰী ৰাজ্য আক্ৰমণ কৰে। ধন মাণিকৰ পাছত ক্ৰমে যশ মাণিক, সুন্দৰ ৰায়, ছোট পৰ্বত ৰায়, যশোমন্ত ৰায় ৰজা হয়। যশোমন্ত ৰায় আহোম স্বৰ্গদেউ চুত্যিণ্‌ফা বা প্ৰতাপ সিংহৰ (১৬৪৪-১৬৪৮) সমসাময়িক আছিল। আহোম ৰজা চক্ৰধ্বজ সিংহ দিনত যশোমন্ত ৰায়ে ডিমৰুৱা, গোভা, নেলী আৰু খলা ৰাজ্য জয়ন্তীয়াক ঘূৰাই দিব লাগে বুলি দাবী জনায়। ইয়াৰ পাছত দুই ৰাজ্যৰ মিত্ৰতাৰ অন্ত পৰে।\nব্ৰিটিছ অঞ্চলত অন্তৰ্ভুক্তি[সম্পাদনা কৰক]\n১৭৬৫ চনত বংগৰ দিৱানিৰ জৰিয়তে ব্ৰিটিছসকল প্ৰথমবাৰৰ বাবে জয়ন্তীয়াসকলৰ সংস্পৰ্শলৈ আহে। জয়ন্তীয়াসকলে বংগ অঞ্চললৈ চূণ ৰপ্তানি কৰিছিল। কিন্তু ব্ৰিটিছসকলৰ লগত তেওঁলোকৰ সম্পৰ্ক মধুৰ নাছিল আৰু ১৭৭৪ চনত তেওঁলোক আক্ৰমণৰ সন্মুখীন হয়। ইয়াৰ পাছত কোঠ আৰু ১৭৯৯ চনৰ আইনৰ যোগে জয়ন্তীয়াসকল ভৈয়ামৰ পৰা ক্ৰমাৎ পৃথক হৈ পৰে।\nপ্ৰথম ইংগো বৰ্মী যুদ্ধৰ শেষত ব্ৰিটিছে জয়ন্তীয়া ৰজা ৰাম সিঙক সুৰমা নদীৰ উত্তৰে শাসন কৰিবলৈ অনুমতি দিয়ে। ১৮৩৫ চনৰ ১৫ মাৰ্চত জয়ন্তীয়া ৰাজ্য আনুষ্ঠানিকভাৱে ব্ৰিটিছৰ অধীনলৈ অনা হয়। ৰজাক চিলেটৰ সম্পত্তিৰ লগতে মাহে ৫০০ টকাকৈ দিয়া হয়। ব্ৰিটিছে ভৈয়ামৰ অঞ্চল প্ৰত্যক্ষভাৱে শাসন কৰিছিল। পাৰ্বত্য অঞ্চলৰ বাবে পোন্ধৰজন দলৈ আৰু চাৰিজন চৰ্দাৰ নিযুক্ত কৰা হৈছিল।\nজয়ন্তীয়া ৰাজ্য শাসন কৰা ৰজাসকলৰ তালিকা তলত দিয়া হ'ল।\nপ্ৰভাত ৰায় (১৫০০-১৫১৬)\nমাজু গোসাঁই (১৫১৬-১৫৩২)\nবুঢ়া পৰ্বত ৰায় (১৫৩২-১৫৪৮)\nবৰ গোসাঁই (১৫৪৮-১৫৬৪)\nবিজয় মাণিক (১৫৬৪-১৫৮০)\nপ্ৰতাপ ৰায় (১৫৮০-১৫৯৬)\nধন মাণিক (১৫৯৬-১৬১২)\nযশ মাণিক (১৬১২-১৬২৫)\nসুন্দৰ ৰায় (১৬২৫-১৬৩৬)\nছোট পৰ্বত ৰায় (১৬৩৬-১৬৪৭)\nযশোমন্ত ৰায় (১৬৪৭-১৬৬০)\nবান সিং (১৬৬০-১৬৬৯)\nপ্ৰতাপ সিং (১৬৬৯-১৬৭৮)\nলক্ষ্মী নাৰায়ণ (১৬৭৮-১৬৯৪)\nৰাম সিং প্ৰথম (১৬৯৪-১৭০৮)\nজয় নাৰায়ণ (১৭০৮-১৭৩১)\nবৰ গোসাঁই (১৭৩১-১৭৭০)\nছত্ৰ সিং (১৭৭০-১৭৮০)\nবিজয় নাৰায়ণ (১৭৮০-১৭৯০)\nৰাম সিং দ্বিতীয় (১৭৯০-১৮৩২)\nৰাজেন্দ্ৰ সিং (১৮৩২-১৮৩৫)\n↑ Soumen Sen (2004). Khasi-Jaintia folklore: context, discourse, and history. NFSC. পৃষ্ঠা. 56. ISBN 978-81-901481-3-9. https://books.google.com/books?id=r6p0GXek13cC&pg=PA56। আহৰণ কৰা হৈছে:2December 2011.\n↑ কৌশিক বৰুৱা, শান্তনু (২০১৫). অসম ইয়েৰ বুক ২০১৬. প্ৰকাশক গুৱাহাটী: জ্যোতি প্ৰকাশন. পৃষ্ঠা. ২৩৫.\n↑ Gait, E. A. (1906). A History of Assam. প্ৰকাশক Calcutta: Thacker, Spink & Co. পৃষ্ঠা. 302.\n↑ "Far East Kingdoms: Jayantia kingdom". Academia.edu. http://www.historyfiles.co.uk/KingListsFarEast/IndiaJayantiyas.htm। আহৰণ কৰা হৈছে: 24 August 2017.\n"https://as.wikipedia.org/w/index.php?title=জয়ন্তীয়া_ৰাজ্য&oldid=175003"ৰ পৰা অনা হৈছে\nএই পৃষ্ঠাখন ১৪ ফেব্ৰুৱাৰী, ২০১৮ তাৰিখে ১৫:৫৬ বজাত অন্তিম সংশোধন কৰা হৈছিল।


ব’লা – ভাস্কৰ জ্যোতি বৰুৱা – ফটাঢোল\nচেগুনৰ পাহাৰটোৰ দাঁতিৰে উঠি-নামি একা-বেঁকাকৈ আগবঢ়া ৰঙচুৱা কেচা ৰাস্তাটোৰে গৈ গৈ তুমি হঠাৎ ৰৈ দিলা। সন্মুখত বাঁহৰ বেৰ আৰু খেৰৰ চালেৰে কুটীৰ বুলিব পৰা সৰু ঘৰটো। ৰাস্তা আৰু পাহাৰৰ আৰম্ভ হোৱা হেলনীয়াখিনিৰ মাজৰ তাকৰীয়া সমতলভাগত অবৈধ অধিগ্ৰহণেৰে নতুনকৈ ঠিয় হোৱাৰ সকলো লক্ষণেই সেই কুটীৰৰ গাত প্ৰকট। দুৱাৰখন বন্ধ। বাঁহৰ বেৰ এখন এজনে লেপি আছে। এইটোৱেইতো হ’ব লাগে। তথাপি অধিক প্ৰমাণৰ বাবে তুমি চকু ঘূৰালা৷\nচাকৰিৰ বাবে প্ৰতিযোগিতামূলক লিখিত পৰীক্ষা দিবলৈ অচিনাকি পৰীক্ষা কেন্দ্ৰ বিচাৰি গৈ গৈ সেই স্থানৰ কাষত অন্য পৰীক্ষাৰ্থীক দেখি এদিন যেনেকৈ তুমি সকাহ পাইছিলা, সেইদিনাও তাইক অনতি দূৰত ঠিয় হৈ থকা দেখি স্বস্তিৰ নিশ্বাস পেলালা – হয়, সঠিক স্থানতে আহি তুমি উপস্থিত হৈছাহি কিন্তু কেইটামান অতি গুৰুত্বপূৰ্ণ পৰীক্ষাত আনৰ হাতত এডিমিট কাৰ্ড দেখিহে যেনেকৈ তোমাৰ মনত পৰিছিল – নিজৰখন আনিবলৈ পাহৰিলা, সেই দিনাও তাইৰ হাতত থকা এখন কাঁহীত কেইপাহমান ফুল, সস্তীয়া ধূপৰ এটা পেকেট, এগছ নজলোৱা চাকি আৰু জুইশলাৰ বাহটো দেখিহে তোমাৰ উপলব্ধি হ’ল – তুমি কি ভুল কৰিলা। কাষত এনে কোনো দোকানো নাই যে তাৎক্ষণিকভাৱে বস্তুকেইপদ তুমি যোগাৰ কৰি ল’বা। অৱশ্যে তুমি তাহানি পৰীক্ষা নিদি উভতি অহাৰ দৰে সিদ্ধান্ত সেই দিনা নল’লা। কাৰণ অভিজ্ঞতাই তোমাক অধিক নিলাজ আৰু ৰিস্ক ল’ব পৰা কৰি নি আছিল। ঠিক যিদৰে আনে দিয়া বিয়াৰ উপহাৰৰ কাষত ৰৈ এক সাৰ্থক অভিনয়ৰে সেই উপহাৰত তোমাৰো অৰিহণা আছে ধৰণৰ বাৰ্তা এটা বিয়পাই দিবলৈ সক্ষম হৈছিলা, সেৱা লওঁতেও একে পৰ্যায়ৰ অভিব্যক্তিৰে সমস্যাটো সমাধান কৰিবলৈ মানসিকভাৱে প্ৰস্তুত হ’লা।\nবাটৰ কাষৰ এজোপা ওখ চেগুনৰ তলত ৰৈ থকা তাইক নীলা কুৰ্তা, বগা ৰঙৰ লেগিঞ্চ আৰু দুপাত্তাত প্ৰথমে তোমাৰ কোনো মহাবিদ্যালয়ৰ ছাত্ৰী যেন লাগিছিল কিন্তু শালমনৰ দাগ থকা মিঠা বৰণীয়া মুখখনত চকু থৈ তুমি নিশ্চিত হ’লা – সেই বয়স তাই কাহানিবাই অতিক্ৰম কৰিছে (কোনোবা ডিষ্টেন্স এডুকেচন প্ৰগেমত নাম ভৰাই থোৱাটো বেলেগ কথা৷) চাকৰি এটা থকা বুলি জানিলে সাধাৰণতে তুমি এনে ছোৱালীকো ধুনীয়াই দেখা কিন্তু সেই স্থানত তেনেদৰে ৰ’বলৈ বাধ্য হোৱা তাইক ইমান ভাগ্যৱতী বুলি ভাবিবলৈ তোমাৰ মন নগ’ল।\n: দুৱাৰ খোলাৰ টাইম হোৱা নাই নেকি?\nপ্ৰশ্ন এটাৰে তুমি চিনাকি হোৱাৰ চেষ্টা চলালা। জিন্স পেণ্টটোৰ বাওঁ পকেটৰপৰা ম’বাইলটো উলিয়াই চকুৰ আগলৈ আনিলা।\n: খুলিব, অলপ ৰ’বলৈ কৈছে৷\nতাই ক’লে। ৱাও! মাতটো দেখোন বৈদ্য মিঠা। তুমি নিজক ক’লা।\n: সেইখনৰ লগতে আমাৰ ভাগ্যৰ দুৱাৰো মুকলি হ’লেই হয় আৰু৷\nএইষাৰ আছিল সচেতনভাৱে তাইলৈ। তুমি আশা কৰাৰ দৰেই তাই হাঁহিলে। সেই হাঁহিৰ তৰংগই আহি তোমাৰ বুকু খুন্দিয়ালে। নিশ্চিত হ’লা – কুটীৰৰ দুৱাৰ খোলাত দেৰি হ’লেও আমনি নালাগিব। কৃত্ৰিম বিৰক্তি প্ৰকাশ কৰি দুষাৰ কথা পাতিবলৈ সুযোগহে ওলাব৷\nসুযোগ নাপালা। এটা কেৰকেৰণিৰে তোমালোকৰ দৃষ্টি আকৰ্ষণ কৰি বাঁহৰ দুৱাৰখন খোল খালে। বগা ধুতি আৰু ৰঙা কামিজ পৰিহিত পুৰোহিত যেন লগা সুঠাম ব্যক্তি এজন ওলাই আহিল৷ চেহেৰাই কয় – চল্লিছ অতিক্ৰম কৰিছে। কি আচৰিত, বাহিৰত কাম কৰি থকা মানুহজনৰ লগত ইমান মিল! সহোদৰ নহয়তো? নাভাবি নোৱাৰিলা।\n: আপোনালোক আহিব পাৰে৷\nতুমি সুমাই গ’লা তাইৰ পাচে পাচে। গোবৰ মাটিৰে লেপা কেচা গোন্ধটো সমগ্ৰ কোঠাটোতে বিয়পি আছে। ব্যক্তিজনে দুৱাৰখন জপাই দিলে। এখন মাত্ৰ সৰু খিৰিকী আৰু লেপিবলৈ বাকী থকা বেৰৰ জলঙাৰে সুমাই অহা পোহৰত কোঠাটোৰ ভিতৰখন আৱিষ্কাৰ কৰিবলৈ তোমাক কেইটামান অতিৰিক্ত মুহূৰ্তৰ আৱশ্যক হ’ল। কোঠাটোৰ ভিতৰত বিগ্ৰহৰ বাবে ৰখা ঠাইখিনি খালী। বিগ্ৰহশূণ্য বেদীটোৰ সন্মুখত পাৰি থোৱা কঁঠ দুখনত বহিবৰ বাবে তোমালোকলৈ ইংগিত আহিল ব্যক্তিজনৰপৰা। তেওঁ বহিল বেদীটোৰ কাষতে ৰখা এখন ফুলাম কঁঠত। কাৰবাৰটো তোমাৰ ক্লাইণ্টলৈ প্লাষ্টিকৰ চকী ৰাখি টেবুলৰ সিপাৰে নিজৰ বাবে দামী ৰিভলভিং একজিউকেটিভ শ্বেয়াৰ ৰখা যেন লাগিল৷\n: বাহিৰত বেৰ লেপি থকা মানুহজনৰ লগত আপোনাৰ চেহেৰাৰ….\nতুমি বাক্য সম্পূৰ্ণ কৰিব নোৱাৰিলা।\n: সেইজনো ময়েই৷\nতেওঁ ক’লে। তুমি হাঁহিলা। ভাবিলা – এইজনা দেখোন ভাল জমনি।\n: বিশ্বাস হোৱা নাই? মাল্টি টাস্কিং, অৱতাৰ৷\nতেওঁ ক’লে। তোমাৰ অবিশ্বাসী চাৱনিৰ প্ৰত্যুত্তৰ হিচাপে পুনৰ ক’লে,\n: সপোনত দেখা ঠিকনাটোৰ মতে বিচাৰিবলৈ অসুবিধা হোৱা নাছিলতো আপোনালোকৰ?\nতুমি আৰু তাই তেওঁলৈ অবাক চাৱনি নিক্ষেপ কৰি পৰস্পৰলৈ চালা।\n: সেই যে ফেইচ বুকৰ স্পনচৰ্ড প’ষ্ট, ঠিক তেনেকুৱাই কথাটো। ড্ৰিম মাৰ্কেটিং হাঃ হাঃ হাঃ!\n: আপুনি গডমেন নেকি?\n: নহয় অ’, এক প্ৰকাৰৰ গডেই বুলি ধৰক। মানে দেৱতা। বৰ, আশীৰ্বাদ দিয়াৰ শেষ পৰীক্ষা কোন কাহানিবাতেই পাছ কৰিলোঁ। এতিয়া মৰ্ত্যত নিজক প্ৰতিষ্ঠা কৰিব খোজো বেটাৰ চাৰ্ভিছেৰে৷\nব্যক্তিজনে অৰ্থাৎ দেৱপুৰুষে উত্তৰ দিলে।\n: ভক্তইহে দেৱতাক প্ৰতিষ্ঠা কৰে। আপুনি নিজে লাগিল যে?\n: চেল্ফ প্ৰমোচন আকৌ। নহ’লে পাৰফৰ্মেন্স দেখুৱাবলৈ এইটো লাইনত নতুনৰ চান্স ক’ত?\n: মূৰ্তি বা ফটো নাই ৰখা যে ইয়াত?\nবেদীটোলৈ আঙুলিয়াই তাই ক’লে।\n: নিজক নিজে কিডাল পূজা কৰিব? ভেনচাৰটো চাকচেছ হ’লে পাছত কাৰোবাক এপইণ্ট কৰিম। তেতিয়া মোৰ মূৰ্তি এটা ইয়াত নিশ্চয় থাকিব।\n: বৰ ভাল ঠাই নিৰ্বাচন নকৰিলে কিন্তু৷\nতুমি ক’লা। চকুত প্ৰশ্নবোধক লৈ দেৱপুৰুষে তোমাৰ চকুলৈ চালে।\n: এইখিনি সংৰক্ষিত বনাঞ্চলৰ অংশ। এইবোৰ ৰোৱা চেগুন। এভেকচন হৈ যাব পাৰে যেতিয়া তেতিয়াই৷\n: ইলেকচন আহি আছে। এভেকচন চেভেকচন এইবোৰ এতিয়া নহয়। পাছত মেনেজ হৈ যাব। সেইবোৰ হ’ব বাৰু, আপোনালোকে মনোবাঞ্ছাবোৰ কওকচোন৷\nস্বঘোষিত দেৱপুৰুষৰ পৰিচয়ত সন্দেহ আৰু তাইৰ ওচৰত সংকোচ হ’লেও সপোন দেখিব পৰা চাকৰি এটাৰ তোমাক ইমানেই প্ৰয়োজন হৈ উঠিছিল যে তুমি আবেদন কৰি থোৱা চৰকাৰী চাকৰিটোৰ বাবে কম খৰচী ডাইৰেক্ট লিংক এটা পাবলৈ থকা তোমাৰ প্ৰবল হাবিয়াস নকৈ নোৱাৰিলা। আনহাতে অলপো সংকোচ নোহোৱাকৈ তাই ক’লে,\n: ধাৰ-ধুৰ নকৰাকৈ এই মহানগৰত নিজাকৈ ধুনীয়া ঘৰ এখন কৰিবলৈ সামৰ্থ আহৰণ কৰা এজন চৰকাৰী চাকৰিয়ালক পতি হিচাপে পাবলৈ কৰা আকাংক্ষাৰ কথা।\n: দুয়োৰে নীতি বৰ্হিভূত আকাংক্ষা দেখোন৷\n: সমাজত কিন্তু গ্ৰহণযোগ্য৷\nমূৰ তল কৰি মৌন হৈ পৰা দেৱপুৰুষে প্ৰয়োজনতকৈ কিছু দীঘলীয়া সময়ৰ বাবে মূৰ দুপিয়াই থাকিল। হঠাৎ মূৰ তুলিলে তেওঁ।\n: তিনি পাহকৈ ফুল আনিব লাগিব আপোলোকে। দুদিন। দ্বিতীয়বাৰ প্ৰথমবাৰৰ এসপ্তাহৰ পাছত। পাৰিব?\nদেৱপুৰুষে চকু ঘূৰালে দুয়োৰে মুখ মণ্ডলত।\n: বঢ়িয়া, বষ্টাৰ ড’জ ৰাখিছে ন? হ’ব, পাৰিম৷\n: তাকে, নহ’লে খুব কম দিনৰ ভিতৰতে প্ৰথম উছৰ্গা প্ৰভাবহীন হৈ পৰে। মোৰ কামবোৰ সম্পূৰ্ণ চাইণ্টিফিক হ’ব। ফুল কিন্তু আপোনালোকে নিজেই চিঙিব লাগিব দেই।\nদেৱপূৰুষৰ ব্যাখ্যা আৰু চৰ্ত।\n: ভাৰাঘৰত থকা মানুহ। ক’ৰ পৰা চিঙি আনিম? চুৰ কৰিলেহে হ’ব৷\n: একজেক্টলি, গৃহস্থই নেদেখাকৈ নহয় কিন্তু। আপোনালোকক গালি পাৰিব লাগিব। মাৰিবলৈ খেদি আহিলে আৰু ভাল।\n: ফুল ক’ত আৰু চুৰি মাল হৈ থাকিল?\n: ফিউজন – চুৰি আৰু ডকাইটিৰ। ভাল ৰিজাল্ট পাবলৈ অলপ কষ্ট কৰিবই লাগিব দিয়কচোন৷\nৰুণজুন হাজৰিকা। অৱন্তী পথৰ নিহাৰিকা পি জিত থাকে। বাহিৰলৈ ওলাই আহি তাইৰ সৈতে চিনাকি হ’লা। “অনুভৱ, অনুভৱ ফুকন।” নিজৰ পৰিচয় দিলা। নবোদয় পথত তুমি থকা ৰূমটোৰ ঠিকনা জনালা। ৰূমটো যে কাৰো লগত ভাগ-বতৰা কৰা নাই, তুমি অকলে আহল-বহলকৈ থাকি ভাল পোৱা সেই কথা প্ৰসংগ নিৰ্মাণ কৰি জনাবলৈ নাপাহৰিলা। এটাচড লেট্ৰিন-বাথৰূমৰ তথ্যটোও গুৰুত্বসহকাৰে উল্লেখ হ’ল। ইমান ওচৰতে থকা স্বত্বেও আজিৰ আগলৈকে দেখা দেখি নোহোৱা কথাটোক লৈ তুমি আচৰ্য্য প্ৰকাশৰ সুযোগটোও নেৰিলা৷ ঠিক হ’ল – ফুলৰ সন্ধান তোমালোকে একেলগে কৰিবা। প্ৰাতঃভ্ৰমণ। খোজ কাঢ়ি। মালিকে খেদি আহিলে জগিং অথবা ক্ষিপ্ৰ দৌৰ। প্ৰয়োজন অনুযায়ী।\nকলাক্ষেত্ৰৰ মূল গেটৰ সন্মুখত তোমালোক পাছদিনা লগ হওঁতে সময় হৈছিল ৰতিপুৱা পাঁচ বাজি ত্ৰিশ মিনিট৷ নবেম্বৰৰ এই দেওবৰীয়া ৰাতিপুৱা মহানাগৰিক গৃহস্থসকল শুই নুঠিব বুলি আশংকা কৰি মূল প্ৰাতঃভ্ৰমণৰ কাৰ্যসূচী আধাঘণ্টা পিছলৈ ঠেলিলা। তুমি কাষৰ অস্থায়ী চাহৰ দোকানখনত কেটলীৰ মুখত দিয়া পিঠাৰ সৈতে একাপ লাল চাহ খাই লোৱাৰ প্ৰস্তাব দিলা। মনোবাঞ্ছা পূৰণৰ বাবে কৰিবলৈ ওলোৱা পবিত্ৰ কামটোৰ পূৰ্বে খোৱাবোৱা কৰিবলৈ ৰুণজুনে চিধা অস্বীকাৰ কৰিলে। ৰুনজুনৰ ইচ্ছাক সন্মান জনাই তুমিও ডিঙি তিয়োৱাৰ লোভ ইমানতে সামৰিলা৷ দেবদাৰু পথ, হাউছ নম্বৰ -১৫। চৌহদৰ দেৱালৰ ৰেলিঙত ওলমি আছে গুলপীয়া বাগান বিলাস ফুলবোৰ। ক’লা গেটখনৰ আনটোফালে কৰবীজোপা। সেউজীয়া পাতৰ মাজে মাজে অ‘ত ত’ত সেৰেঙাকৈ কেইপাহমান হালধীয়া ফুল এতিয়াও আছেগৈ। বাৰাণ্ডাত ঠিয় হৈ আছে মহিলা এগৰাকী৷\nতোমালোক সাজু হ’লা। পৰীক্ষামূলকভাৱে বাগান বিলাস ফুল এপাহ চিঙি তুমি মহিলাগৰাকীলৈ চালা। নাই, প্ৰতিক্ৰিয়া নাই। ৰুণজুনে বেঙা মেলি কৰবী ফুল এপাহ চিঙিবলৈ চেষ্টা কৰিছে। মহিলাগৰাকী বাৰাণ্ডাৰপৰা নামি তোমালোকৰফালে আগুৱাই আহিল। আশাৰ সঞ্চাৰ। গালি শুনিবলৈ তুমি মানসিক প্ৰস্তুতি সম্পূৰ্ণ কৰিলা৷\n: পূজাৰ বাবে লাগে? ৰ’ব, এইফালৰপৰা ময়ে চিঙি দিছোঁ৷\nমহিলাগৰাকীয়ে ক’লে। তিনি পাহমান কৰবী ফুল চিঙি ৰুণজুনৰফালে আগুৱাই দিলে। ফুলকেইপাহ হাতত লৈ ৰুণজুনে সেমেকা হাঁহি এটাৰে মহিলাগৰাকীক কৃতজ্ঞতা প্ৰকাশ কৰা যেন দেখুৱাই তোমাৰফালে চালে। মহিলাগৰাকীক তুমি শব্দৰে ধন্যবাদ জনালা আৰু ফুলকেইপাহ পলিথিনৰ বেগটোত ভৰাই তোমালোক আঁতৰি আহিলা।\n: কি মানুহ! ইমান কষ্টৰে পতা ফুলনীৰ ফুল এনেকৈ আনক দিয়েনে?\n: অল্প সন্তোষী আৰু পৰোপকাৰী মানুহবোৰক লৈ এয়ে বিপদ৷\nএটা দূৰত্ব অতিক্ৰম কৰাৰ পাছত পলিথিনৰ বেগটোৰপৰা ফুলকেইপাহ ৰাস্তাৰ কাষৰ নৰ্দমাত পেলাই দিলা। কাম নাই এনে ফুলৰ। ত্ৰিনয়ণ পথ। হাউচ নং ৫। শ্লিপিং গাউন পিন্ধা বয়সস্থ মানুহ এজনে মুখত ব্ৰাছ লৈ আগ চোতালত। গেটৰ কাষতে থকা মালতীজোপাত ৰঙা ফুলবোৰ ওলমি আছে। একে সময়তে দুটা থোপাত তোমালোক দুয়োটাই হাত দিলা। ঘোপা চকুৰে তোমালোকৰ কাৰ্যকলাপ চাই থাকিলেও বৃদ্ধই একো নামাতিলে।\n: কি আচৰিত! একো নামাতে যে!\nৰুণজুনে ফিচফিচাই তোমাক ক’লে।\n: মুখত টুথ পেষ্টৰ ফেনেৰে ভৰি আছে হয়তো। পেলাইতো ল’ব পাৰে। এলেহুৱা বুঢ়া৷\nফুল চিঙি হোৱাৰ পাছতো কেইটামান অতিৰিক্ত মুহূৰ্ত তোমালোকে ৰৈ দিলা এষাৰ পৰম আকাংক্ষিত গালি শুনাৰ আশাত কিন্তু নাই, বৃদ্ধজনে একো নকলে। হতাশ হৈ তোমালোক আঁতৰি আহিলা।\n: মুখৰ ভাত কাঢ়ি খালেও কিজানি বুঢ়া এইটো এক্সপ্ৰেছনতে ৰৈ যাব৷\n: সহি সহি মানুহবোৰৰ মুখৰ মাত নোহোৱা হৈ আহিছে৷\n: হোৱাট নেক্সট?\nবাইলেনটোৰ পৰা ওলাই মূল ৰাস্তাটোত ভৰি থৈয়ে ৰুণজুনে সুধিলে।\n: অন্য এঘৰ। নহ’লে অপচন কি?\nসম্প্ৰীতি পথৰ বাওঁফালৰ তৃতীয় ঘৰটোৰ চৌহদৰ ভিতৰত কেইবাজোপা উইণ্টাৰ জেচমিন ফুলি আছে। ৰাস্তাৰপৰা ৱালৰ ওপৰেৰে হাত মেলিলেই চিঙিবপৰা অৱস্থাতে আছে যথেষ্ট সংখ্যক হালধীয়া ফুল। চুলি চুটিকৈ কটা বয়সস্থ ক্ষীণ মহিলাগৰাকীক বাৰাণ্ডাত বহি থকা দেখি তোমালোকৰ মনত প্ৰথমে আশাৰ সঞ্চাৰ হ’লেও তেওঁ তোমালোকলৈ এবাৰ চাই পুনৰ পঢ়ি থকা বাতৰি কাকতখনত চকু গোজাত তোমালোক হতাশ হ’লা। এটা গলখেকাৰী মাৰি ৰুণজুনে ৱালৰ ওপৰেৰে হাত আগবঢ়ালে।\n: হেই কি কৰিছা?\nবাতৰি কাগজখন আঁতৰাই চিঞৰি উঠিল বৃদ্ধ মহিলাগৰাকী। তোমাৰ মুখ আনন্দত উজ্জ্বল হৈ উঠিল। তুমিও হাত মেলি দেৱালৰ ভিতৰৰ ফুল এপাহ এপাহকৈ চিঙিবলৈ ধৰিলা।\n: অসভ্য নেকি?\nমহিলাগৰাকীয়ে ক’লে। জীৱনত প্ৰথম বাৰলৈ গালিক উপভোগ কৰিলা তুমি।\n: পূজাৰ বাবে লাগে৷\n: গৰাকীক মনোকষ্ট দি চিঙা ফুলে কি মনোবাঞ্ছা পূৰণ কৰিব? নিচিঙিবা৷\nবহাৰপৰা ঠিয় হৈ এহাতে বাতৰি কাগজখন ধৰিয়েই মহিলাগৰকীয়ে ক’লে।\nইতিমধ্যেই তোমালোকৰ প্ৰয়োজনীয় সংখ্যাৰ ফুল চিঙা হৈ গৈছিল। দুয়ো প্ৰফুল্ল মনেৰে উভতিলা।\n: আৰু এদিন চিঙা দেখিলে হাত ভাঙিম।\nপাছফালৰ পৰা মহিলাগৰাকীৰ মাত তোমালোকৰ কাণত পৰিল। তোমাৰ এনে লাগিল – ফুলকেইপাহ যেন পূজাৰ বাবে অধিক উপযোগী হৈ উঠিল। ইটোৱে সিটোলৈ চাই হাঁহিলা। সাফল্যত তৃপ্ত হাঁহি।\nদেৱপুৰুষৰ কুটীৰৰ সন্মুখত এটা ন-দহজনীয়া শাৰীৰ পাছতহে তোমালোকে স্থান পালা। সম্পূৰ্ণ এঘণ্টাৰ পাছত তোমালোকৰ অপেক্ষা শেষ হ’ল। তোমালোকৰ ঠিক আগৰ ভক্তজন বাঁহৰ দুৱাৰ খুলি ওলাই আহিল। কোঠাৰ ভিতৰলৈ ৰুণজুন আৰু তুমি একেলগে প্ৰবেশ কৰিলা। গোটেই ব্যৱস্থাটো ডাক্তৰ অথবা চাৰ্টাৰ্ড একাউনটেণ্টৰ চেম্বাৰৰ দৰে যেন তোমাৰ অনুভৱ হ’ল। পাৰ্থক্য মাথো বহাৰ স্থান। চকীৰ পৰিবৰ্তে মাটিতপৰা কঠত।\nতিনিদিনৰ আগৰ অসম্পূৰ্ণতা কোঠাটোৰ ভিতৰত তোমাৰ চকুত নপৰিল। কোঠাটোৰ বাঁহৰ বেৰত লেপন সম্পূৰ্ণ। চূণৰ এটা কোট বেৰত পৰিছে। কেচা মজিয়াখনত মচাৰ চিন। অৱশ্যে বিগ্ৰহৰ স্থান এতিয়াও উকা।\nতেওঁ হাতখন মেলি দিলে। তোমালোকে লগত নিয়া ফুলকেইপাহ তেওঁৰ হাতত অৰ্পণ কৰিলা। ফুলকেইপাহ মুঠি মাৰি ধৰিলে তেওঁ। মুঠিটোত স্পষ্ট শব্দ হোৱাকৈ এটা চুমা খাই ফুলকেইপাহ ওপৰলৈ দলিয়াই দিলে। ফুলকেইপাহ শূন্যতে হেৰাল।\n: তোমালোকে খোৱা গালিৰ পৰিমাণ ঠিকেই আছে। ভেলিড উছৰ্গা। এপ্ৰুভড৷\nকথাষাৰ কৈ তেওঁ মিচিকিয়াই হাঁহিলে।\n: ষ্টাইলটো সাই বাবাৰ ওলোটা৷\nদেৱ পুৰুষে সুধিলে।\n: নাই মানে সাই বাবাই বোলে শূন্যৰপৰা হাতলৈ বিভূতি অনিছিল আৰু আপুনি হাতৰ বস্তু শূন্যত নাইকিয়া কৰি দিলে৷\nদেৱপুৰুষে একো নক’লে। মাথো হাঁহিলে। তুমি ঠিক কৰিলা দেৱপুৰুষ এটা সন্মানীয় সম্বোধনৰ যোগ্য।\n: প্ৰভু, আপোনাক লগ কৰিবলৈ এটা ভি আই পি লাইন থাকিব লাগিছিল। মানে বিশেষ ভক্তৰ বাবে অলপ অগ্ৰাধিকাৰ।\n: আৰম্ভণিতে ভাল হ’ব জানো?\nদেৱপুৰুষে তোমাৰ চকুলৈ চাই ক’লে।\n: আপুনি পেৰেট’ প্ৰিঞ্চিপ’ল মানে ৮০ -২০ ৰুলটো নিশ্চয় জানে?\n: নাই, কোৱাচোন কি৷\n: আমাৰ ফাইনেন্সিয়েল প্ৰডাক্ট ডিষ্ট্ৰীবিউচনৰ বিজনেচত থকা সকলৰ বাবে ধৰা হয়- এইট্টী পাৰ্চেণ্ট ইনকাম টপ টুৱেণ্টি পাৰ্চেণ্ট ক্লাইণ্টৰপৰা হয়। সেয়ে অফিচত আমাৰ বচে প্ৰপাৰ ক্লাইণ্ট চেগমেণ্টেচনৰ কথা প্ৰায়ে কয়। আপোনাৰ বিজনেচ মানে চাৰ্ভিছত টপ টুয়েণ্টী পাৰ্চেণ্ট ভক্তৰ ওপৰতে এইট্টী পাৰ্চেণ্ট চাকচেছ নিৰ্ভৰ কৰিব। সেয়ে সেই টপ টুৱেণ্টি পাৰ্চেণ্টক প্ৰিভিলেজ দিব লাগিব ন?\nকথাখিনি শেষ কৰিহে তুমি উশাহ সলালা।\nদেৱপুৰুষে একো নক’লে কিন্তু একে থৰে তোমাৰ চকুলৈ চাই কথাখিনি মন দি শুনাৰ বাবে তোমাৰ এনে লাগিল যেন তুমিও তেওঁৰ বাবে এষ্টীমড ক্লাইণ্ট হৈ পৰিলা। টকাৰে নোৱাৰিলেও কথাৰেতো তেওঁক সফল হ’বলৈ সহায় কৰিলা।\nএসপ্তাহৰ পাছত নিব লগা দ্বিতীয় কোটাৰ ফুলৰ বাবে তোমালোক কলাক্ষেত্ৰৰ মূল গেটৰ মুখত পাছৰটো দেওবাৰৰ ৰাতিপুৱা আকৌ ৰ’লাহি। ফুলেই হওক বা গালি, বাহি বস্তুৰে পূজা দিয়া নাযায়। ৰুণজুনে নীলা ট্ৰেকচুট আৰু বগা ষ্পৰ্টছ শ্বু পিন্ধি আহিছে। জোতাযোৰ নতুন।\n: গুড মৰ্নিং, খেদিলে পলাব লাগিব নহয়৷\nগাৰ পোচাক আৰু জোতাযোৰ দেখুৱাই ৰুণজুনে ক’লে।\nপ্ৰথম দেখাত তাইক এইটো পৰ্যায়ৰ ৰসবোধৰ গৰাকী হ’ব যেন তোমাৰ অলপো লগা নাছিল। খুব সম্ভৱ যাদুকৰীভাৱে সলনি হ’বলৈ গৈ থকা নতুন জীৱনটোৰ সপোনে তাইৰ ব্যক্তিত্বত ধণাত্মক প্ৰভাৱ পেলাবলৈ আৰম্ভ কৰিছে – তুমি ভাবিলা।\n: মৰ্নিং মৰ্নিং, ট্ৰেক চুটত নহ’লেও ময়ো জোতাতেই দেই৷\nখোজৰ বাবে পৰা ভাঁজত ফাটো ফাটো হোৱা মলিয়ন ষ্পৰ্টছ শ্বু’যোৰ লৈ আঙুলিয়াই তুমি ক’লা। তাই হাঁহিলে। আত্মীয়ত্বৰ গোন্ধ থকা এটা খোলা হাঁহি।\n: বাকী খবৰ কেনেকুৱা?\n: ভাল। ভাল লিংক এটা পাইছোঁ বুইছা। কামটো হ’বগৈ লাগে।\nউচ্ছাসেৰে তুমি খবৰটো ৰুণজুনক দিলা।\n: আৰু তোমাৰ? কিবা আগবাঢ়িছেনে?\nসেমেকিবলৈ ধৰা হাঁহিটো মুখত লৈয়ে ৰুনজুনে সোঁহাতখন আগবঢ়াই দিলে। অভিনন্দন যে উত্তাপহীন তাইৰ লেহুকা হাতখন চুই তুমি নিশ্চিত হ’লা।\n:মোৰচোন হোৱাৰ একো লক্ষণেই দেখা নাই৷\nকঁপাল থুপ খোৱাই ৰুণজুনে ক’লে।\n: বিশ্বাস ৰাখা, এইবোৰ কামত বিশ্বাসেই মূল শক্তি। অলপ আগ পিছ হৈছে আৰু৷\nপুনৰ ৰুণজুনৰ মুখলৈ সেমেকা হাঁহিটো উভতি আহিল৷\n: আজি আকৌ সম্প্ৰীতি পথতেনে?\n: নহ’লে ক’ত? দেৰি নকৰোঁ, ব’লা৷\nৰুণজুনৰ হাঁহি আৰু চাৱনিত এক নতুন মাত্ৰা সংযোজন হোৱাত তাইৰ সোঁকাষে সেই খোজকঢ়া তুমি উপভোগ কৰিবলৈ ধৰিলা। ভাব হ’ল – সম্প্ৰীতি পথৰ সেই ঘৰটোলৈ দূৰত্ব বাঢ়ি গ’লেও যেন তুমি আমনি নাপাবা। এপাকত এনে লাগিল – আকাংক্ষিত চাকৰিটো পোৱাৰ পাছতো তোমাৰ বাওঁকাষে প্ৰাতঃভ্ৰমণবোৰত এনেদৰে ৰুণজুন থাকিলে তোমাৰ বেয়া নালাগিব। অন্যহাতে তাইৰ আকাংক্ষাখিনিৰ পূৰণেওতো পৰোক্ষভাৱে তোমাকেই অধিক স্বচ্ছল কৰি তুলিব।\nসম্প্ৰীতি পথ। কি ভাগ্য! মহিলাগৰাকী আজিও বাহিৰত। ঘৰটোৰ চৌহদৰ দেৱালৰ ওপৰেৰে হাত মেলিলা বগা ডিচেম্বৰৰ ফুলজোপাৰ ফালে। এপাহ, দুপাহ, তিনিপাহ।\n: ইমান বেয়াকৈ ক’লেও লাজ নোপোৱা নেকি, আকৌ আজিও যে আহিছা তোমালোকে?\nতুমি দাঁত নিকটাই হাঁহিলা। ৰুণজুনেও তিনিপাহ চিঙিলে।\n: সঁচাই নিলাজ তোমালোক। আৰু এপাহো যদি চিঙা মৰিয়াই হাত ভাঙিম৷\nমহিলাগৰাকীয়ে পুনৰ ক’লে।\nতোমাক আচৰিত কৰি ৰুণজুন গেট খুলি সোমাই গ’ল। গৈয়ে ফুলি থকা এপাহ হালধীয়া নাৰ্জী ফুল চিঙি মহিলাগৰাকীৰফালে চালে।\n: অই বাবা, এইকেইটা ফুলৰ ডকাইত অ’….\nমহিলাগৰাকীয়ে এটা টেঁটুফলা চিঞৰ লগালে।\nঅনাকংক্ষিতভাৱে এটা পাহুৱাল ডেকা ভিতৰৰপৰা ওলাই আহিল। ৰুনজুনেও ভয় খালে। তাই লগেলগে গেটৰ বাহিৰ হ’ল আৰু অহা বাটেৰে দৌৰিবলৈ ধৰিলে। ডেকাই তোমালোকক গালি নিদিলে কিন্তু ৰৈও নিদিলে। মুখেৰে এটাও শব্দ নকৈ ৰুণজুনে খুলি থৈ অহা গেটৰ কাষ পালেহি। পৰিস্থিতি বিপজ্জনক যেন অনুভৱ কৰি তুমিও ৰুণজুনৰ পিছে পিছে দৌৰাত লাগিলা। এপাকত ঘূৰি চাই সেই যুবককো দৌৰৰ মুদ্ৰাত দেখি তোমাৰ বুকু চিৰিংকৈ মাৰিলে। তুমি গতিবেগ বঢ়ালা। তোমাৰ এনে লাগিল – ৰুণজুন হিমা দাসলৈ সলনি হৈছে। চিগাৰেট খোৱা দম হ’লেও পাছত বাঘ এটাই খেদি অহাৰ দৰে অনুভৱে গ্ৰাস কৰাত তুমিও কম দূৰত্বৰ এজন সফল দৌৰবিদলৈ পৰিৱৰ্তন হ’লা।\nএপাকত তুমি আৰু ৰুণজুন সমান্তৰাল হ’লা। অলপ আগৰ একেলগে খোজ দিওঁতে সেই ভাললগা অনুভৱ সলনি হ’ল প্ৰতিদ্বন্দ্বিতাৰ মনোভাবলৈ। তুমি ঠিক বুজিলা – বাঘৰপৰা বাচিবলৈ দৌৰি থকা মুহূৰ্তত দুজন মানুহ বন্ধু হ’ব নোৱাৰে। খাদ্য নহ’বলৈ ইজনক অতিক্ৰম কৰা অতীৱ প্ৰয়োজন। তুমি গতিবেগ বঢ়ালা। পাছলৈ এবাৰো ঘূৰি নোচোৱাকৈ প্ৰাণটাকি দৌৰিবলৈ ধৰিলা।\nভাবিছিলা – দেৱ পুৰুষে তোমাক ৰুণজুনৰ কথা সুধিব। আৰু উত্তৰ দিবলৈ গৈ তুমি বিব্ৰত হ’বা কিন্তু নাই, দেৱপুৰুষে তোমাক একো নুসুধিলে। বৰং তোমাক প্ৰশংসাহে কৰিলে অঞ্জলিৰ বাবে তুমি কৰা কষ্টৰ বাবে। কাৰণ সেইদিনা ফুলকেইপাহ নোহোৱা কৰিবলৈ তেওঁ ওপৰলৈ দলিয়াব লগা হোৱা নাছিল। তেওঁৰ হাতত তুমি তুলি দিওঁতেই নোহোৱা হৈছিল।\nদেৱপুৰুষৰ কুটীৰৰপৰা অহাৰ পাছত তুমি ৰুণজুনক পাঁচবাৰ ফোন কৰিলা। দুবাৰ ফোনটো ব্যস্ত পালা আৰু তিনিবাৰ ৰিং হোৱা স্বত্বেও ৰুণজুনে নুতুলিলে। যষ্ঠবাৰ কৰাৰ প্ৰয়োজন তুমি অনুভৱ নকৰিলা। ৰুণজুনক তাইৰ নিজৰ দায়িত্বত এৰি তুমি পৰৱৰ্তী সপ্তাহত হ’বলগীয়া লিখিত পৰীক্ষাটোৰ বাবে প্ৰস্তুতি চলোৱাত ব্যস্ত হৈ পৰিলা।\nঠিক অকল্পনীয় অথবা আশংকাশূন্য নাছিল ঘটনাটো কিন্তু স্বপ্নভংগৰ দুখ তোমাৰ বাবে হৈ পৰিল অলংঘনীয়। পইত্ৰিছোৰ্ধ জীৱনৰ শেষ বাজী বুলি গণ্য কৰি অ’ৰ ত’ৰপৰা ধাৰ কৰি এটা মোটা অংকৰ টকা ঘোচৰ আগধন হিচাপে দিছিলা। পৰীক্ষাৰ পূৰ্বেই পোৱা প্ৰশ্নবোৰৰ শুদ্ধ উত্তৰ সানন্দে, ভক্তিভাবেৰে লিখি থাকোঁতে হঠাৎ পৰীক্ষা বন্ধ কৰি দিয়া হ’ল। গম পালা – প্ৰশ্ন কাকত ফাদিল হোৱাটো ধৰা পৰিছে। গোটেই ছিষ্টেমটোক গালি পাৰি দুই চাৰিজনৰ লগত মত বিনিময় কৰি তুমি পৰীক্ষা কেন্দ্ৰটোৰপৰা অলপ আঁতৰি আহি অকলশৰীয়াকৈ লিংকমেনজনলৈ ফোন লগালা। আশংকা কৰাৰ দৰেই চুইটছ অফ। পুৰুষৰ গুপ্তাংগ বুজোৱা অশ্লীল শব্দটো ডাঙৰকৈ মাতি এটা গালি পাৰিলা। অৱশ্যে সেইজনক দম দিবলৈ তোমাৰ কোনো দিনেই যে সাহস নহ’ব তুমি সেই কথা ভালদৰে জানা। তোমাৰ এনে লাগিল – তুমি যেন চাৰিও ফালৰপৰা ঠিয় পাহাৰে আগুৰা সমতলত অকলে আবদ্ধ হৈ পৰিলা।\nহজম কৰিব নোৱৰা দুখ, অথচ তুমি কাকো ক’বও নোৱাৰা। এইখিনিয়ে কি তোমাক জোৰা নাছিল যে তুমি বাটত ডিভাইডাৰৰ সিপাৰে ৰুণজুনক তেনেকৈ দেখিলা! তুমি যেন এইবাৰ সেই সমতলৰ এটা দ, পৰিতক্ত, শুকান কুঁৱাৰ তলিত পৰিলাগৈ। সেই একেই মিঠা চাৱনি, যি চাৱনিৰে তোমাক শেষৰবাৰ ফুল চিঙিবলৈ যাওঁতে দুই তিনিবাৰমান চাইছিল কিন্তু এইবাৰ দৃষ্টিৰ লক্ষ্যত তুমি নহয়, অন্য এজন। তোমাৰ এনে লাগিল যুৱকজনক তুমি ক’ৰবাত আগতে দেখিছা। হয়, এইজনেই সেই যুৱকজন যি শেষৰবাৰ ফুল চিঙিবলৈ যাওঁতে তোমালোকক খেদি আহিছিল কিন্তু কেনেকৈ চুৰুনী আৰু গৃহস্থৰ মাজত প্ৰেম হ’ব পাৰে? যুৱকৰ হৰমনত এনে প্ৰভাৱ পৰাকৈ হাতেলোতে ধৰা পৰাৰ পাছত ৰুণজুনে কি কথা ক’লে? তুমি ভাবি উৱাদিহ নাপালা। ৰাস্তাৰ সিপাৰে যুৱকৰ বাইকৰ কাষত ৰৈ হাঁহি হাঁহি কথা পাতি থকা ৰুণজুনৰ চকু এপাকত তোমাৰ চকুত পৰিল। হাঁহি বন্ধ হ’ল। মূৰ ঘূৰাই দিলে। পুনৰ হাঁহি এটা মুখলৈ আনি যুৱকক কিবা এটা ক’লে। এখন্তেকো পলম নকৰি সি বাইক ষ্টাৰ্ট কৰিলে। ৰুণজুন পাছফালে উঠিল আৰু তোমাৰ বিপৰীত দিশলৈ সিঁহত গ’লগৈ। ৰুণজুনে তাইৰ মূৰটো যুৱকৰ পিঠিত পেলাই দিলে। তোমাৰ এনে লাগিল – সেয়া তোমাক দেখুৱাবলৈকে।\nফুলৰ উছৰ্গাই তোমাক সুফল নিদিলে। তোমাৰ ধাৰণা হ’ল – ৰুণজুনক কিন্তু দিলে। এয়া দেৱপুৰুষৰ পক্ষপাত নে ৰুণজুনৰ ভাগ্য? নে এক ৰেনদমনেছ? সিদিনা ৰুণজুনে মন বেয়া কৰা সময়ত তুমি দিয়া উপদেশটো মনত পৰিল কিন্তু তুমি জানা – এনেবোৰ কথা আনক সান্তনা দিবলৈহে, নিজৰ বাবে প্ৰযোজ্য নহয়। ঈৰ্ষাত ফাটি মৰাৰ বাদে আন কোনটোনো পথ তেতিয়া খোলা আছিল? পুৰুষৰ গুপ্তাংগসূচক অশ্লীল শব্দটো আকৌ এবাৰ তুমি মুখত ল’লা। এইবাৰ তাৰ লগত সংযোগ কৰিলা যৌনকেশৰ আৰু নাৰীৰ গুপ্তাংগ নিৰ্দেশক দুটা একেপৰ্যায়ৰ শব্দ।\nতুমি ঠিক কৰিলা – দেৱপুৰুষক লগ কৰা যাওক। অভিযোগ আৰু তুলনামূলক ক্ষোভ কেনেকৈ ব্যক্ত কৰিবা তাৰ এটা অনুশীলন মনৰ ভিতৰত আৰম্ভ কৰি দিলা।\nপ্ৰায় দুঘণ্টা অপেক্ষাৰ অন্তত যেতিয়া শেষজন দৰ্শনাৰ্থী হিচাপে তোমাৰ ভিতৰলৈ যোৱাৰ পাল পৰিল তোমাৰ এনে লাগিল – ইতিমধ্যেই তুমি বিপজ্জনক বুলি ধৰিবপৰা মেডিকেল টেষ্টৰ ৰিপ’ৰ্ট দেখুৱাবলৈ ডাক্তৰৰ চেম্বাৰত সোমাইছা। তোমাৰ বিবৰণী শুনি তেওঁক চিন্তিত যেন অলপো নালাগিল। তেওঁৰ মুখৰ মিচিকিয়া হাঁহিৰ অৰ্থ ভাঙিবলৈ গৈ ভাব হ’ল – যি হৈছে সেয়া যেন তোমাৰ ভালৰ বাবেই হৈছে।\n: আপোনাৰ ধৈৰ্য বৰ কম৷\nমিচিকিয়া হাঁহি এটাৰ শেষত দেৱপুৰুষে ক’লে।\n: তদন্ত নহ’ব জানো?\n: হ’ব পাৰে কিন্তু সকলো নিপুন তদন্তৰ উদেশ্য প্ৰকৃত দোষীৰ সন্ধানত নহয়, কৌশলীভাৱে প্ৰয়োজনীয় সুৰুঙা নিৰ্মাণো কৰা যায়৷\nতুমি আশাৰ ৰেঙণি দেখিলা। সেই মুহূৰ্তত তোমাৰ মনলৈ অহা তুলনামূলক ধণাত্মক স্ব-ব্যাখ্যাটো আছিল – ৰুণজুনৰ ফুল চুৰ কৰি ধৰাপৰা ঘটনাটো যদি তাইক সুখী কৰিবপৰা ধৰণৰ এক প্ৰাপ্তিৰ কাৰণ হ’ব পাৰে, এই প্ৰাৰম্ভিক বেমেজালিৰ শেষত তোমাক সুখী কৰিবপৰা ধৰণৰ ফলাফল ওলোৱাৰ সম্ভাৱনা প্ৰবল, অতি প্ৰবল।\nতোমাক আচৰিত কৰি দেৱপুৰুষে তোমাক আগবঢ়াবলৈ কুটীৰৰপৰা ওলাই আহিল। বাহিৰৰ এখন চাইনবৰ্ডলৈ তেওঁ তোমাক আঙুলি দেখুৱালে,\n“গধূলিৰ পাছত দৰ্শনী বন্ধ৷”\nবিদায়ৰ প্ৰাকমুহূৰ্তত যেতিয়া তেওঁ তোমাৰ পিঠিত হাতখন ৰাখিলে – তুমি নিশ্চিত হ’লা তেওঁৰ টপ টুৱেণ্টী পাৰ্চেণ্ট ভক্তৰ ভিতৰত তোমাৰো স্থান আছে। অহাৰ সময়তকৈ তুলনামূলকভাৱে এটা পাতল মন লৈ তুমি উভতিলা কিন্তু হ’লে কি হ’ব? সন্ধিয়ালৈ তুমি ধাৰলৈ লোৱা টকাবোৰ, ঘূৰুৱাৰ সময়সীমা আদি কথাবোৰে তোমাক অস্থিৰ কৰি আনি থাকিল। সিদ্ধান্ত ল’লা – আজি খাব লাগিব।\nছয় মাইলৰ ৱাইন শ্বপখনৰপৰা ‘অফিচাৰ্ছ চইছ’ৰ এটা হাফ আৰু কাষৰ ঘুমটিখনৰপৰা এক লিটাৰৰ পানীৰ বটল এটা লৈ তুমি ৰাস্তাৰ সিপাৰৰ চিনাকি চানাৱলাটোৰ কাষত ৰ’লাগৈ। তাক কেচা চানা দহ টকা ভালকৈ বনাবলৈ কৈ বৈয়ামকেইটাৰ কাষত ৰখা দিচপ’জিবল গ্লাছৰ ঠাকৰপৰা এটা নিজেই উলিয়াই ল’লা। বস্তুকেইপদ লৈ চানাৱলাৰ পাছফালৰ আন্ধাৰখিনিত চানাৱলাই ৰখা টোল এখনত তুমি বহি ল’লা। এটা পেগ বনাই কট-কটকৈ দিঙিত বাকি দি চানাকেইটামান গলিয়ালা।\nঘৰখন! ১৫ বছৰৰ আগতে যিখন ঘৰৰপৰা ওলাই আহি এই গুৱাহাটীত ভৰি থৈছিলা, একেই হৈ আছেনে তোমাৰ বাবে সেইখন? নাই। অন্ততঃ তুমি তেনেকৈয়ে ভবা। দেউতাৰ মৃত্যুৰ পাছত ঘৰখন ধৰি ৰাখিবলৈকে ভাইটি বাংগালোৰত চিকিউৰিটি গাৰ্ড হ’বলৈ উভতি নগ’ল। তুমিও সকাহ পাইছিলা – হওক তেও, তুমি গুৱাহাটী এৰিব লগা নহ’ব। ভাইটিয়ে পাছফালৰ বাৰীৰ ঢাপৰ বাহ উঠাই তিনি বিঘা মাটিত চাহ পুলি ৰুলে। তুমি ভাবিলা – ভালেই হ’ল, ঘৰখনৰ বাবে নিয়মিত আয়ৰ বাট এটা ওলাব কিন্তু ভাইটিৰ কথা বতৰাত তুমি উমান পালা – এই বাগিছাত তোমাৰ অংশ নাথাকিব। ভাবিলা – তামোলৰ বাৰীখনেই তেন্তে তোমাৰ হ’ব। এবাৰ ঘৰলৈ যাওঁতে দেখিলা – ভাইটিয়ে তামোলৰ মাজে মাজে সাঁচি পুলি ৰুইছে। অধিকাৰ যোৱাৰ আশংকা দেখিলেও একো নক’লা। পাছৰবাৰ যাওঁতে দেখিলা – ভাইটিয়ে তামোলবোৰ উঠাই দিলে। সাঁচি পুলিবোৰ ভালদৰে বাঢ়িবপৰা নাছিল বোলে। ভাই বোৱাৰীয়ে তোমাক দেখুওৱা সন্মানৰ খাতিৰতেই হওক বা দৈনিক দুটাকৈ প্ৰেছাৰৰ দৰব খোৱা মাৰাৰ কথা ভাবিয়েই হওক, অধিকাৰ হেৰুৱাৰ আশংকাত শংকিত হ’লেও সেইবাৰো তুমি একো ক’ব নোৱাৰিলা৷\n: তইনো আৰু ক’ত ঘূৰি আহিবি, ভায়েৰাই এইবোৰকে কৰি মেলি খাব আৰু। তই ল’লে দ’ মাটি দুদোবামানকে বেছি ল’বি৷\nভাতৰ পাতত মাৰাই সকলোৰে আগত কোৱা কথাকেইষাৰ আকৌ এবাৰ তোমাৰ কাণত বাজিল। কোনেও একো মতা নাছিল। তোমাৰ বাদে সকলোৰে চকু ভাতৰ কাঁহীত। খোৱাত যেন অধিক মনোনিবেশ। তুমি বুজিছিলা মাৰাৰ ইচ্ছা। তুমিও একো নামাতিলা। অৱশ্যে তুমিও নুবুজা নহয় – এইখিনি পৈত্ৰিক সম্পত্তিৰ ভাগ-বতৰাৰে দুখন ঘৰ নচলে।\nমাজে-মাজে এনে কল্পনা কৰি তুমিও সুখী হৈছিলা৷ গাঁৱৰ ঘৰৰ সমস্ত সম্পত্তি তুমি ভায়েৰাক এৰি দিছা। বিহুৱে সংক্ৰান্তিয়ে ঘৰলৈ গৈছা। ঘূৰিবৰ পৰত ভায়েৰাই চাউল-পাত, শাক-পাচলিৰে তোমাৰ এছ ইউ ভি-খনৰ ডিকি ভৰাই দিছে। “ইমান কিয় দিব লাগে হাঁ” বুলি কৈ এটা কৃত্ৰিম খং দেখুৱাইছা। ভতিজাৰ হাতত কেইখনমান খমখমীয়া পাঁচশ টকাৰ নোট দি তাৰ দৰকাৰী বস্তু কিনি দিবলৈ ভাই-বোৱাৰীক কৈ ড্ৰাইভিং ছিটত বহিছা।\nঠিক এনে কিছুমান আকাংক্ষা পূৰণৰ বাবেই এই চাকৰিটো তোমাক বৰ প্ৰয়োজন আছিল। এটা হুমুনিয়াহ পেলালা। তোমাৰ জীৱন ভ্ৰমণত এই গুৱাহাটী নামৰ বাছখনৰ পাওদানিত উলমিহে থাকিলা, ছিট এটাৰ যোগাৰ নালাগে বাছৰ মাজলৈকো সোমাব নোৱাৰিলা। অৱশ্যে ইয়াৰ বাবে তুমি নিজৰ বাদে আন কাকোৱেই দোষী সাব্যস্ত কৰিব নোৱাৰা। তোমাৰ লগৰ সেইসকল সফল হ’ল যিসকলে এই চহৰলৈ আহি নিজক গঢ়িবলৈ অহোপুৰুষাৰ্থ কৰিছিল। তাৰ বিপৰীতে এই চহৰত থকাৰ উদ্দেশ্যেৰেহে তুমি কিবা পঢ়িছিলা অথবা কাম কৰিছিলা। তোমাৰ লগৰ সেইসকল সফলে যেতিয়া ৰ’দ-বৰষুণলৈ কেৰেপ নকৰি, জনচক্ষুলৈ লাজ নকৰি কিবা এটা কৰাত আত্ম নিয়োগ কৰিছিল, সেই সময়ত তুলনামূলকভাৱে কম দৰমহাত ধুনীয়া অফিচৰ এ চি ৰূমত বহি কাম পাল মাৰিবলৈকে তোমাৰ সকলো বুদ্ধিমত্তা প্ৰয়োগ কৰিছিলা। ‘ধেই’ । এক ধৰণৰ গ্লানি, অশান্তি সহ্য কৰিব নোৱাৰি প্লাষ্টিকৰ গ্লাছটো জোৰেৰে তুমি টিপি দিয়াত অলপ মদ ওলাই পৰিল।\nসম্পূৰ্ণ বটলটো শেষ কৰি যেতিয়া তুমি ঠিয় হ’লা তোমাৰ উমান পাবলৈ কঠিন নহ’ল – তুমি খোজ কাটল আৰু কথাত অলপ লৰিছা। ৰাতিও যথেষ্ট হৈছিল। ৰূমলৈ খোজেৰে উভতিলা। ষ্ট্ৰীট লাইট এটাৰ কাষৰ বেনাৰ এখনত তোমাৰ চকু ৰৈ গ’ল। আগন্তুক নিৰ্বাচনত শাসনাধীস্থ দলৰ টিকটপ্ৰাৰ্থী এজনৰ হাঁহিভৰা মুখ। এপাকত তোমাৰ এনে লাগিল – তোমাৰ অৱস্থাটোক তাচ্ছিল্য কৰিবলৈকে এই হাঁহি। বাটৰ কাষৰ ইটা এচপৰা মাৰি সেই ফ্লেক্স প’ষ্টাৰখন ফালি উঠিহে তোমাৰ উপলব্ধি হ’ল – কথাটো ভাল নহ’ল। ইফালে সিফালে চালা। কাকো নেদেখি নিজক ভাগ্যবান বুলি ভাবিবলৈ মন গৈছিলহে, পিছমুহূৰ্ততে চৰকাৰী চি চি টিভিৰ কেমেৰাটো দেখি তোমাৰ বুকুখন চিৰিঙকৈ মাৰিলে। নিজকে পতিয়ন নিয়াবলৈ যত্ন কৰিলা – চৰকাৰী চি চি টিভিৰ কেমেৰা যেতিয়া ভালে থকাৰ প্ৰশ্ন নাহে। তদুপৰি এজন ৰাজনৈতিক নেতাৰ বাবে এখন বেনাৰ ইমান গুৰুত্বপূৰ্ণ নহয় যে চি চি টিভিৰ ফুটেজ চাই তোমাক বিচাৰি যাব। তুমি আঁতৰি আহিলা।\nমূৰত প্ৰচণ্ড টিঙটিঙনি। দিঙিত পিয়াহ। ৰাতিপুৱা দেৰিকৈ উঠি বাথৰূমৰ বেচিনত মুখ ধুই থাকোঁতে ডিঙিলৈকে আঙুলি ভৰাই বমিৰ বাবে তোমাৰ বৃথা চেষ্টা চলি আছে। এনেতে ম’বাইল ফোনটো বাজি উঠিল। শব্দক অনুসৰণ কৰি তুমি বাথৰূমৰপৰা ওলাই আহি আঠুৱা আৰু গাৰু ডাঙি ফোনটো হাতত ল’লা। এটা অচিনাকি নম্বৰ জিলিকি আছে ম’বাইলৰ স্ক্ৰীণত। ধৰিলা। কালি ৰাতি ইটা মাৰি প’ষ্টাৰ ফলা মানুহজন তুমি নেকি বুলি সোধোঁতে তুমি নহয় বুলি কোৱাৰ স্বত্বেও সিফালৰ কণ্ঠই তোমাক এবাৰ লগ পাব খুজিল। ভয় খাই তুমি ফোনৰ সংযোগ কাটি দিলা। কেইবাৰো সেই ফোন নাম্বাৰটো তোমাৰ ম’বাইলৰ স্ক্ৰীণত জিলিকি বাজি উঠাৰ বাবে ফোনটোকে অফ কৰি থ’লা।\nদিনটো সোমবৰীয়া গতানুগতিক কৰ্মক্ষেত্ৰৰ ব্যস্ততা। চানাৱালাৰ দোকানৰ পাছফালে এটা হাফ অকলে শেষ কৰি গকুলৰ হোটেলত ভাত খাই ঘৰলৈ ঘূৰোঁতে ৰাতি এপৰ। তোমাৰ ভাৰাঘৰৰ চৌহদৰ সন্মুখত কেইটামান চায়ামুৰ্ত্তি দেখি তোমাৰ ষষ্ঠ ইন্দ্ৰিয় সজাগ হ’ল। গেট খুলি সোমাবলৈ লওঁতেই এজনে সুধিলে – তোমাৰ ওচৰত জুইশলা হ’ব নেকি। হাতত চিগাৰেট জ্বলি থকা অৱস্থাত মিছা মাতিবলৈ তোমাৰ বেয়া লাগিল। এজনে চিগাৰেট জ্বলাওঁতে আন এজনে সুধিলে – কালি ৰাতি প’ষ্টাৰ ফলা মানুহজন তুমিয়েই আছিলা নেকি। বিপদৰ গোন্ধ! তুমি দৌৰি চৌহদলৈ সোমাই পাছফালৰ ৱালখন জঁপিয়াই পাৰ হৈ ঠেক গলিটোৰে দৌৰিবলৈ ধৰিলা। মূল ৰাস্তাটোত উঠি পাছলৈ ঘূৰি চাওঁতে ষ্ট্ৰীট লাইটৰ পোহৰত দেখিলা – দূটা ইলেক্ট্ৰিকৰ খুটাৰ দূৰত্বত কেইটামান মানুহ দৌৰি আছে। তুমি মূল পথ এৰি কলাক্ষেত্ৰৰ কাষৰ ৰাস্তাটোৰে সোমাই দিলা।\nদৌৰি থাকোঁতেই তুমি সিদ্ধান্ত ল’লা। দেৱ পুৰুষৰ কুটীৰেই তোমাৰ লক্ষ্যস্থান। তোমাক লক্ষ্য কৰি সেই জোমটোৰ চিঞৰ বাখৰ আগতকৈ স্পষ্ট হোৱাত তোমাৰ এনে লাগিল দূৰত্ব কমিছে। মদ চিগাৰেট খোৱা দেহাহে। কিমান দৌৰিবা? তুমি কেকুৰীটো পাৰ হ’লা। পথ নিজান। ষ্ট্ৰীট লাইট নাই। কলাক্ষেত্ৰৰ দেৱালৰ সিপাৰৰপৰা হাউলি অহা বাঁহৰ জোপাকেইটাই আন্ধাৰ আৰু অধিক ঘন কৰি তুলিছে। তুমি তিনি আলিটো পায়েই পাহাৰৰফালে ঘূৰিলা। দেৱপুৰুষৰ কুটীৰলৈ দূৰত্ব যিমানে কমিল তোমাৰ সাহ বাঢ়ি আহিল। দূৰৰ ইলেক্ট্ৰিক প’ষ্টৰপৰা হাকোটা লগাই টনা চুৰি কাৰেণ্টত এল ই ডি বাল্ব এটা কুটীৰৰ বাহিৰত জ্বলি আছে। খোলা দুৱাৰেৰে দেখিলা ভিতৰতো পোহৰ। দৰ্শনৰ সময় সংক্ৰান্তীয় চাইনবৰ্ডখনলৈ তোমাৰ চকু গ’ল কিন্তু এই নিয়ম প্ৰযোজ্য হ’বলৈ তুমিতো আৰু সাধাৰণ দৰ্শনাৰ্থী নোহোৱা। টপ টুৱেণ্টীৰ খাচ। তাতে আছা এনে জঞ্জালৰ মাজত। জোতা খুলি ভিতৰত প্ৰবেশ কৰিলা৷\nধূপ-ধূনা, ফুল আৰু অন্যান্য পূজাৰ সামগ্ৰীৰ মাজত বহি আছে দেৱ পুৰুষ। অসময়ত তোমাক দেখি অলপো আচৰিত হোৱা যেন তোমাৰ নালাগিল। তুমি ঘূৰি চাই দেখিলা সেইকেইটা চোতাল পালেহি। বুকুত ঢপ-ঢপনি লৈ চুটি চুটি উশাহেৰে তুমি পৰিস্থিতি ব্যাখ্যা কৰিবলৈ মুখ খুলিব খুজিছিলা – ‘প্ৰভু – ’। দেৱ পুৰুষে তোমাক কথা আগবঢ়াবলৈ নিদিলে। হাত ডাঙি বাধা দিলে আৰু খালী বিগ্ৰহৰ বেদীটোৰফালে হাতেৰে দেখুৱাই ক’লে,\n: সেৱা এটা লোৱা।\nপুণৰ ঘূৰি চাই দেখিলা – দুজন ব্যক্তি কুটীৰৰ ভিতৰলৈ সোমাই আহিছে। তেওঁলোকক তুমি চিনি পালা। এজন সেই ৰাজনৈতিক নেতাজন যাৰ প’ষ্টাৰ তুমি ফালিছিলা। আনজন তোমালোকে ফুল চুৰ কৰোঁতে খেদি অহা ডেকাজন। তেওঁলোকৰ চকু মুখত কোনো উগ্ৰতা দেখা নাপালা। দেৱ পুৰুষক তেওঁলোকে আগলৈ হাউলি নমস্কাৰ কৰিলে। তোমাৰ নিজকে বিপদমুক্ত যেন লাগিল। মিতমাত হৈ যাব লাগে – তুমি ভাবিলা। দেৱপুৰুষৰ লগত তোমাৰ সম্পৰ্কৰ ঘণিষ্ঠতা সেই পাষণ্ডকেইটাক দেখাবলৈকে তুমি বিগ্ৰহবিহীন বেদীৰ সন্মুখত সাষ্টাংগে পৰি দিলা। তোমাৰ ভৰি দুখন কোনোবা এজনে ধৰাৰ উমান পালা। গম পালি বেটা! প্ৰায় তাচ্ছিল্যৰ ওচৰা-ওচৰি হাঁহি এটা মুখত লৈ দীঘলদি পৰি থকাৰ পৰাই ঘূৰি চালা। আঠু কাঢ়ি তোমাৰ ভৰিত ৰাজনৈতিক নেতাজনে ধৰি আছে। তোমাৰ ফিচ কৈ হাঁহি উঠি গ’ল। যিদুখন হাতে ৰাস্তাত হোৱা হ’লে তোমাৰ ডিঙি টিপিলেগৈহেঁতেন, এতিয়া দেৱ পুৰুষৰ সন্মুখত তোমাৰ ভৰিলৈ নামিল। দেৱ পুৰুষে তোমাৰ কঁপালত এটা ৰঙা ফোট আঁকি দিলে। ভক্তিত তোমাৰ চকু মুদ খাই গ’ল।\n: হ’ব, ভৰি দুখন এৰি দিয়ক৷\nএটা বেঁকা হাঁহি মুখত লৈ পাছলৈ ঘূৰি তুমি ৰাজনৈতিক নেতাজনক ক’লা।\n; নাই, তেওঁ এৰিব নোৱাৰে৷\nদেৱ পুৰুষে ক’লে।\n: আপোনাৰে ভক্ত যেতিয়া এৰি দিছোঁ, ধৰি থকা নাই আৰু কথাবোৰ৷\nমুখত মিচিকিয়া হাঁহি লৈ তুমি ক’লা। পুনৰ পিছলৈ ঘূৰি ৰাজনৈতিক নেতাজনলৈ চালা।\n: আপুনি আগলৈ আহক, আমি একেলগে সেৱা লওঁ৷\n: নোৱাৰিব অ’, তেওঁ আপোনাৰ ভৰিত এনেকৈ ধৰি থাকিব লাগিবই।\nদেৱপুৰুষৰ চকুৱে মুখে বিৰক্তিৰ চাপ স্পষ্ট।\nঠিকেইতো, আন্তৰিক সম্পৰ্ক থকা নিকট এজনক এনেকৈ অপকাৰ কৰিব খুজিলে কাৰনো খং নুঠিব? ভৱিষ্যতে এনে সাহস নকৰিবলৈকে শাস্তি অপৰিহাৰ্য। সম্ভাৱনাপূৰ্ণ কোম্পানী এটা তেনেই সৰু হৈ থাকোঁতেই অতি কম দামত তাৰ শ্বেয়াৰ কিনি পাছত ভাগ্যবান আৰু লাভবান হোৱাৰ গৌৰৱপূৰ্ণ অনুভৱৰ দৰে আনে চিনাৰ আগতেই এনে এজন শক্তিশালী ব্যক্তিৰ সৈতে এক ‘কামৰ সম্পৰ্ক’ গঢ়াৰ পুলক দেহত মাৰ নৌযাওঁতেই তুমি শুনিলা,\n: যিদৰে মনোবাঞ্ছা পূৰণৰ বাবে আপুনি চুৰি ফুল উছৰ্গা কৰিছিলে, ঠিক তেনেদৰে তেওঁ আপোনাক উছৰ্গা কৰিছে। বৰ কষ্টত যোগাৰ কৰিছে নিজৰ প’ষ্টাৰ ফলা মানুহ৷\nকি কয় হে এইজনাই! বুকুখন কঁপি উঠিল কিন্তু প্ৰতিক্ৰিয়া প্ৰকাশ কৰাৰ পূৰ্বেই তোমাক কাবু কৰি পেলোৱা হ’ল। কোনোবা দুজনে তোমাক ভৰিৰ লগতে পিঠি আৰু মূৰতো হেচি ধৰিলে। অন্য কোনোবাই তোমাৰ হাত আৰু ভৰি অতি ক্ষিপ্ৰতাৰে আটি আটি বান্ধি পেলালে। মুখখন টেপ লগাই বন্ধ কৰি দিলে।\nপ্ৰথম বাৰলৈ সন্দেহ কৰিলা – তোমাৰ দৃষ্টিৰ পৰিসৰত আবদ্ধ নোহোৱা ডাঙৰ খেল এখনৰ অংশ আছিলা তুমি। ঠিক যেন খাদ্য শৃংখলৰ খেলখন। তোমাৰ দৃষ্টিগোচৰ হোৱা ফ্ৰেমটোৰ ভিতৰৰ ছবিখনত আছিল – সুযোগ-সুবিধাবোৰ আজুৰি খাবপৰাকৈ সক্ষম হৈ উঠাত তোমাক সহায় কৰিছে তেওঁ কিন্তু প্ৰকৃততে তুমি আছিলা সেই ফ্ৰেমটোৰ বাহিৰৰ আন কাৰোবাৰ খাদ্য বা চিকাৰ। যেন বেচিবলৈ পোহা হাঁহকেইটাক মাছ-তাছ খাই সোনকালে তেল ধৰাবলৈ গৃহস্থই জলাশয় এটাত মেলিহে দিছিল। প্ৰচণ্ড ক্ষোভত তোমাৰ দুচকুৰে বৈ অহা চকুলোক দেৱপুৰুষে এখন ৰুমালেৰে মচি তোমাৰ চুলিত হাত বুলাই ক’লে৷\n: আপুনি এতিয়াও মোৰ বৰ মৰমৰ, চেকেণ্ড ক্লাইণ্ট।\nমজিয়াত বাওঁগাল লগাই পৰি থকাৰপৰাই চাবলৈ যত্ন কৰিলা – কোঠাটোত বলিশাল জাতীয় কিবা সংযোজন নতুনকৈ হৈছে নেকি? নাই, নেদেখি অলপ যেন সকাহ পালা। ই-মেইলত ‘বাল্ক মেছেজ’ কৰাৰ দৰে বহু কেইজন ভগৱানক একে সময়তে স্মৰণ কৰি একেটা আশীষেই মাগিলা – কাৰবাৰটো যেন মনোবাঞ্ছা পূৰণৰ বাবে মন্দিৰলৈ আনি পূজা পাতল কৰি ৰাস্তাত ছাগলী এৰি দিয়াৰ দৰেই হয়গৈ। প্ৰয়োজন হ’লে সমগ্ৰ জীৱন গা নুধুই ভোবোলাৰ দৰে গোন্ধাবলৈ ৰাজি আছা।\n: এতিয়া কি কৰিব লাগিব প্ৰভু?\nতোমাৰ ভৰিত ধৰি থকাৰ পৰাই ৰাজনৈতিক নেতাজনে সুধিলে।\n: এওঁক মূৰত টঙনিয়াই মাৰিব লাগিব আপুনি৷\nতোমাৰ চাৎকৈ মনত পৰিল – সৰুতে বিহুৱে সংক্ৰান্তিয়ে তোমালোকৰ আহোমৰ প্ৰথা অনুসৰি পাকঘৰৰ বিশেষ খুটাটোৰ সন্মুখত তুমি কুকুৰা পোৱালি এটা ধৰিছিলা, ঠিক যিদৰে ৰাজনৈতিক নেতাজনে তোমাৰ ভৰিত ধৰি আছে। আনটো ধৰিছিল আইতাৰে। মধুৰীৰ ডাল কাটি বনোৱা দুডাল সৰু টাঙোনৰ এডাল লৈছিল আইতাৰে আৰু আনডাল তুমি। সেই কুকুৰা পোৱালিহালৰ মূৰত পৰিছিল তোমালোকৰ টাঙোনৰ প্ৰতীকী কোব। সেই কুকুৰাৰ সিজোৱা ডিঙিৰ মঙহত লিংকাই চাই মৃতকৰ বাবে পতা সকামত ভকতে ভৱিষ্যৎবাণী কৰিছিল তোমালোকৰ আহিবলগা দিনবোৰৰ বিষয়ে।\n: এইডাল লওক। মূৰত এনেকৈ কোবটো মাৰিব যাতে শব্দৰ প্ৰাবল্য অন্ততঃ ৯০ ডেচিব’ল হয়। আমাৰ ইয়াত কামবোৰ সম্পূৰ্ণ চাইণ্টিফিক,’ দেৱপুৰুষৰ মাতটো তোমাৰ পাছফালে শুনিলা।\n: কেনেকৈ গণিম? আৰু মূৰটোতো ঘণ্টা নহয় যে টঙনিয়ালে ডাঙৰ শব্দ কৰিব৷\nৰাজনৈতিক নেতাই ক’লে।\n: আপোনাৰ কাম সৰ্বশক্তিৰে মৰা মাত্ৰ। এয়া চাওক এইটো চাউণ্ড মিটাৰ, ইয়াত আপুনি গম পাব কিমান ডেচিব’ল শব্দ হৈছে। আৰু এইটো হৈছে বিশেষভাৱে নিৰ্মিত পাতল টিনৰ টুপী। এওঁক পিন্ধাই দিম। কোবটো আপুনি টুপীটোৰ এইটো অংশত মাৰিব লাগিব৷\nমূৰত কিবা এটা পিন্ধাই দিয়াৰ উমান পালা। তুমি অপেক্ষা কৰিলা এটা প্ৰচণ্ড কোব মূৰত পৰালৈ। এক ধাতব শব্দ আৰু মূৰত অসহনীয় যন্ত্ৰণা একে সময়তে আহিল। ঘন আন্ধাৰ নামি আহিল তোমাৰ দুচকুলৈ। ‘এশ’ – কোনোবা এজনে কোৱা শুনিলা।\nমনত পৰিছেনে কিবা? ব’লা, ভাল আত্মাই এনেকৈ চেগুন গছত অকলে অকলে ওলমি নাথাকে।\n« সোণাৰুৰ হালধীয়া হাঁহি (অষ্টম খণ্ড)-মৃদুল নাথ\nশো-সাহিত্যিক-পার্থ প্ৰতীম শৰ্মা »\nBreath taking… দাদা, অসাধাৰণ।\nসাংঘাটিক ভাল পালো\nউস্! কি গতি কাহিনীৰ!\nএটাই শব্দ, সাংঘাতিক\nবহুত ভাল লাগিল দাদা। এক কথাত অসাধাৰণ।👌👌\nদেৱ পুৰুষৰ ওচৰলৈ গলো হয় দাদা।\nৱাহ্! কি লিখিলা ঐ ভাস্কৰ।\nসাংঘাটিক লিখিছে দাদা\nভাল লাগিল ভাস্কৰ৷ পিচে দ্বিতীয় পুৰুষত লিখা বাবে কাহিনীৰ লগত একাত্ম হওতে অলপ কষ্ট পালোঁ৷ প্ৰথম পুৰুষত একেই কাহিনীটো বৰ্ণনা কৰা হেতেন মই বেছি ভাল পালো হেতেন৷\nসাংঘাতিক ভাস্কৰ, মানিছোঁ কিন্তু। কলম আৰু চিন্তাশক্তিক চেল্যুট।\nপঢ়ি চোৱা সকলোকে মোৰ আন্তৰিক ধন্যবাদ। কাকতিদা, হয়, প্ৰথম পুৰুষত কথাখিনি সহজ হ’ল হয়। আচলতে গল্পত দ্বিতীয় পুৰুষ কবলৈ কঠিন। মোৰ এটা সম্পৰীক্ষা বুলি ধৰক। অন্যহাতে গল্পৰ কথকজন কোনো জীৱিত ব্যক্তি নহয়। এজন যম টেকেলা বুলি ধৰক। মাৰৰ কোবত মৃত্যুৰ পাছতো স্মৃতিশক্তিয়ে কাম নকৰা এটা আত্মাক কৈ আছে কথাখিনি। এই ফৰ্মটোৰ বাবে দ্বিতীয় পুৰুষত ক’ব লগা হ’ল গল্পটো। ধন্যবাদ।


অসম চৰকাৰৰ চাহ জনজাতি জনকল্যাণ সঞ্চালকালয় চাকৰি | LATEST ASSAM JOBS IN DIRECTORATE OF TEA TRIBES WELFARE - Dimpu Baruah\nHome ASSAM ASSAM GOV JOB FRESHERS JOB অসম চৰকাৰৰ চাহ জনজাতি জনকল্যাণ সঞ্চালকালয় চাকৰি | LATEST ASSAM JOBS IN DIRECTORATE OF TEA TRIBES WELFARE\nঅসম চৰকাৰৰ চাহ জনজাতি জনকল্যাণ সঞ্চালকালয় চাকৰি | LATEST ASSAM JOBS IN DIRECTORATE OF TEA TRIBES WELFARE\nDATA ONE March 10, 2019 ASSAM, ASSAM GOV JOB, FRESHERS JOB,\nঅসম চৰকাৰৰ চাহ জনজাতি জনকল্যাণ সঞ্চালকালয় চাকৰি :\nঅসম চৰকাৰে বিভিন্ন সময়ত চাহ জনগোষ্ঠীৰ কল্য়াণৰ বাবে বিভিন্ন ধৰণৰ আচনি লৈ আহিছে । তেনেসময়তে অসম চৰকাৰৰ চাহ জনজাতি জনকল্যাণ সঞ্চালকালয়ত কেইটামান পদৰ মুকলি হৈছে যত উপযুক্ত প্ৰাৰ্থীসকলে আবেদন জনাব পাৰিব । কত কেনেকৈ কিদৰে আবেদন জনাব আজি আমি আলোচনা কৰিম ।\nLOWER DIVISION ASSISTANT (নিম্ন সহকাৰী বিষয়া)\n১৪,০০০ ৰ পৰা ৪৯,০০০ লৈ লগত গ্ৰেড পে - ৬২০০ লগতে আন সুবিধাসমূহ\n১. যিকোনো গ্ৰেডুৱেট BA/BSC/BCOM (GENERALৰ বাবে ৪৫% নম্বৰ প্ৰয়োজন আৰু SC/ST বাবে ৪০% নম্বৰ)\n২. কম্পিউটাৰৰ ব্যৱহাৰিক জ্ঞান থকাটো নিতান্তই প্ৰয়োজনীয় । ৬ মহীয়া কম্পিউটাৰৰ ডিপ্লমাৰ প্ৰয়োজন ।\n৩. ৩৮ বছৰ বয়সলৈ গ্ৰডুৱেট হোৱা প্ৰয়োজন ।\nকোনো ধৰণৰ আবেদন ফিজ লোৱা নহয় ।\nআবেদনৰ অন্তিম দিন - ২৮/০৩/২০১৯


ৰিয়ান ইমান ডাঙৰ খেলুৱৈ নহয়, যি খেল সলনি কৰিব পাৰে ! - Olympia Sports\nHomeOur PrideCricketৰিয়ান ইমান ডাঙৰ খেলুৱৈ নহয়, যি খেল সলনি কৰিব পাৰে !\nৰিয়ান ইমান ডাঙৰ খেলুৱৈ নহয়, যি খেল সলনি কৰিব পাৰে !\n” ৰিয়ান ইমান ডাঙৰ খেলুৱৈ নহয়, যি খেল সলনি কৰিব পাৰে । ” এই মন্তব্য আমাৰ নহয় । ৰিয়ানৰ সম্পৰ্কত এই ভাষ্য আগবঢ়াইছে ভাৰতৰ এগৰাকী কিংবদন্তি ক্ৰিকেটাৰে । কিন্তু কিয় ৰিয়ানক লৈ এনে প্ৰতিক্ৰিয়া এইগৰাকী প্ৰাক্তন ক্ৰিকেটাৰৰ\n? আছে তাৰ আঁৰৰ কাহিনী ।\nসদ্যসমাপ্ত আই পি এল ২০২২ বৰ্ষৰ ফাইনেলত গুজৰাট টাইটানছৰ হাতত বিধ্বস্ত হৈছিল ৰাজস্থান ৰয়েলছ । সেই পৰাজিত ৰাজস্থান ৰয়েলছৰে এজন সদস্য যুৱ ক্ৰিকেটাৰ ৰিয়ান পৰাগ । বিগত আই পি এলত ১৭ খন মেচ খেলি ৰিয়ানে সংগ্ৰহ কৰিলে মুঠ ১৮৩ ৰাণ । ফিল্ডিঙত অদমনীয় প্ৰদৰ্শন আগবঢ়ালেও বেটিঙত এটা অৰ্ধশতকৰ বাহিৰে ৰিয়ান বেটৰ পৰা নাহিল আশাজনক ফল । খেলপথাৰত ক্ৰীড়া প্ৰদৰ্শনৰ সলনি তেওঁৰ দ্বাৰা কৰা কিছুমান অনন্য আচৰণৰ বাবেহে বাতৰিৰ শিৰোনামাত থাকিল ৰিয়ান । সেয়া হয়তো নতুনকৈ কোৱাৰ প্ৰয়োজন নাই ।\nআই পি এলত ৰাজস্থান ৰয়েলছৰ দুৰ্বল প্ৰদৰ্শনৰ পাছত তীব্ৰ সমালোচনা কৰিছে বিশ্বকাপ জয়ী অলৰাউণ্ডাৰ মদন লালে । তেওঁ কেইবাটাও বিষয় সম্পৰ্কত মন্তব্য কৰাৰ লগতে অসম সন্তান ৰিয়ান পৰাগক কৰিছে মূল্যাংকন । দৰাচলতে, মদন লালে অনুভৱ কৰে যে, ৰিয়ান পৰাগ সেই কেইজন খেলুৱৈৰ মাজৰ এজন যিয়ে আই পি এলত উন্নত প্ৰদৰ্শন কৰিব পৰা নাই । অথচ তেওঁলোক আই পি এলৰ এটা ছিজনৰ পৰা আনটো ছিজন অতিবাহিত কৰিছে ।\nআই পি এল ২০১৯ ত আত্মপ্ৰকাশ কৰি ৰিয়ান পৰাগে সাতখন মেচৰ পৰা ১৬০ ৰাণ সংগ্ৰহ কৰিছিল । অভিষেক ছিজনতে দিল্লীৰ বিৰুদ্ধে তেওঁ অৰ্ধশতক কৰিছিল । সেইদৰে ২০২০ চনত ১২ খন মেচৰ পৰা সংগ্ৰহ কৰিছিল ৮৬ ৰাণ। ২০২১ চনত ১১ খন খেলৰ ভিতৰত ৰিয়ানৰ সংগ্ৰহ আছিল ৯৩ ৰাণ ।\nৰাজস্থান ৰয়েলছ দলৰ খেলুৱৈক সমালোচনা কৰিবলৈ গৈ মদল লালে এক ৰাষ্ট্ৰীয় সংবাদ মাধ্যমত ৰিয়ানৰ সন্দৰ্ভত কেতবোৰ মন্তব্য কৰিছে ।\n“ৰিয়ান পৰাগে সকলো মেচ খেলিছে, কিন্তু এখন মেচতো প্ৰদৰ্শন দিব পৰা নাই । তেওঁ ইমান ডাঙৰ খেলুৱৈ নহয়, যিয়ে খেল সলনি কৰিব পাৰে । ৰিয়ানে লাভ কৰা সুযোগৰ তুলনাত কোনো প্ৰগতি দেখা নাই । টি-২০ মেচত তেওঁ যি স্থানত খেলে সেয়া গুৰুত্বপূৰ্ণ, কাৰণ, এই খিনি বেটিং ক্ৰমতেই একোজন খেলুৱৈয়ে ৰাণ সংগ্ৰহ তৰান্বিত কৰিব পাৰে অথবা ৰাণৰ পাহাৰ গঢ়িব পাৰে ।”\nএইদৰে ৰিয়ানৰ সন্দৰ্ভত নিমৰ্ম ভাৱে স্পষ্টকৈ মতপোষণ কৰিলে মদন লালে । ৰিয়ান হ’ব বিচাৰে ভাৰতীয় ক্ৰিকেটৰ সৰ্বশ্ৰেষ্ঠ ফিনিচাৰ । কিন্তু ২০২২ ছিজনত তাৰ বিপৰীত ছবিহে প্ৰতিফলিত হ’ল ।\n১৯৮৩ ৰ বিশ্বকাপ জয়ী এজন কিংবদন্তি ক্ৰিকেটাৰৰ ৰিয়ানৰ সন্দৰ্ভত কৰা মন্তব্য গুৰুত্বপূৰ্ণ বুলি বিবেচিত হৈছে । অগ্ৰজৰ উপদেশ, অনুপ্ৰেৰণা অসম সন্তান ৰিয়ানে কিদৰে গ্ৰহণ কৰিব, সেয়া হ’ব লক্ষণীয় । ক্ৰীড়া অনুৰাগীৰ আশা –ৰিয়ান এদিন ইণ্ডিয়ান জাৰ্ছিৰে ভাৰতৰ হৈ খেলপথাৰত নামিব । কিন্তু তাৰবাবে ৰিয়ানক হয়তো প্ৰয়োজন হ’ব কঠোৰ অনুশীলন, প্ৰচেষ্টা, অধ্যৱসায়, সাধনা আৰু ধাৰাবাহিকতা ।\nPrevious articleশেষ হ’ল বিৰাটৰ কেৰিয়াৰ ! সেহৱাগে ক’লে কেতিয়াও নোকোৱা এই কথা….\nNext articleমাষ্টাৰ্ছ এথলেটিকছ সমাপ্ত ; টেনিছত ছান্দোগ্য, অৰ্ণভীৰ দ্বিমুকুট\nলাভলীনাই ফ্লেগ অফ কৰিলে পে-ইণ্ডিয়া কেবৰ\nকৰ’নাতংকৰ মাজতে আজিৰে পৰা আৰম্ভ হ’ব এইখন ৰোমাঞ্চকৰ ক্ৰিকেট প্ৰতিযোগিতা…\nৰাষ্ট্ৰীয় ছাব জুনিয়ৰ কায়াকিং এণ্ড কেনয়িঙত স্বৰ্ণসহ তিনি পদক অসমৰ ।


নাগেশ্বৰ মন্দিৰ - অসমীয়া ৱিকিপিডিয়া\nনাগেশ্বৰ জ্যোতিৰ্লিংগ মন্দিৰ, জামনগৰ, গুজৰাট\nনাগেশ্বৰ মন্দিৰ ভাৰতৰ গুজৰাট ৰাজ্যত অৱস্থিত হিন্দুসকলৰ এক অন্যতম ধৰ্মীয় পীঠস্থান। গুজৰাটৰ জামনগৰত অৱস্থিত এই মন্দিৰৰ শিৱলিংগক সমগ্ৰ ভাৰতৰ বিভিন্ন স্থানত অৱস্থিত দ্বাদশ জ্যোতিৰ্লিংগৰ অন্যতম বুলি বিবেচনা কৰা হয়। বিভিন্ন পৌৰাণিক আখ্যানেৰে এই মন্দিৰ ঐতিহাসিক কালৰে পৰা ভক্তসকলৰ বাবে আকৰ্ষণৰ থলী হৈ আহিছে। শিৱ উপাসক সকলে নাগেশ্বৰ মন্দিৰৰ জ্যোতিৰ্লিংগ দৰ্শন পৰম পবিত্ৰ বুলি গণ্য কৰে।\n1 পুৰাণ বৰ্ণিত আখ্যান\n2 অৱস্থিতি সম্পৰ্কে মতবিৰোধ\nপুৰাণ বৰ্ণিত আখ্যান[সম্পাদনা কৰক]\nউত্তৰাঞ্চলৰ আলমোৰত অৱস্থিত যোগেশ্বৰ মন্দিৰ। মন্দিৰৰ কাষত অৱস্থিত পবিত্ৰ দেৱদাৰু গছৰ বননি\nশিৱ পুৰাণ অনুসৰি এই অঞ্চলত পুৰণি কালত দাৰুক নামেৰে এটি ৰাক্ষসে ৰাজত্ব কৰিছিল। দাৰুকৰ উৎপাতত নৰ-মনিচ সকলোৱে ত্ৰাহি মধুসূদন সুঁৱৰিব লগাত পৰিছিল। দাৰুকৰ পত্নী আছিল দাৰুকী। দাৰুকী দেৱী পাৰ্বতীৰ আৰাধিকা আছিল। পাৰ্বতীয়ে দাৰুকীৰ প্ৰতি সন্ত্তষ্ট হৈ তেওঁলোকে ৰাজত্ব কৰা অৰণ্য খনৰ নাম দাৰুকবন আখ্যা দিয়ে। লগতে এই আশীৰ্বাদ প্ৰদান কৰে যে দাৰুকীয়ে যলৈকে যাব দাৰুকবনো সেই স্থানলৈ গমন কৰিব। পৰৱৰ্তী সময়ত দেৱতাসকলে দাৰুকৰ ৰাজ্যত আক্ৰমণ কৰাত দাৰুকে নিজ পত্নীক পাৰ্বতীৰ বৰদান সুপ্ৰয়োগ কৰিবলৈ আদেশ দিয়ে। সেই হিচাপে দাৰুকী সাগৰতীৰলৈ পলায়ন কৰে আৰু দাৰুকবনো সেইঠাইলৈ গতি কৰে। নিৰাপদ ঠাইৰ পৰা দাৰুকে পুনৰ সকলোৰে ওপৰত অত্যাচাৰ আৰম্ভ কৰিবলৈ ধৰে। এবাৰ দাৰুকে সুপ্ৰিয় নামেৰে এজন লোক আৰু তেওঁৰ সহচৰসকলক অপহৰণ কৰি বন্দী কৰি ৰাখে। সুপ্ৰিয় আছিল মহাদেৱৰ পৰম আৰাধক। সুপ্ৰিয়ই বন্দীগৃহত অলপো বিচলিত নহৈ শিৱলিংগ স্থাপন কৰি মহাদেৱৰ স্ত্ততি আৰম্ভ কৰে। সুপ্ৰিয়ৰ প্ৰাৰ্থনাত সন্ত্তষ্ট হৈ মহাদেৱে দৰ্শন দিয়ে আৰু দাৰুকক বধ কৰিবলৈ সুপ্ৰিয়ক অস্ত্ৰ প্ৰদান কৰে। মহাদেৱৰ বৰদানেৰে ধন্য হৈ সুপ্ৰিয়ই দাৰুকক বধ কৰিবলৈ সক্ষম হয়। ইয়াৰ পিছত সুপ্ৰিয়ই মহাদেৱক সেই স্থানতে বিৰাজমান হৈ থাকিবলৈ অনুৰোধ কৰাত মহাদেৱে নিজ জ্যোতিৰে জ্যোতিৰ্লিংগ স্থাপন কৰি নিজ ভক্তৰ মনোকামনা পূৰণ কৰে। এই মন্দিৰত মহাদেৱক নাগেশ্বৰ অৰ্থাৎ নাগ (সাপ)ৰ ঈশ্বৰ ৰূপত পূজা কৰা হয়। দেৱী পাৰ্বতী এই স্থানত নাগেশ্বৰী ৰূপেৰে বিৰাজি আছে বুলি ভক্ত সকলে বিশ্বাস কৰে।\nঅৱস্থিতি সম্পৰ্কে মতবিৰোধ[সম্পাদনা কৰক]\nনাগেশ্বৰ জ্যোতিৰ্লিংগৰ প্ৰকৃত অৱস্থিতিক লৈ ভক্তসকলৰ মাজত যথেষ্ট মতবিৰোধ থকা দেখা যায়। পৌৰাণিক আখ্যান বৰ্ণিত সেই দাৰুকবনৰ প্ৰকৃততে কোন স্থানত আছিল সেয়া সঠিক ভাবে জনাৰ উপায় নাই। একাংশই নাগেশ্বৰ মন্দিৰৰ বৰ্তমান স্থান গুজৰাটৰ বিৰোধ কৰি কব খোজে যে মহাকাব্যত বৰ্ণিত দ্বাৰকাবণকে একাংশই দাৰুকবণ আখ্যাদি নাগেশ্বৰ মন্দিৰৰ স্থান গুজৰাট বুলি বিভ্ৰান্ত কৰিছে। পৌৰাণিক আখ্যান সমূহত দ্বাৰকাধিপতি শ্ৰীকৃষ্ণই সোমনাথ মন্দিৰৰ উপাসনা কৰাৰ কথা জনা যায় যদিও নাগেশ্বৰ মন্দিৰৰ দ্বাৰকা (বা গুজৰাটত) অৱস্থিতি সম্পৰ্কে কোনো বৰ্ণিত আখ্যান নাই। তেওঁলোকে ক’ব খোজে যে দাৰুকবণ শব্দটো প্ৰকৃততে দাৰু-বণ (বা দেৱদাৰু গছৰে পৰিপূৰ্ণ বননি) শব্দৰ পৰাহে আহিছে। সেই হিচাপে গুজৰাটত দাৰুকবন আছিল বুলি কোনোপধ্যে কল্পনা কৰিব নোৱাৰি। কাৰণ দেৱদাৰু গছৰ আধিক্য গুজৰাট অঞ্চলত দেখা পোৱা নাযায়। দেৱদাৰু গছৰে পৰিপূৰ্ণ দাৰুকবনৰ ভিত্তিত তেওঁলোকে নাগেশ্বৰ জ্যোতিৰ্লিংগৰ প্ৰকৃত অৱস্থান হিমালয়ৰ পাদদেশৰ উত্তৰাঞ্চলত বুলিহে মতপোষণ কৰে। উত্তৰাঞ্চলত অৱস্থিত যোগেশ্বৰ মন্দিৰহে প্ৰকৃত নাগেশ্বৰ জ্যোতিৰ্লিংগ বুলি একাংশই দাবী উত্থাপন কৰি আহিছে।\n↑ Chaturvedi, B. K. (2006), Shiv Purana (First ed.), New Delhi: Diamond Pocket Books (P) Ltd, ISBN 81-7182-721-7\n↑ Lochtefeld, James G. (2002), The Illustrated Encyclopedia of Hinduism: A-M, Rosen Publishing Group, p. 122, ISBN 0-8239-3179-X\nChaturvedi, B. K. (2006), Shiv Purana (First সম্পাদনা), প্ৰকাশক New Delhi: Diamond Pocket Books (P) Ltd, ISBN 81-7182-721-7, http://books.google.com/books?id=bchgql0em9YC&pg=PA58&dq=jyotirlinga&hl=en&sa=X&ei=tatJT_lXtIayAvm-2OoI&ved=0CEEQ6AEwAw#v=onepage&q&f=false\nEck, Diana L. (1999), Banaras, city of light (First সম্পাদনা), প্ৰকাশক New York: Columbia University Press, ISBN 0-231-11447-8, http://books.google.com/books?id=J57C4d8Bv6UC&pg=PA107&dq=jyotirlinga&hl=en&sa=X&ei=uCxKT_eNKczMsQLV9vj6BA&ved=0CGEQ6AEwCA#v=onepage&q=jyotirlinga&f=false\nGwynne, Paul (2009), World Religions in Practice: A Comparative Introduction, প্ৰকাশক Oxford: Blackwell Publication, ISBN 978-1-4051-6702-4, http://books.google.com/books?id=tdsRKc_knZoC&pg=PT271&dq=jyotirlinga&hl=en&sa=X&ei=uCxKT_eNKczMsQLV9vj6BA&ved=0CGcQ6AEwCQ#v=onepage&q=jyotirlinga&f=false .\nHarding, Elizabeth U. (1998). "God, the Father". Kali: The Black Goddess of Dakshineswar. Motilal Banarsidass. পৃষ্ঠা. 156–157. ISBN 978-81-208-1450-9.\nR., Venugopalam (2003), Meditation: Any Time Any Where (First সম্পাদনা), প্ৰকাশক Delhi: B. Jain Publishers (P) Ltd., ISBN 81-8056-373-1, http://books.google.com/books?id=ZtnNw_hiA9oC&pg=PT113&dq=jyotirlinga&hl=en&sa=X&ei=p5FJT87jJsOHsgLpg_zqCA&ved=0CDsQ6AEwAg#v=onepage&q=jyotirlinga&f=false\n"https://as.wikipedia.org/w/index.php?title=নাগেশ্বৰ_মন্দিৰ&oldid=235516"ৰ পৰা অনা হৈছে\nএই পৃষ্ঠাখন ০৪ জুন, ২০২০ তাৰিখে ১৭:০০ বজাত অন্তিম সংশোধন কৰা হৈছিল।


আই ইউ চি এন ৰঙা তালিকা - অসমীয়া ৱিকিপিডিয়া\nআই ইউ চি এন ৰঙা তালিকা\n(IUCN Red Listৰ পৰা পুনঃনিৰ্দেশিত)\nআই ইউ চি এন ৰঙা তালিকা (ইংৰাজী: IUCN Red List বা IUCN Red List of Threatened Species) ১৯৬৩ চনত প্ৰতিষ্ঠিত বিশ্বৰ অধিকাংশ জীৱৰ বৰ্তমান অৱস্থা আৰু আনুষাঙ্গিক তথ্য সম্বলিত তালিকা বিশেষ; যি তালিকাৰ যোগে প্ৰতিটো প্ৰজাতিৰ বৰ্তমান অৱস্থা অথবা বিলুপ্তিৰ সম্ভাৱনা সম্পৰ্কে সম্যক ধাৰণা পোৱা যায়। আন্তৰ্জাতিক প্ৰকৃতি আৰু প্ৰাকৃতিক সম্পদ সংৰক্ষণ সংঘই (IUCN) প্ৰতি বছৰে এই তালিকা প্ৰকাশ কৰে।\nআই ইউ চি এন সংকটগ্ৰস্ত প্ৰজাতিসমূহৰ ৰঙা তালিকা\nআন্তৰ্জাতিক প্ৰকৃতি আৰু প্ৰাকৃতিক সম্পদ সংৰক্ষণ সংঘ, (আই ইউ চি এন)\nস্পেছিচ চাৰ্ভাইভেল কমিচন, বাৰ্ডলাইফ ইণ্টাৰনেচনেল, কনজাৰ্ভেচন ইণ্টাৰনেচনেল, নেচাৰচাৰ্ভ,বোটানিক গাৰ্ডেনচ্ কনজাৰ্ভেচন ইণ্টাৰনেচনেল, ৰয়েল বোটানিক গাৰ্ডেনচ্,টেক্সাছ এএণ্ড এম বিশ্ববিদ্যালয়, চেপিয়েনজা ইউনিভাৰচিটি অ ৰোম, জুল'জিকেল চোচাইটি অৱ লণ্ডন, ৱাইল্ডস্ক্ৰীণ\nকোনো কাৰণে নিৰ্দিষ্ট কোনো প্ৰজাতি বা উপ-প্ৰজাতি বিলুপ্তিৰ সন্মুখীন হ'লে সেইটো নিৰূপনৰ বাবে সঠিক মানদণ্ড প্ৰয়োগ কৰা হয়। এই মানদণ্ড বিশ্বৰ সকলো দেশত বা সকলো ঠাইত একে। এই তালিকা তৈয়াৰ কৰাৰ অন্যতম উদ্দেশ্য হৈছে জনসাধাৰণক সচেতন কৰা আৰু নিৰ্দিষ্ট প্ৰজাতিটোৱে সন্মুখীন হোৱা ভাবুকি প্ৰতিহত কৰা। প্ৰজাতিটো যাতে বিলুপ্ত নহয়, তাৰবাবে ৰাজনীতিকসকলেও সচেতন হয় আৰু প্ৰয়োজনীয় কাৰ্য-ব্যৱস্থা গ্ৰহণ কৰাৰ বাবে উদ্যোগী হয়।\nআই ইউ চি এ ৰঙা তালিকাৰ কিছু নীতি-নিৰ্দ্ধাৰক সংগঠন আছে, যিয়ে কোনটো প্ৰজাতি কোনটো শ্ৰেণীৰ অন্তৰ্ভূক্ত হব, সেইটো নিৰ্দ্ধাৰণ কৰে। বাৰ্ডলাইফ ইণ্টাৰনেচনেল, জুল'জিকেল চোচাইটি অৱ লণ্ডনৰ গৱেষণা শাখা, স্পেছিচ চাৰ্ভাইভেল কমিচন,ইন্সটিটিউট অব জুল'জী, ৱাৰ্ল্ড কনজাৰ্ভেচন মণিটৰিং চেণ্টাৰ আদি সংগঠনৰ যোগেদি ৰঙা তালিকাৰ প্ৰায় আধা প্ৰজাতিৰ অন্তৰ্ভূক্তি হৈছে।\nআই এ চি ইউৰ লক্ষ্য হৈছে প্ৰতি পাঁচ বছৰৰ মূৰত তালিকাভূক্ত প্ৰতিটো প্ৰজাতিৰ অৱস্থা মূল্যায়ন কৰা। এই মূল্যায়ন বিভিন্ন সংগঠন আৰু গোটৰ মাধ্যমেদি কৰা হয়। এই সংগঠন বা গোটবোৰ কোনো নিৰ্দিষ্ট জীৱ-বৰ্গৰ মূল্যায়নৰ বাবে দায়বদ্ধ হয়। উদাহৰণস্বৰূপে সমগ্ৰ পক্ষী-বৰ্গ মূল্যায়নৰ বাবে দায়বদ্ধ বাৰ্ডলাইফ ইণ্টাৰনেচনেল নামৰ সংগঠনটো।\n1 ১৯৯৭ ৰঙা তালিকাভূক্ত সংকটগ্ৰস্ত উদ্ভিদ\n১৯৯৭ ৰঙা তালিকাভূক্ত সংকটগ্ৰস্ত উদ্ভিদসম্পাদনা কৰক\n২০০৭ চনৰ আই ইউ চি এন ৰঙা তালিকাৰ ঘোৰ সংকটজনক, বিলুপ্তপ্ৰায়, অথবা অসুৰক্ষিত বিভাগত তালিকাভূক্ত হোৱা বিভিন্ন প্ৰজাতিৰ গোটসমুহৰ শতকৰা হাৰ।\nআই ইউ চি এন ৰঙা তালিকাত প্ৰজাতিসমূহক মুঠ আৱাদী, আৱাদী হ্ৰাসৰ হাৰ, ভৌগোলিক বিতৰণ, আৱাদী আৰু বিতৰণৰ বিচ্ছিন্নতা আদিৰ ওপৰত ভিত্তি কৰি নটা বিভাগত শ্ৰেণীবদ্ধ কৰা হৈছে।\nসংকটজনক (Threatened, T):\nঘোৰ সংকটজনক (Critically Endangered, CR): প্ৰকৃতিত বিলুপ্ত হোৱাৰ তীব্ৰ সম্ভাৱনা আছে।\nবিলুপ্তপ্ৰায় (Endangered, EN): প্ৰকৃতিত বিলুপ্ত হোৱাৰ সম্ভাৱনা আছে।\nঅসুৰক্ষিত (Vulnerable, VU): প্ৰকৃতিত বিপন্ন হৈ পৰাৰ সম্ভাৱনা আছে।\nকম সংকটজনক (Lower Risk, LR):\nসংকটাসন্ন (Near Threatened, NT): অদূৰ ভবিষ্যতে সংকটগ্ৰস্ত হৈ পৰাৰ প্ৰবনতা দেখা গৈছে।\nন্যূনতম সংকটজনক (Least Concern, LC): সকলোতকৈ কম সংকটগ্ৰস্ত। সহজে আৰু বিস্তৃত ক্ষেত্ৰত দেখা যোৱা প্ৰজাতিবোৰ এই বিভাগৰ অন্তৰ্গত।\nবিলুপ্ত (Extinct, EX): এই প্ৰজাতিৰ কোনো সদস্য জীয়াই থকা নাই।\nঅৰণ্যত বিলুপ্ত (Extinct in the Wild, EW): বন্য পৰিবেশত বা মূল আবাসত এই প্ৰজাতিৰ কোনো সদস্য জীয়াই থকা নাই। চিৰিয়াখানা অথবা আবদ্ধ পৰিবেশত অতি কমসংখ্যক সদস্য জীয়াই আছে।\nঅপৰিমিত তথ্য (Data Deficient, DD): কোনটো বিভাগৰ অন্তৰ্ভূক্ত হ'ব, সেই সম্পৰ্কীয় প্ৰয়োজনীয় তথ্য-পাতি নাই।\nঅমূল্যাঙ্কিত প্ৰজাতি (Not Evaluated, NE): আই ইউ চি এনৰ দ্বাৰা এতিয়ালৈ কোনো মূল্যাঙ্কণ হোৱা নাই।\nকিছুমান পৰিভাষাত সংকটগ্ৰস্থ, বিপদগ্ৰস্থ, সংকটাসন্ন, বিপদাসন্ন, সংকটাপন্ন, বিপদাপন্ন, আদি শব্দও ব্যৱহাৰ কৰা হয়।\n↑ "Red List Overview". IUCN Red List. International Union for Conservation of Nature. http://www.iucnredlist.org/about/red-list-overview#redlist_authorities। আহৰণ কৰা হৈছে: 20 June 2012.\n↑ IUCN About the IUCN Red List\nৱিকিমিডিয়া কমন্সত Species by IUCN Red List category সম্পৰ্কীয় মিডিয়া ফাইল আছে।\n"https://as.wikipedia.org/w/index.php?title=আই_ইউ_চি_এন_ৰঙা_তালিকা&oldid=238058"ৰ পৰা অনা হৈছে\nশেষ সম্পাদনা কৰা হৈছে 12 June 2020 তাৰিখে 07:27 বজাত\nআন একো উল্লেখ নাথাকিলে এই বিষয়বস্তু CC BY-SA 3.0 ৰ আওতাত উপলব্ধ। এই পৃষ্ঠাটোৰ সংক্ষিপ্ত ইউ.আৰ.এল. : https://as.wikipedia.org/?curid=34693।\nএই পৃষ্ঠাখন ১২ জুন, ২০২০ তাৰিখে ১২:৫৭ বজাত অন্তিম সংশোধন কৰা হৈছিল।